
	讬讛讜讚讛 拽讗诪专 讗诪讗讬 诇讗 讚讬讬拽 谞诪讬 诪诪讬诇转讬讛 讚讛转专讗转 住驻拽 砖诪讛 讛转专讗讛 讻讚讚讬讬拽 专讘讬 讬讜讞谞谉 讗诇讗 拽讗诪专 讛转诐 讚住讘专 诇讛 讻讗讬讚讱 讚专讘讬 讬讛讜讚讛 讚讗诪专 诇讗 砖诪讛 讛转专讗讛 讗诇讗 讜讚讗讬 诪砖诪注 讚住讘专 讛讻讬 讜讘驻''讙 讚砖讘讜注讜转 (讚祝 讻讗.) 谞诪讬 驻专讬讱 诪讛转诐 讚专讘讬 讬讜讞谞谉 讗讚专' 讬讜讞谞谉 诪砖诪注 讚讗诇讬讘讗 讚谞驻砖讬讬讛讜 驻诇讬讙讬 讜讬''诇 讚专讬砖 诇拽讬砖 诇讗 驻讟专 讛讻讗 讗诇讗 讗诇讬讘讗 讚诪讗谉 讚讘注讬 诇讗讜 砖讬砖 讘讜 诪注砖讛 讗讘诇 讗讬讛讜 讜讚讗讬 住讘专 讻专' 讬讛讜讚讛 讜讛讗 讚拽讗诪专 讘住诪讜讱 讛讗 诪谞讬 专' 讬讛讜讚讛 讛讬讗 讛''拽 专' 讬讛讜讚讛 讛讬讗 讜住讘讬专讗 诇讬讛 讻讜讜转讬讛: 讛讗 诪谞讬 专''诪 讛讬讗 讚讗诪专 诇讜拽讛 讜诪砖诇诐. 讜转讬诪讛 讚诇讗 砖诪注讬谞谉 诇讬讛 诇专''诪 讗诇讗 讘驻''拽 讚诪讻讜转 (讚祝 讚. 讜砖诐 讚''讛 诇讜拽讬谉) 讙讘讬 注讚讬诐 讝讜诪诪讬谉 讜讛转诐 讬诇讬祝 诇讬讛 专''诪 诪诪讜爪讬讗 砖诐 专注 讚诇讜拽讛 讜诪砖诇诐 讜驻专讬讱 诪讛 诇诪讜爪讬讗 砖诐 专注 砖讻谉 拽谞住 讜诪砖谞讬 住讘专 诇讛 讻专讘讬 注拽讬讘讗 讚讗诪专 注讚讬诐 讝讜诪诪讬谉 拽谞住讗 讛讬讗 讗''讻 讛讻讗 讚讛讜讛 诪诪讜谞讗 诪谞诇谉 讚诇讜拽讛 讜诪砖诇诐 讜讬''诇 讚讛讗 讚诇专讘谞谉 讗讬谉 诇讜拽讛 讜诪砖诇诐 讛讬讬谞讜 诪讻讚讬 专砖注转讜 讚讻转讬讘 讙讘讬 注讚讬诐 讝讜诪诪讬谉 讚讚专砖讬谞谉 诪讬谞讬讛 诪砖讜诐 专砖注讛 讗讞转 讗转讛 诪讞讬讬讘讜 讜讗讬 讗转讛 诪讞讬讬讘讜 诪砖讜诐 砖转讬 专砖注讬讜转 讗讘诇 专''诪 讚住讘专 讚注讚讬诐 讝讜诪诪讬谉 拽谞住讗 讛讜讗 讬诇讬祝 诪诪讜爪讬讗 砖诐 专注 讚诇讜拽讬谉 讜诪砖诇诪讬谉 讗''讻 转讜 诇讬讻讗 诇讚讬讚讬讛 诇讗讜拽诪讬 讻讚讬 专砖注转讜 讗诇讗 讘诪讬转讛 讜诪诇拽讜转 讜诪讛讬讻讗 谞讬诇祝 讚诇讗 讬诇拽讛 讜诪砖诇诐 讜诇讛''拽 讚讘讻诇 讚讜讻转讗 讗讬转 诇讬讛 诇专''诪 讚诇讜拽讛 讜诪砖诇诐 讜讗''转 讜讛讗 讗讻转讬 讗讬讻讗 诇讗讜拽诪讬 讻专''诪 讻讚讬 专砖注转讜 讘诪诇拽讜转 讜诪诪讜谉 讻讙讜谉 讚讘讛讚讬 讚诪住讛讚讬 注讚讜转 砖拽专 拽专注讜 砖讬专讗讬谉 砖诇 砖讜诐 讗讚诐 讚讛谞讬 转砖诇讜诪讬诐 讗讬谞诐 拽谞住 讜诇讬讻讗 诇诪讬诇祝 诪诪讜爪讬讗 砖诐 专注 讜讬''诇 讚诇讬转 诇谉 诇讗讜拽诪讬 拽专讗 讚讜讗讬 讗转讛 诪讞讬讬讘讜 诪砖讜诐 讘' 专砖注讬讜转 讗诇讗 讘砖砖谞讬讛诐 诪讞诪转 注讚讜转 砖拽专 讜诇讛讻讬 诇讗 诪转讜拽诪讗 讘诪诪讜谉 讜诪诇拽讜转 讚讘砖转讬 专砖注讬讜转 诪讞诪转 注讚讜转 砖拽专 诇讜拽讛 讜诪砖诇诐 讜诇讛讻讬 诇讗 诪转讜拽诪讗 讗诇讗 讘诪讬转讛 讜诪诇拽讜转: 讘讘讗 诇爪讗转 讬讚讬 砖诪讬诐. 讜讗''转 讚讗诪专讬' 讘驻专拽 讘谉 住讜专专 讜诪讜专讛 (住谞讛讚专讬谉 讚祝 注讘. 注''砖) 专讘讗 讗讬讙谞讬讘讜 诇讬讛 讚讬谞专讬 讘诪讞转专转讗 讗讛讚专讬谞讛讜 谞讬讛诇讬讛 讜诇讗 拽讘诇讬谞讛讜 讗诪专 讛讜讗讬诇 讜谞驻拽 诪驻讜诪讬讛 讚专讘 讚讗诪专 讛讘讗 讘诪讞转专转 讜谞讟诇 讻诇讬诐 讜讬爪讗 驻讟讜专 讚讘讚诪讬诐 拽谞谞讛讜 讜讗诪讗讬 诇讗 拽讘诇诐 讜讛讗 讞讬讬讘讬谉 诇爪讗转 讬讚讬 砖诪讬诐 讜讬''诇 讚讛诐 诇讗 专爪讜 诇爪讗转 讬讚讬 砖诪讬诐 讗诇讗 讛讬讜 住讘讜专讬谉 砖讘讚讬谉 讞讬讬讘讬谉 诇讛讞讝讬专 讜诇讻讱 诇讗 拽讘诇讬谞讛讜 讜讗''转 转谞讗 转谞讬 讬砖诇诐 讜讗转 讗诪专转 讚诪讚转 讞住讬讚讜转 砖谞讜 讻讗谉 讜讬''诇 讚讬砖诇诐 诪砖诪注 讟驻讬 诇砖讜谉 讞讬讜讘 诪诪砖诇诐 讗讬 谞诪讬 讛转诐 驻专讬讱 诪砖讜诐 讚讗驻讬诇讜 诇爪讗转 讬讚讬 砖诪讬诐 讗讬谞讜 讞讬讬讘 讗讘诇 讛讻讗 讚讞讬讬讘 诇爪讗转 讬讚讬 砖诪讬诐 讞讬讜讘讗 诪注诇讬讗 讛讜讗 讜砖驻讬专 拽转谞讬 诪砖诇诐 讜注讜讚 专''讬 驻讬' 砖诐 诪转讜讱 讛住讜讙讬讗 讚讛''拽 转谞讗 转谞讬 讬砖诇诐 讚讘专讬 专''讗 讜专讘谞谉 驻诇讬讙讬 注诇讬讛 讜讗讬 诪讚转 讞住讬讚讜转 拽讗诪专 诇讗 讛讜讜 驻诇讬讙讬 注诇讬讛: 讗转谞谉 讗住专讛 转讜专讛 讗驻讬诇讜 讘讗 注诇 讗诪讜 讚注讬拽专 讗转谞谉 讘注专讬讜转 讻转讬讘 讚讝讜谞讛 诪讞讬讬讘讬 讻专讬转讜转 讛讬讗 讜讘转诪讜专讛 谞诪讬 驻''拽 (讚祝 讛) 讙诪专讬谞谉 转讜注讘讛 诪注专讬讜转 讜讬''诪 讚谞驻拽讗 诇谉 诪讚转谞讬讗 讘讬讘诪讜转 (讚祝 谞讟: 讜砖诐) 讬讻讜诇 讗祝 讗转谞谉 讻诇讘 讜诪讞讬专 讝讜谞讛 转''诇 讙诐 砖谞讬讛诐 砖谞讬诐 讜诇讗 讚' 讜诪讚讗讬爪讟专讬讱 拽专讗 诇诪注讟 讗转谞谉 讻诇讘 讗注''讙 讚专讜讘注 讘讛诪讛 拽诐 诇讬讛 讘讚专讘讛 诪讬谞讬讛 砖''诪 讚讗转谞谉 讗住专讛 转讜专讛 讗驻讬诇讜 讘讗 注诇 讗诪讜 讜讗讬谉 谞专讗讛 讚诪讬 讻转讬讘 讘' 讜诇讗 讚' 砖谞讬讛诐 讻转讬讘 讜谞讬诪讗 讘' 讜诇讗 讙' 讜诇讗 讗转讬 诇诪注讜讟讬 讗诇讗 诪讞讬专 讝讜谞讛 讜讗''转 讜讛讗 讗讬讻讗 诇讗讜拽诪讗 拽专讗讬 讘讗讜诪专 讛讬诇讱 讟诇讛 讝讛 讜转讘注诇讬 诇讘谞讱 讗讜 诇讗讘讬讱 讚诇讗 拽讬诐 诇讬讛 讘讚专讘讛 诪讬谞讬讛 讜讬''诇 讚讗讬转 诇谉 诇讗讜拽诪讗 拽专讗 讘住转诐 讗转谞谉 讚讛讬讬谞讜 砖讛讘讜注诇 谞讜转谉 讜讗''转 讚讗转谞谉 讗讬谞讜 谞讗住专 讗诇讗 讘讚拽讗讬 讘讞爪讬专讛 讘砖注转 讘讬讗讛 讻讚讗诪专 讘驻' 讘转专讗 讚注''讝 (住讙. 讜砖诐) 讗讘诇 讘讗 注诇讬讛 讜讗讞''讻 谞转谉 诇讛 诪讜转专 讗''讻 讛讬讻讬 诪讜讻讞 诪讗转谞谉 讚讞讬讬讘 诇爪讗转 讬讚讬 砖诪讬诐 讗注''讙 讚拽诐 诇讬讛 讘讚专讘讛 诪讬谞讬讛 讜讛讗 诪砖诪注 讘诪专讜讘讛 (讘''拽 讚祝 注: 讜砖诐 讚''讛 讗讬诇讜) 讚讞爪专 拽谞讬 诇讬讛 拽谞讬谉 讙诪讜专 讗驻讬诇讜 讛讬讻讗 讚拽诐 诇讬讛 讘讚专讘讛 诪讬谞讬讛 讜讬''诇 讚谞讛讬 讚讞爪专 拽谞讬 诇讛 拽谞讬谉 讙诪讜专 诇讗 讛讬讛 诇讜 诇讬讞砖讘 讗转谞谉 讗诇讗 诪转谞讛 讗诐 诇讗 讛讬讛 讞讬讬讘 诇爪讗转 讬讚讬 砖诪讬诐 讻砖讗讬谞讛 讘讞爪讬专讛: 讜讗诐 讟砖 讻诇 讛驻转 讻讜诇讛 讗住讜专讛 注讚 砖讬讜住拽 讛转谞讜专. 转讬诪讛 诇诪讛 诇讬 注讚 砖讬讜住拽 讘拽讬谞讜讞 住讙讬 讚转讜 诇讗 讛讜讬 讗诇讗 讻谞''讟 讘专 谞''讟 讜砖专讬 (讞讜诇讬谉 讚祝 拽讬讗:) 讚讙讬诐 砖注诇讜 讘拽注专讛 讚诪讜转专 诇讗讻诇谉 讘讻讜转讞 讜砖诐 诪驻讜专砖: 讜驻砖讟讬 诇讛讜 诇讗讬住讜专讗 讚诇讗 讻讛诇讻转讗 讚讗诪专 砖诪讜讗诇 讻讜'. 转讬诪讛 诇专''讬 讛讬讻讬 诪讜讻讞 诪砖诪讜讗诇 讚诇讬讻讗 讗讬住讜专讗 诪讚专讘谞谉 讚砖诪讜讗诇 诇讗 讗讬讬专讬 讗诇讗 诪讚讗讜专讬讬转讗 讚讜诪讬讗 讚诪谞讗驻讬谉 注讚 砖讬专讗讜 讻讚专讱 讛诪谞讗驻讬谉 讚讗讬讬专讬 诇讛讜专讙诐 讚讗讛讗 诪讬讬转讬 诇讛 讘驻''拽 讚诪讻讜转 (讚祝 讝.) 讙讘讬 讗诐 讛讬讬谞讜 砖诐 诇讗 讛讬讛 讗讚诐 谞讛专讙 诪注讜诇诐: 诪讬谉 讘诪讬谞讜 谞诪讬 讗讞讬讝讛 讗讬谉 讛讻谞住讛 诇讗. 转讬诪讛 讻讬讜谉 讚诇讗 讗讬讬专讬 拽专讗 讗诇讗 讘讻诇讗讬诐 诪谞诇谉 诇讗住讜专 讛讻谞住讛 诪讬谉 讘诪讬谞讜 讜讬''诇 讚讚讬讬拽 诪讚谞拽讟 转谞讗 诇讗 讬讗讞讜讝 讚诇讗 讬讻谞讬住 讛讜讛 诇讬讛 诇诪讬谞拽讟 讚诇讗 转讻专讬注 讛讻谞住讛 诪砖诪注 讗诇讗 诪砖讜诐 讛讻讬 谞拽讟 讗讞讬讝讛 讚诇讛讻谞住讛 诇讗 讗讬爪讟专讬讱 讚拽讬诐 诇讬讛 诇转谞讗 讚讗驻讬诇讜 诪讬谉 讘诪讬谞讜 讗住讜专讛 诪讜谞砖诪专转 诪讻诇 讚讘专 专注 讚讚专讬砖 诪讬谞讬讛 讘驻''拽 讚注''讝 (讚祝 讻:) 砖诇讗 讬住转讻诇 讗讚诐 诇讗 讘讞诪讜专 讜诇讗 讘讞诪讜专讛 诇讗 讘讞讝讬专 讜诇讗 讘讞讝讬专讛 诇讗 讘注讜祝 讜诇讗 讘注讜驻驻转 讘砖注讛 砖谞讝拽拽讬谉 讝讛 诇讝讛 讜诇讛讻讬 诪讜拽讬 诇讗 转专讘讬注 讘讗讞讬讝讛 讘讗诐 讗讬谞讜 注谞讬谉:




专诪讘"谉

讛讗 诪谞讬 专"诪 讛讬讗 讚讗诪专 诇讜拽讛 讜诪砖诇诐. 讗讬讻' 讚拽砖讬' 诇讬讛 讚讛讗 诇讗 讗诪专 专"诪 诇讜拽讛 讜诪砖诇诐 讘讻讛"讙 讚转谞谉 诪注讬讚讬诐 讗谞讜 讘讗讬砖 驻诇讜' 砖转讞讬讬讘 诇讞讘讬专讜 诪讗转讬诐 讝讜讝 讜谞诪爪讗讜 讝讜诪诪讬谉 诇讜拽讬谉 讜诪砖诇诪讬谉. 砖诇讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 讜讛讻讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 砖诇讗 谞转讞讬讬讘 讘转砖诇讜诪讬谉 讗诇讗 诪砖讜诐 诇讗 转讞住讜诐 讜诇讬 谞专讗讛 讚讛讻' 谞诪讬 砖谞讬 砖诪讜' 讛诐 砖讗讬谞讜 诪砖诇诐 讗诇讗 诪砖讜' 讜讛砖讬讘 讗转 讛讙讝诇讛 讗砖专 讙讝' 砖讗注"驻 砖讗诇讜 诇讗 谞讻转讘 诇讗 转讞住讜' 诇讗 讛讬讜 讻讗谉 转砖诇讜诪讬谉 诪"诪 讻砖谞讻转' 谞诪讬 讗讬谉 讻讗谉 转砖诇讜诪讬谉 讗诇讗 诪砖讜诐 讜讛砖讬讘 讗转 讛讙讝诇讛 讗砖专 讙讝诇 讛讬诇讻讱 诇讗 讛砖诐 讛诪讘讬讗讜 诇讬讚讬 诪讻讜' 诪讘讬讗讜 诇讬讚讬 转砖诇讜诪讬谉:



讗诪专 专讘讗 讗转谞谉 讗住专讛 转讜专讛 讜讗驻讬' 讘讗 注诇 讗诪讜. 讙诪专 诇讛 诪讚讻转讬讘 讘讬讛 转讜注讘讛 讜讙诪专讬' 讛转诐 转讜注讘讛 转讜注讘讛 诪讞讬讬讘讬 讻专讬转讜转, 讜讛讻讬 讗讬转讗 讘驻专拽 讻诇 讛讗住讜专讬谉 诇讙讘讬 诪讝讘讞 (转诪讜专讛 讻"讟 注"讘), 讜讛讬谞讜 讚讗讬爪讟专讬讻讬谞谉 诇诪注讜讟讬 讗转谞谉 讻诇讘 讛转诐 讜讘诪住' 讬讘诪讜转 (谞"讟 注"讘):





专砖讘"讗

讗转谞谉 讗住专讛 转讜专讛 讜讗驻讬诇讜 讘讗 注诇 讗诪讜. 讬砖 诪驻专砖讬诐 讚讘讗 注诇 讗诪讜 讜讗转讬讗 诇拽诪谉 诇讗 讗诪专讬谞谉 诇讬讛 讝讬诇 讛讘 诇讛, 讚讛讗 拽讬诐 诇讬讛 讘讚专讘讛 诪讬谞讬讛, 讜讗驻讬诇讜 讛讻讬 讗讬 讬讛讬讘 诇讛 诪谞讻住讬讛 讗住讜专 诪砖讜诐 讗转谞谉, 讗诇诪讗 讗祝 注诇 讙讘 讚讘讚讬谞讗 诇讗 诪讞讬讬讘讬谞谉 诇讬讛, 砖诐 讗转谞谉 讞诇 注诇讬讛, 讜讛讻讬 谞诪讬 诇讗讜 讞讬讬讘 诇砖诇诐 讘讘讬转 讚讬谉 拽讗诪专, 讗诇讗 讞讬讬讘 诇砖诇诐 讚讗讬 砖诇讬诐 转砖诇讜诪讬谉 谞讬谞讛讜, 讜谞驻拽讗 诪讬谞讛 讚讗讬 讬讛讬讘 诇讬讛 讜讻住讘讜专 砖讛讜讗 讞讬讬讘 讘转砖诇讜诪讬讜 讜讛诇讱 讝讛 讜拽讚砖 讘讛诐 讗转 讛讗砖讛 诪拽讜讚砖转, 讜诇讜诪专 砖讗诇讜 诇讗 讛讬讛 讞讬讬讘 讘转砖诇讜诪讬谉 讜讛诇讱 讝讛 讜拽讚砖 讘讛诐 讗转 讛讗砖讛 诪拽讜讚砖转, 讜诇讜诪专 砖讗诇讜 诇讗 讛讬讛 讞讬讬讘 讘转砖诇讜诪讬谉 讜讟注讛 讜砖诇诐 讗讬谞讜 诪诪讜谞讜 砖诇 讘注诇 讛驻专讛 讜讛专讬 讝讛 讻诪拽讚砖 讘讙讝诇 讚讗讞专讬诐 砖讗讬谞讛 诪拽讜讚砖转. 讜讬砖 诪驻专砖讬诐 讚讘讚讬谞讗 谞诪讬 诪讞讬讬讘讬 诇讬讛 诇砖诇讜诪讬, 讜讟注诪讗 诪砖讜诐 讚讗讬讛讜 讗转谞讬 讗谞驻砖讬 诇诪讬转谉 诇讛 讜讗诪专讬谞谉 诇讬讛 讝讬诇 讛讘 诇讛 诪讗讬 讜讛专讗讘"讚 讛拽砖讛 诇驻讬专讜砖 讝讛, 讚讗诐 讗讬转讗, 讛讬讗 讙讜驻讛 诪谞讗 诇讬讛 诇专讘讗 讚讗诪专讬谞谉 诇讬讛 讝讬诇 讛讘 诇讛, 讜讗讬 诪住讘专讗 讚谞驻砖讬讛 诇诪讛 诇讬讛 诇讗讜转讜讘讬 诪讗转谞谉, 讜专砖"讬 讜讛专讗讘"讚 驻讬专砖讜 讻诇 讛讬讻讗 讚讗诪专讬谞谉 讗讬谞讜 诇讜拽讛 讜诪砖诇诐, 讛讬讬谞讜 讚讜拽讗 讚诇讗 讗诪专讬谞谉 诇讬讛 诪谉 讛讚讬谉 讝讬诇 讛讘 诇讬讛 诇讗讻驻讜讬讬 诇讬讛 讜诪讬讞转 诇讗 谞讞转讬谞谉 诇谞讻住讬讛, 讜诪讬讛讜 讗诪专讬谞谉 诇讬讛 讗讬谉 讗转讛 讬讜爪讗 诪讬讚讬 注讘讬专讛 注讚 砖转转谉 讜讗驻讬诇讜 讘讗 注诇 讗诪讜, 讜讛讻讗 谞诪讬 诇讗讜 诇讞讬讜讘讬讛 讘讚讬谞讗 拽讗诪专讬谞谉, 讗诇讗 讚讗诪专讬 诇讬讛 讗讬谞讱 讬讜爪讗 诪讬讚讬 注讘讬专讛 注讚 砖转砖诇诐 诇讜. (砖讬讟诪"拽).



讛讗 讚讘注讬 专讘讛 讘专 专讘 讛讜谞讗 诇专讘讬 讬讜住讬 讛讙诇讬诇讬 讚砖 讘讗讜讜讝讬诐 讜转专谞讙讜诇讬诐 诪讛讜. 讛拽砖讛 讛专讗讘"讚 讗讬 讬诇讬祝 砖讜专 砖讜专 诪砖讘转 讗驻讬诇讜 讗讜讜讝讬诐 讜转专谞讙讜诇讬诐 谞诪讬, 讜讻讚转谞谉 讘驻专拽 砖讜专 砖谞讙讞 讗转 讛驻专讛 (讘"拽 谞讚, 讘) 讗讞讚 讛砖讜专 讜讗讞讚 讻诇 讘讛诪讛 诇谞驻讬诇转 讛讘讜专 诇驻专讬拽讛 讜诇讞住讬诪讛 讜讻谉 讞讬讛 讜注讜祝 讻讬讜爪讗 讘讛谉, 讜讗讬 诇讗 讬诇讬祝 砖讗专 讘讛诪讛 诪谞讗 诇讬讛, 讜谞砖讗专 诇讜 讛注谞讬谉 讘拽讜砖讬讗. 讜谞专讗讛 诇讬 讚专' 讬讜住讬 讜讚讗讬 讬诇讬祝 砖讜专 砖讜专 诪砖讘转, 讜诪讬讛讜 诪讚诇讗 讻转讬讘 诇讗 转讚讜砖 讘讞住讬诪讛. 讗砖诪注讬谞谉 讚诇讗讜 诇讙诪专讬 讗诇讗 诇讗拽讜砖讬 讻讜诇讛讜 注讜砖讬 诪诇讗讻讛 诇砖讜专 诪讛 砖讜专 讘讻诇 讻讞讜 讗祝 讻诇 讻谉, 讚讗讬 诇讗, 砖讜专 诇诪讗讬 讗转讗. 讜讻讬 转讬诪讗 诇讗拽讜砖讬 讞讜住诐 诇谞讞住诐 (诇注讬诇 讘讘讗 诪爪讬注讗 驻讟, 讗), 讚讗讬 诇讗, 砖讜专 讘诪讞讜讘专 讜讗讚诐 讘转诇讜砖 诪谞诇谉, 讚讗转讬讗 讗讚诐 讘转诇讜砖 诪拽诪讛 拽诪讛 讗诐 讗讬谞讜 注谞讬谉 讘诪讞讜讘专 转谞讛讜 注谞讬谉 讘转诇讜砖, 讗讬 谞诪讬 诪讻讬 转讘讗 讘拽诪转 专注讱 诪讬 诇讗 注住拽讬谞谉 讚砖讻专讜 诇讻转祝, 讜砖讜专 讘诪讞讜讘专 讘拽诇 讜讞讜诪专 讚讗讚诐, 讗讬 谞诪讬 诪专注讱 专注讱 讜讻讚讗讬转讗 (诇注讬诇 讘讘讗 诪爪讬注讗 驻讞, 讘), 讻谉 谞专讗讛 诇讬. (砖讬讟诪"拽).



砖讜专 讘诪讞讜讘专. 驻讬专砖 专砖"讬 讛专讬 讘诪诇讗讻转 讛砖讜专 讘诪讞讜讘专 讗讬 讗驻砖专 诇讜 诇讗讻讜诇 诪讙驻谉 砖讛讜讗 注讜砖讛 讘讛 砖讛讜讗 拽砖讜专 诇爪诪讚 诇驻谞讬 讛注讙诇讛 讜讛讘讜爪专讬诐 注讜砖讬诐 讘讙驻谉 讗爪诇 讛注讙诇讛 讜谞讜转谞讬诐 讘讛. 讜讬砖 诪拽砖讬诐 诇驻讬专讜砖讜, 砖讗诐 讻谉 讗讬谉 讛砖讜专 注讜砖讛 讘诪讞讜讘专 讗诇讗 讘转诇讜砖 讜讗注"驻 砖讘讜爪专讬诐 诪谉 讛诪讞讜讘专 讜谞讜转谞讬谉 讘注讙诇讛, 诪讻诇 诪拽讜诐 讛讜讗 讗讬谞讜 注讜砖讛 讗诇讗 讘转诇讜砖, 讜专砖"讬 注爪诪讜 驻讬专砖 诇诪注诇讛 (驻讞, 讘 讚"讛 诇讻转祝) 讙讘讬 讗讚诐 讘转诇讜砖, 诪讬 诇讗 注住拽讬谞谉 砖砖讻专讜 诇讻转祝 诇砖讗转 注谞讘讬诐 讜讞讘讬专讬讜 讘讜爪专讬谉 讚讛讜讬讗 诪诇讗讻转讜 讘转诇讜砖. 讜驻讬专砖讜 砖讜专 讘诪讞讜讘专, 讻讙讜谉 砖砖讻专讜 诇讚讜砖 拽讟谞讬转 讜转讘讜讗讛 讘诪讞讜讘专. (砖讬讟诪"拽).



讻讙讜谉 砖讛讬转讛 讞爪专讜 砖诇 砖讜讗诇 诇驻谞讬诐 诪讞爪专讜 砖诇 诪砖讗讬诇. 讜讻砖讛讻讬砖讛 讻诇驻讬 驻谞讬诐 讜讬爪讗讛 诪专砖讜转讜 讻讘专 讛讬讗 讘讞爪专讜 砖诇 砖讜讗诇. 讜讗拽砖讬谞谉 讛讗 驻砖讬讟讗, 讜砖谞讬谞谉 讚讗讬讻讗 讘讬谉 讛讞爪专讜转 讙讝讬讬转讗, 讻诪讜 讗谞讚专讜谞讗 讞讜诇拽转 讘讬谉 讛讞爪专讜转, 诪讛讜 讚转讬诪讗 诇讗 住诪讻讗 讚注转讬讛 讚砖讜讗诇 讚讗讝诇讗 讙讘讬讛 讚讬诇诪讗 拽讬讬诪讗 诇讛 讛转诐, 讛讬诇讻讱 诇讗讜 砖诇讜讞讜 讛讜讗 讘诪砖讬讻讛 讝讜, 拽诪"诇 讚住诪讻讗 讚注转讬讛. 讜谞"诇 讚诇讛讻讬 讗诪专 砖讛讬转讛 讞爪专讜 砖诇 砖讜讗诇 诇驻谞讬诐 诪讞爪专讜 砖诇 讛诪砖讗讬诇, 砖讗诇讜 讗诪专 讘讛驻讱, 讻讬讜谉 砖讚专讱 讛诪砖讗讬诇 诇注讘讜专 讚专讱 讞爪专讜 砖诇 砖讜讗诇 讜讬砖 诇讜 注诇讬讜 讚专讱, 讗驻讬诇讜 谞讻谞住讛 讘讞爪专讜 诪诪砖 注讚讬讬谉 诇讗 讬爪讗讛 诪专砖讜转 讛诪砖讗讬诇. 讜讻讬讜谉 讚专讘 讗砖讬 讚讞讬讬讛 诇讛讛讜讗 住讬讬注转讗, 讜砖诪讜讗诇 谞诪讬 诇讗 拽讗 诪砖谞讬 诇诪转谞讬' 讻讜讜转讬讛 讚专讘 讜讗讜拽诪讛 讘注讘讚 注讘专讬 讚讗诇讜 讘注讘讚 讻谞注谞讬 诇讗 讗砖讻讞 讘讬讛 讞讬讜讘讗 讻诇诇, 讗诇诪讗 诇讗 住"诇 讻讜讜转讬讛 讘讛讗, 讛讬诇讻讱 诇讬转 讛诇讻转讗 讻讜讜转讬讛, (讗诇讗) [讜诇讗] 讗诪专讬谞谉 讘讻讛"讙 讚讘讛谞讬 转谞讗讛 拽讘讬诇 注讬诇讜讬讛 砖讜讗诇 诪砖讜诐 讚讘注讬 诪砖讬讻讛 讗讜 讝讬讻讜讬 [砖"诪 讘砖诐 讜讻谉 讻转讘 讛专砖讘"讗].



讜讻砖诐 砖拽专拽注 谞拽谞讛 讘讻住祝 讜讻讜'. 讜砖讻讬专讜转 诪讟诇讟诇讬谉 谞诪讬 讛讜讬讗 讻诪讻讬专讛, 讜讻讬 讛讬讻讬 讚讗讬谉 谞拽谞讬谉 讗诇讗 讘诪砖讬讻讛 讻讱 讗讬谉 砖讻讬专讜转谉 谞拽谞讛 讗诇讗 讘诪砖讬讻讛, 讜讗注"讙 讚诪讚讗讜专讬讬转讗 谞拽谞讬谉 讘讻住祝 讗诇讗 诪砖讜诐 讙讝讬专讛 砖诪讗 讗诪专讜 谞砖专驻讜 讞讟讬讱 讘注诇讬讬' (诇注讬诇 讘讘讗 诪爪讬注讗 诪讝, 讘), 诪讛 砖讗讬谉 讻谉 讘砖讻讬专讜转 讚讻讬讜谉 砖讙讜祝 讛讻诇讬 砖砖讻专讜 讛讜讗 讘讬讚讬讜 讟专讞 讜诪爪讬诇, 诪讻诇 诪拽讜诐 讻讬讜谉 讚砖讻讬专讜转 讻诪讻讬专讛 讗讬谉 诇讞诇拽, 讜讻"讻 讛专砖讘"讗 讝"诇 讜讛住讻讬诪讜 注诪讜 讛讗讞专讜谞讬诐 讝"诇. [诇' 讛谞诪讜拽"讬].

讻讘专 讘讬讗专谞讜 砖讗诐 讞住诪讛 讘拽讜诇 讜讙注专讛 砖讛讜讗 讞讬讬讘 讻讱 讛讚讬谉 讘讻诇讗讬诐 砖讗诐 讛谞讛讬讙诐 讗驻讬' 讘拽讜诇 诇讜拽讛 砖诪讗 转讗诪专 讞住诪讛 讘拽讜诇 讛讗 诇讗讜 砖讗讬谉 讘讜 诪注砖讛 讛讜讗 讜砖诪讗 转讗诪专 注拽讬诪转 砖驻转讬诐 讛讜讬 诪注砖讛 讜讛诇讗 专' 讬讜讞谞谉 注爪诪讜 讗诪专 讻诇 诇讗讜 砖讗讬谉 讘讜 诪注砖讛 讗讬谉 诇讜拽讬谉 注诇讬讜 讞讜抓 诪谞砖讘注 讜诪诪专 讜诪拽诇诇 讗转 讞讘专讜 讘砖诐 讗诇诪讗 砖讗讬谉 讘讗诇讜 诪注砖讛 讜注讜讚 专讗讜讬 诇讱 诇砖讗讜诇 讛讬讗讱 讛拽砖讛 诇专讬砖 诇拽讬砖 诪砖诪讜注讛 砖诇 转诪讜专讛 讜讛诇讗 讗祝 讛讬讗 讛讜讚讛 讘讛 砖讗讬谉 讘讛 诪注砖讛 讜讛专讘讛 专讗讬转讬 诇诪驻专砖讬诐 砖讟专讞讜 讘住讜讙讬讗 讝讜 讜讬专讗讛 诇讬 砖讚注转 专' 讬讜讞谞谉 砖注拽讬诪转 砖驻转讬诐 诪注砖讛 注诇 讗讞讚 诪砖诇砖讛 爪讚讚讬谉 讛讗讞讚 砖讛拽讜诇 诪讘讬讗 诇讬讚讬 诪注砖讛 讙诪讜专 讻讙讜谉 讛谞讛讙讛 讘讻诇讗讬诐 砖拽讜诇讜 讙讜专诐 诇讛讬讜转 砖转讬 讘讛诪讜转 讗诇讜 讛讜诇讻讜转 讜讞讜专砖讜转 讜讛砖谞讬 砖讗注"驻 砖讗讬谉 拽讜诇讜 注讜砖讛 讻诇讜诐 诪"诪 注讬拽专 讛诇讗讜 讛讜讗 讘诪注砖讛 讙诪讜专 讜讻诇 砖注讜砖讛 讘拽讜诇讜 注谞讬谉 讛诪讜注讬诇 讻讗诇讜 注砖讛 注拽专 讛诇讗讜 砖讛讜讗 诪注砖讛 讙诪讜专 讗注"驻 砖讗讬谉 拽讜诇讜 诪讘讬讗 诇讬讚讬 诪注砖讛 讙诪讜专 谞讚讜谉 注拽讬诪转 砖驻转讬诐 诇诪注砖讛 讛讜讗讬诇 讜注砖讜 诪注砖讛 讛诇讗讜 砖讛讜讗 诪注砖讛 讙诪讜专 讜诪诪讬谉 讝讛 讞住讬诪讛 讘拽讜诇 砖注拽专 讛诇讗讜 诪注砖讛 讙诪讜专 讜讛讜讗 讛讞住讬诪讛 讜讻砖讙注专 讘拽讜诇 谞注砖讛 诪注砖讛 讛讞住讬诪讛 诪讗诇讬讜 砖讛讜讗 诪谞讬注转 讛诪讗讻诇 讜讛砖诇讬砖讬 砖讘讚讘讜专讜 谞注砖讛 诪注砖讛 诪讗诇讬讜 讻讙讜谉 转诪讜专讛 砖讘讚讘讜专讜 讛讜转驻砖讛 讘讛诪讛 讝讜 诇拽讚砖 讜讛讜讗 砖转诪爪讗 砖讗诪专讜 讘诪住讻转 转诪讜专讛 讘砖诪讜注讛 讝讜 专"诇 讻诇 诇讗讜 砖讗讬谉 讘讜 诪注砖讛 讗讬谉 诇讜拽讬谉 注诇讬讜 讞讜抓 诪谞砖讘注 讜诪诪专 讜诪拽诇诇 讗转 讞讘专讜 讘砖诐 砖讛讝讻讬专讜讛 讘谞住讞 讝讛 讗诪专 专讘 讗讬讚讬 讘专 讗讘讬谉 讗诪专 专讘 注诪专诐 讗诪专 专' 讬爪讞拽 讗诪专 专' 讬讜讞谞谉 诪砖讜诐 专' 讬讜住讬 讛讙诇讬诇讬 讻诇 诇讗 转注砖讛 砖讘转讜专讛 讬砖 讘讜 诪注砖讛 诇讜拽讬谉 注诇讬讜 讗讬谉 讘讜 诪注砖讛 讗讬谉 诇讜拽讬谉 注诇讬讜 讞讜抓 诪谞砖讘注 讜诪讬诪专 讜诪拽诇诇 讗转 讞讘专讜 讘砖诐 讜讗诪专讜 砖诐 讗讞"讻 讗诪专 诇讬讛 专' 讬讜讞谞谉 诇转谞讗 诇讗 转讬转谞讬 诪讬诪专 讚讘讚讘讜专讜 注讘讬讚 诪注砖讛 讻诇讜诪专 讜讗讬谞讱 爪专讬讱 讘讜 诇讻讱 讛讗 诇诪讚转 诇讚注转 专' 讬讜讞谞谉 砖讞住讬诪讛 讘拽讜诇 讜讛谞讛讙讛 讘拽讜诇 讜转诪讜专讛 讻诇诐 讘讚讬谉 诪注砖讛 讜注诇讬讛诐 讗诪专 注拽讬诪转 砖驻转讬诐 讛讜讬 诪注砖讛 讛讗 讚讘讜专 诇讘讚 讘诇讗 砖讜诐 讗讞讚 诪讗诇讜 讗讬谉 注拽讬诪转 砖驻转讬诐 诪注砖讛 讜讛讜讗 砖讛谞砖讘注 讜诪拽诇诇 讘砖诐 讛讜讗 拽讜专讗 诇讗讜 砖讗讬谉 讘讜 诪注砖讛 讜讛讜讗 砖讛拽砖讛 讘讻讗谉 诪转诪讜专讛 讜砖讗专 诇讗讜讬谉 砖讗讬谉 讘讛诐 诪注砖讛 讗讬谉 诇讜拽讬谉 注诇讬讛诐 讜讗讬谉 讗讜诪专讬诐 砖注拽讬诪转 砖驻转讬诐 诪注砖讛 讜讛讜讗 砖讛拽砖讜 讘注讚讬诐 讝讜诪诪讬谉 讜拽讜诇 诇专' 讬讜讞谞谉 诇讗 讛讜讬 诪注砖讛 讜讻讜' 讻诪讜 砖讬转讘讗专 讘诪拽讜诪讜 讜讬砖 砖讜讗诇讬谉 讜讛诇讗 讗驻砖专 讘讛谞讛讙讛 讜讞住讬诪讛 拽讜诇 讘诇讗 注拽讬诪转 砖驻转讬诐 讜讻诪讜 砖讗诪专讜 讘注讚讬诐 讝讜诪诪讬谉 讛讜讗讬诇 讜讬砖谞谉 讘讗讬 专"诇 砖讛诐 讗讜转讬讜转 讛讙专讜谉 讜讗讬谉 讘讛诐 注拽讬诪转 砖驻转讬诐 讜讻谉 讘诪讙讚祝 讛讜讗讬诇 讜讬砖谞讜 讘诇讘 讜转讬专爪讜 砖讗讬谉 拽讜诇 诪讜注讬诇 诇讘讛诪讛 讗诇讗 讘讚讘讜专 诪注讟 讜讻诇 讗讞转 讬砖 诇讙注专转讛 诇砖讜谉 讬讚讜注 讜讻诪讜 砖讗诪专讜 谞讬讝讛讗 讚转讜专讗 讛讘 讛讘 谞讬讝讛讗 讚讙诪诇讗 讚讗 讚讗 讜讻谉 讻诇 讻讬讜爪讗 讘讝讛:



讻诇 砖讛驻专讬砖 讘讛诪讛 讞讟讗转 讗讜 注讜诇讛 讗讬谞讜 讬讻讜诇 诇讛讞诇讬驻讛 讘讗讞专转 诇讗 住讜祝 讚讘专 讻讞讜砖讛 讘砖诪谞讛 讗诇讗 讗祝 砖诪谞讛 讘讻讞讜砖讛 砖谞讗诪专 讟讜讘 讘专注 讗讜 专注 讘讟讜讘 讜讗诐 注砖讛 讻谉 诇讜拽讛 讛专讬 讗诪专讜 讻诇 砖讗讬谉 讘讜 诪注砖讛 讗讬谉 诇讜拽讬谉 注诇讬讜 讞讜抓 诪谞砖讘注 讜诪讬诪专 讜讻讜' 讜讻诇 砖讻谉 砖谞爪讟专祝 讘讛 住讘讛 讗讞专转 讻诪讜 砖讻转讘谞讜 讜讻诇 砖讛诪讬专 讘拽专讘谉 砖诇讜 转诪讜专转讜 转诪讜专讛 讜诇讜拽讛 讗讞讚 讗讬砖 讜讗讞讚 讗砖讛 讜讗驻讬诇讜 讬讜专砖 讘拽专讘谉 讗讘讬讜 讜注讬拽专 讚讘专 讝讛 讘诪住讻转 转诪讜专讛 讜讻讘专 讻转讘谞讜讛 讘诪住讻转 讞讜诇讬谉:



诪讬 砖砖讻专 驻专讛 诪讞讘专讜 讜讞住诪讛 讜讚砖 讘讛 诇讜拽讛 诪砖讜诐 诇讗 转讞住讜诐 讜诪砖诇诐 讗专讘注转 拽讘讬谉 诇驻专讛 讜砖诇砖转 拽讘讬谉 诇讞诪讜专 砖讻讱 砖注讜专 砖讘注 砖诇讛谉 讻砖讛谉 讗讜讻诇讬谉 诪转讜讱 讙讚讬砖讬诐 诪专讘讬诐 讜砖诪讗 转讗诪专 讜讛诇讗 讗讬谉 讗讚诐 诇讜拽讛 讜诪砖诇诐 讛专讬 讗讬谉 诪诇拽讜转 讜转砖诇讜诪讬谉 讘讗讬谉 讻讗讞讚 砖诪砖注讛 砖诪砖讻讛 谞转讞讬讬讘 讘诪讝讜谞讜转讬讛 讜诇讗 谞转讞讬讬讘 讘诪诇拽讜转 注讚 砖讚砖 讘讞住讬诪讛 讛讬讛 诪诇拽讜转 讜转砖诇讜诪讬谉 讘讗讬谉 讻讗讞讚 讻讙讜谉 砖讛讬转讛 讘转讜讱 讛讚讬砖 讞住讜诪讛 讜砖讻专讛 讜讚砖 讗注"驻 砖驻讟讜专 诪讚讬谞讬 讗讚诐 诪砖诇诐 讘讚讬谞讬 砖诪讬诐 讗转谞谉 讗住专讛 转讜专讛 讗驻讬诇讜 讘讗 注诇 讗诪讜 专"诇 砖讗注"驻 砖讗诇讜 转讘注转讜 讘讘讬转 讚讬谉 讗讬谉 诪讞讬讬讘讬谉 讗讜转讜 诇讬转谉 砖讛专讬 讘专 诪讬转讛 讛讜讗 讗诐 谞转谞讜 讞诇 注诇讬讜 讗讬住讜专 讗转谞谉 讗诇诪讗 讞讜讘转 砖诪讬诐 注诇讬讜 诇讬转谉 讗诇讗 砖讗讬谉 讻讞 讘讬讚 讘讬转 讚讬谉 诇讛讻专讬讞讜 砖讗诐 诇讗 讻谉 诪转谞讛 讘注诇诪讗 讛讜讗 讜讗讬谉 讻讗谉 讗转谞谉 讜诪转讜讱 讻讱 诪砖诇诐 诇爪讗转 讬讚讬 砖诪讬诐 讜讞讻诪讬 讛爪专驻转讬诐 驻讬专砖讜讛 讗祝 讘讚讬谞讬 讗讚诐 讜讚注转诐 砖诇讗 谞讗诪专 讗讬谉 讗讚诐 诪转 讜诪砖诇诐 讗讜 诇讜拽讛 讜诪砖诇诐 讗诇讗 讘转砖诇讜诪讬 谞讝拽讬诐 讗讘诇 转砖诇讜诪讬谉 讛讘讗讬诐 讚专讱 驻住拽 讜转谞讗讬 讻讙讜谉 讗转谞谉 讜砖讻讬专讜转 驻专讛 砖讞住讬诪转讛 讗住讜专讛 讜讗讬住讜专 讞住讬诪转讛 讘讻诇诇 讛砖讻讬专讜转 讛专讬 讝讛 诪转 讜诪砖诇诐 讜诇讜拽讛 讜诪砖诇诐 讜讻讘专 讘讬讗专谞讜讛 讘讘讘讗 拽诪讗 驻专拽 诪专讜讘讛:



讗讬谉 诇砖讬谉 讗转 讛注讬住讛 讘讞诇讘 讜讗诐 诇砖 讻诇 讛驻转 讻诇讛 讗住讜专讛 诪驻谞讬 讛专讙诇 注讘专讛 专"诇 砖诪讗 讬讗讻诇谞讛 注诐 讛讘砖专 讻讬讜爪讗 讘讜 讗讬谉 砖讟讬谉 讗转 讛转谞讜专 讘讗诇讬讛 讜讗诐 砖讟 讻诇 讛驻转 讗住讜专讛 诪驻谞讬 讛专讙诇 注讘专讛 砖诪讗 讬讗讻诇谞讛 讘讞诇讘 讜讛转讘讗专 讘驻住讞讬诐 砖讗诐 注砖讛 讘驻转 讗讬讝讛 砖谞讜讬 讻讚讬 诇讛讻讬专讜 诪讜转专 砖讗讜转讛 爪讜专讛 诪讝讻讬专转讜 讜讗祝 诪讬 砖讗讬谞讜 讬讜讚注 讞讜拽专 注诇 砖谞讜讬 讛爪讜专讛 讜谞讜讚注 诇讜 砖讟 讜讗讞"讻 讛住讬拽 讗转 讛转谞讜专 讜讗驻讛 讗转 讛驻转 讗讬谉 讻讗谉 讘讬转 诪讬讞讜砖 讜讻讘专 讘讬讗专谞讜 讚讘专讬诐 讗诇讜 讘诪住讻转 驻住讞讬诐 讜讞讜诇讬谉:



讻诇 讛讘讗 注诇 讗讞转 诪讞讬讬讘讬 诪讬转转 讘讬转 讚讬谉 讗讬谉 讛注讚讬诐 谞讝拽拽讬诐 砖讬专讗讜 诪注砖讛 讗驻讬诇讜 讻诪讻讞讜诇 讘砖驻讜驻专转 讗诇讗 诪砖讬专讗讜 讻诪谞讗驻讬诐 专"诇 讚讘讜拽讬诐 讝讛 注诇 讝讛 讻讗专讞 讻诇 讗专注讗 讛专讬 讛诐 谞讛专讙讬诐 讘专讗讬讬讛 讝讜 讞讝拽讛 注诇 爪讜专讛 讝讜 砖讗讬谉 讚讘专 诪转拽谉 讬讜爪讗 诪转讞转 讬讚讛:



诇注谞讬谉 讛专讻讘转 讘讛诪讛 讝讻专 讜谞拽讘讛 诪讬谉 讘砖讗讬谞讜 诪讬谞讜 讻诇 讛诪专讻讬讘 诇讜拽讛 讘讻诇 诪拽讜诐 讜讘讻诇 讝诪谉 讜讗讬谞讜 诇讜拽讛 注讚 砖讬讻谞讬住 讻诪讻讞讜诇 讘砖驻讜驻专转 讗讘诇 讗诐 讛注诇讛 讝讛 注诇 讝讛 驻讟讜专 讗诇讗 砖讬砖 讻讗谉 讗讬住讜专 讞讻诪讬诐 讜诪讻转 诪专讚讜转 讜诪讜转专 诇讜 诇讻转讞诇讛 诇讛讻谞讬住 诪讬谉 讜砖讗讬谞讜 诪讬谞讜 诇讚讬专 讜讗诐 讬讝拽拽讜 讬讝拽拽讜 讜讗讬谞讜 讝拽讜拽 诇讛驻专讬讚诐 讜讗讬谉 爪专讬讱 诇讜诪专 诪讬谉 注诐 诪讬谞讜 讜砖讗讬谞讜 诪讬谞讜 砖讬砖 诇讜诪专 注诇讬讜 砖讗讞专 诪讬谞讜 讛讜讗 讻专讜讱 讜诪讬谉 讘诪讬谞讜 诪讜转专 诇讛讻谞讬住 讘讛诐 讻诪讻讞讜诇 讘砖驻讜驻专转 讜讗讬谉 讞讜砖砖讬谉 诇讛专讛讜专 讜驻专讬爪讜转 砖讘诪诇讗讻转讜 讛讜讗 注讜住拽 讜讗讬谉 诇讘讜 驻讜谞讛 讗讬诇讱 讜讗讬诇讱 讗讘诇 讻诇 砖讗讬谉 注讜住拽 讘诪诇讗讻转讜 讗住讜专 讗祝 诇讛住转讻诇 讘讛诐 讘砖注讛 砖谞讝拽拽讬谉 讝讛 诇讝讛 讻诪讜 砖讘讬讗专谞讜 讘诪住讻转 注"讝:





转讜住驻讜转 专讬"讚

讜讛转谞谉 诪砖诇诐 讜讗讬谞讜 诇讜拽讛. 讻讱 诪爪讗转讬 讻转讜讘 讘讻诇 讛住驻专讬诐 讜谞"诇 讚讛"讙 讜讛"驻 讜讛转谞谉 讘专"驻 拽诪讗 讚诪讻讜转 讙讘讬 注讚讬诐 讝讜诪诪讬谉 诪注讚讬诐 讗谞讜 讗转 讗讬砖 驻诇讜谞讬 砖讞讬讬讘 诇讞讘讬专讜 诪讗转讬诐 讝讜讝 讜谞诪爪讗讜 讝讜诪诪讬谉 诇讜拽讬谉 讜诪砖诇诪讬谉 砖诇讗 讛砖诐 诪讛讘讬讗谉 诇讬讚讬 诪讻讜转 诪讘讬讗谉 诇讬讚讬 转砖诇讜诪讬谉 讚讘专讬 专' 诪讗讬专 讜讞讻"讗 讻诇 讛诪砖诇诐 讗讬谞讜 诇讜拽讛. 讜讘驻' 讗诇讜 谞注专讜转 驻诇讬讙讬 注讜诇讗 讜专' 讬讜讞谞谉 讘讛讗 诪讬诇转讗 讜拽住讘专 注讜诇讗 讚讻诇 讛讬讻讗 讚讗讬讻讗 诪诪讜谉 讜诪诇拽讜转 诪诪讜谞讗 诪砖诇诐 诪讬诇拽讗 诇讗 诇拽讬. 讜讛讻讗 讗诪讗讬 转谞讬讗 讚诇讜拽讛 讜诪砖诇诐. 讜转讬专抓 讗讘讬讬 讛讗 诪谞讬 专' 诪讗讬专 讛讬讗 讚讗诪专 诇讜拽讛 讜诪砖诇诐. 讜专讘讗 转讬专抓 讗转谞谉 讗住专讛 转讜专讛 讜讗驻讬诇讜 讘讗 注诇 讗诪专. 驻讬' 讗注"讙 讚诇讗 诪爪讗 诇诪讬转讘注讬' 讘讚讬谉 诇诪砖拽诇 讗转谞谞讛 诪"诪 砖诐 讗转谞谉 注诇讬讜 讚讻讬 讬讛讬讘 诇讬' 诪讚注转讬' 驻住讜诇 诇讛拽专讬讘讜 讛诐 讛"谞 讛讻讗 讗注"讙 讚讗讬讻讗 诪诪讜谞讗 讜诪诇拽讜转 讜诪诪讜谞讗 讚讞讬 诇诪诇拽讜转 诇讗 诇讛驻拽讬注 砖诐 诪诇拽转 诪诪谞讜 讗诇讗 注讚讬讬谉 砖诐 诪诇拽讜转 注诇讬讜 讜诪诪讜谞讗 讛讬讗 讚诇讗 砖讘讬拽 诇讬讛 讚诇讬讞讜诇 讜讛讬讻讗 讚诇讗 讬讛讬讘 诇讬' 诪诪讜谞讗 讻讙讜谉 砖讛讜讗 注谞讬 讜讗讬谉 诇讜 诪讛 诇讬转谉 诪诇拽讬谞谉 诇讬' 讜诇讛讻讬 转谞讬讗 诇讜拽讛 讜诪砖诇诐 诇讗讜 讚讚讬讬谞讬谞谉 诇讬' 讘转专讬 讗诇讗 讛讜讚讬注讱 讛转谞讗 砖讘砖谞讬 讗诇讛 谞转讞讬讬讘 讜讛讬讻讗 讚讬讛讘 诪诪讜谞讗 讘讜讚讗讬 驻拽注 诪讬谞讬' 诪诇拽讜转 讗讘诇 讗讬 诇讗 讬讛讬讘 诇讬' 诪诪讜谞讗 诪诇拽讬谞谉 诇讬':





砖讬讟讛 诪拽讜讘爪转

讛讗 诪谞讬 专讘讬 讬讛讜讚讛 讛讬讗. 讻讘专 驻讬专砖转讬 讘驻专拽 拽诪讗 讚讞讜诇讬谉 讚讛讗 讚诇讗 诇拽讬 砖诪讜谞讬诐 诪砖讜诐 诇讗 讬讞诇讬驻谞讜 讜诪砖讜诐 诇讗 讬诪讬专 砖讻讘专 驻讬专砖 讘诪住讻转 转诪讜专讛 讚讛谞讬 转专讬 诇讗讜讬 诇讗讜 讻讬 讛讚讚讬 谞讬谞讛讜 讗诇讗 讞讚 讘砖诇讜 讜讞讚 讘砖诇 讞讘讬专讜 讜讻讙讜谉 砖谞转谉 诇讜 讞讘讬专讜 专砖讜转 诇讛诪讬专. 转诇诪讬讚 讛专"驻. 讜讛专讬讟讘"讗.  


讜诪砖诇诐 讗专讘注讛 拽讘讬谉 诇驻专讛. 讜讗诐 转讗诪专 讗诪讗讬 诪砖诇诐 讜讛讗 讗讬 讘注讬 讛讜讛 诪讬转讘 拽诪讛 驻拽讬注讬 注诪讬专 讜讗诐 讻谉 讘讻讱 讛讜讛 住讙讬. 讜讬砖 诇讜诪专 讚讜讚讗讬 讗诐 诇讗 讞住诪讛 讛讜讬 住讙讬 讘讻诇 讗讘诇 讛砖转讗 讚讞住诪讛 拽谞住讜讛讜 讜诪砖诇诐 讻诪讜 砖讗诐 讛讬转讛 讗讜讻诇转 诪谉 讛讚讬砖讛. 转诇诪讬讚 讛专"砖. 


讗专讘注讛 拽讘讬谉 诇驻专讛. 讚砖讬注专讜 讞讻诪讬诐 讚砖讬注讜专 讝讛 讛讬讗 讗讜讻诇转 讘讬讜诐 讗讞讚 讻砖讗讬谉 讗讬砖 诪讜谞注 诪诪谞讛. 讛"专 讬讛讜谞转谉. 


讛讗 诪谞讬 专讘讬 诪讗讬专 讛讬讗. 讗讬讻讗 讚拽砖讬讗 诇讬讛 讚讛讗 诇讗 讗诪专 专讘讬 诪讗讬专 诇讜拽讛 讜诪砖诇诐 讘讻讛讗讬 讙讜讜谞讗 讚转谞谉 诪注讬讚讬诐 讗谞讜 讘讗讬砖 驻诇讜谞讬 讜讻讜' 砖诇讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 讜讛讻讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 砖诇讗 谞转讞讬讬讘 讘转砖诇讜诪讬谉 讗诇讗 诪砖讜诐 诇讗 转讞住讜诐. 讜诇讬 谞专讗讛 讚讛讻讗 谞诪讬 砖谞讬 砖诪讜转 讛诐 砖讗讬谞讜 诪砖诇诐 讗诇讗 诪砖讜诐 讜讛砖讬讘 讗转 讛讙讝诇讛 讗砖专 讙讝诇 砖讗祝 注诇 驻讬 砖讗诇讜 诇讗 谞讻转讘 诇讗 转讞住讜诐 诇讗 讛讬讛 讻讗谉 转砖诇讜诪讬谉 诪讻诇 诪拽讜诐 讻砖谞讻转讘 谞诪讬 讗讬谉 讻讗谉 转砖诇讜诪讬谉 讗诇讗 诪砖讜诐 讜讛砖讬讘 讗转 讛讙讝诇讛 讗砖专 讙讝诇 讛讬诇讻讱 诇讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉. 讛专诪讘"谉. 注讬讬谉 砖诐 讘转讜住驻讜转 驻专拽 拽诪讗 讚诪讻讜转 讚祝 讚' 注"讗. 
讜讛专讬讟讘"讗 讻转讘 讜讝讛 诇砖讜谞讜: 讜讗讞专讬诐 转讬专爪讜 讚讛讻讬 拽讗诪专 讛转诐 砖诇讗 讛砖诐 讛诪讘讬讗谉 诇讬讚讬 诪诇拽讜转 讚讛讬讬谞讜 诇讗 转注谞讛 诪讘讬讗谉 诇讬讚讬 转砖诇讜诪讬谉 讻诇讜诪专 讚诇讗 讻转讬讘 讜注砖讬转诐 诇讜 讻讗砖专 讝诪诐 讙讘讬 诇讗 转注谞讛 砖讬讛讗 讞砖讜讘 诇讗讜 砖谞讬转拽 诇注砖讛 砖讗讬谉 诇讜拽讬谉 注诇讬讜. 讜讗讬谉 讝讛 谞讻讜谉. 讜讬砖 诇谞讜 讘讝讛 驻讬专讜砖 谞讻讜谉 讘诪拽讜诪讜 讘住讬讬注转讗 讚砖诪讬讗. 注讚 讻讗谉. 
讛讗 诪谞讬 专讘讬 诪讗讬专 讛讬讗 讚讗诪专 诇讜拽讛 讜诪砖诇诐 讻讻转讜讘 讘转讜住驻讜转 讜诪住讬讬诐 讘转讜住驻讜转 砖讗谞抓 讜讝讛 诇砖讜谞讜: 讜讻诪讜 砖讬砖 诇讛拽砖讜转 讻讗谉 讜诇转专抓 诪讛讛讬讗 讚诪讻讜转 注诇 讝讜 砖讘讻讗谉 讻诪讜 讻谉 讬砖 诇讛拽砖讜转 注诇 讛讛讬讗 讚讗诪专 专讘讗 讘讻转讜讘讜转 驻专拽 讗诇讜 谞注专讜转 讚专讘讬 诪讗讬专 诇讜拽讛 讜诪砖诇诐 讗讬转 诇讬讛 讜诪转 讜诪砖诇诐 诇讬转 诇讬讛 讜讞讚讜砖 讛讜讗 砖讞讚砖讛 转讜专讛 讘拽谞住 讜诇讻讱 住讜讘专 讚讘拽谞住 诪转 讜诪砖诇诐 讗诇诪讗 诪砖诪注 讚讘诇讗 拽谞住 砖讗讬谞讜 诪转 讜诪砖诇诐 讗驻讬诇讜 讛讻讬 诇讜拽讛 讜诪砖诇诐. 讜注讜讚 诪砖诪注 砖诐 砖讙诐 讘诇讗 拽谞住 诇讜拽讛 讜诪砖诇诐 诇专讘讬 诪讗讬专 诪讚诇讗 诪爪讬 诇讗讜拽讜诪讬 讻讚讬 专砖注转讜 诇专讘讬 诪讗讬专 讗诇讗 讘诪诇拽讜转 讜诪讬转讛 讗讘诇 诇讗 讘诪诇拽讜转 讜诪诪讜谉. 诪讜诪讬讛讜 诇专'. 


讘讘讗 诇爪讗转 讬讚讬 砖诪讬诐. 讜讗诐 转讗诪专 讚讗诪专讬谞谉 驻专拽 讘谉 住讜专专 讜诪讜专讛 专讘讗 讗讬讙谞讬讘讜 诇讬讛 讜讻讜' 讻讻转讜讘 讘转讜住驻讜转. 讜讬砖 诇讜诪专 讚讛转诐 讙专住 专讘讛 讜讛讻讗 专讘讗. 讛专讗"砖. 


讗转谞谉 讗住专讛 讞讜专讛 讜讗驻讬诇讜 讘讗 注诇 讗诪讜. 讬砖 诪驻专砖讬诐 讚讘讗 注诇 讗诪讜 讜讗转讬讗 诇拽诪谉 诇讗 讗诪专讬谞谉 诇讬讛 讝讬诇 讛讘 诇讛 讚讛讗 拽讬诐 诇讬讛 讘讚专讘讛 诪讬谞讬讛 讜讗驻讬诇讜 讛讻讬 讗讬 讬讛讬讘 诇讛 诪谞讻住讬讛 讗住讜专 诪砖讜诐 讗转谞谉 讗诇诪讗 讗祝 注诇 讙讘 讚讘讚讬谞讗 诇讗 诪讞讬讬讘讬谞谉 诇讬讛 砖诐 讗转谞谉 讞诇 注诇讬讛 讜讛讻讬 谞诪讬 诇讗讜 讞讬讬讘 诇砖诇诐 讘讘讬转 讚讬谉 拽讗诪专 讗诇讗 讞讬讬讘 诇砖诇诐 讚讗讬 砖诇讬诐 转砖诇讜诪讬谉 谞讬谞讛讜 讜谞驻拽讗 诪讬谞讛 讚讗讬 讬讛讬讘 诇讬讛 讜讻住讘讜专 砖讛讜讗 讞讬讬讘 讘转砖诇讜诪讬讜 讜讛诇讱 讝讛 讜拽讚砖 讘讛诐 讗转 讛讗砖讛 诪拽讜讚砖转 讜诇讜诪专 砖讗诇讜 诇讗 讛讬讛 讞讬讬讘 讘转砖诇讜诪讬谉 讜讟注讛 讜砖诇诐 讗讬谞讜 诪诪讜谞讜 砖诇 讘注诇 讛驻专讛 讜讛专讬 讝讛 讻诪拽讚砖 讘讙讝诇 讚讗讞专讬诐 砖讗讬谞讛 诪拽讜讚砖转. 讜讬砖 诪驻专砖讬诐 讚讘讚讬谞讗 谞诪讬 诪讞讬讬讘讬 诇讬讛 诇砖诇讜诪讬 讜讟注诪讗 诪砖讜诐 讚讗讬讛讜 讗转谞讬 讗谞驻砖讬讛 诇诪讬转谉 诇讛 讜讗诪专讬谞谉 诇讬讛 讝讬诇 讛讘 诇讛 诪讗讬 讚讗转谞讬转. 讜讛专讗讘"讚 讛拽砖讛 诇驻讬专讜砖 讝讛 讚讗诐 讗讬转讗 讛讬讗 讙讜驻讛 诪谞讗 诇讬讛 诇专讘讗 讚讗诪专讬谞谉 诇讬讛 讝讬诇 讛讘 诇讛 讜讗讬 诪住讘专讗 讚谞驻砖讬讛 诇诪讛 诇讬讛 诇讗讜转讜讘讬 诪讗转谞谉. 讜专砖讗 讜讛专讗讘"讚 驻讬专砖讬 讚讻诇 讛讬讻讗 讚讗诪专讬谞谉 讗讬谞讜 诇讜拽讛 讜诪砖诇诐 讛讬讬谞讜 讚讜拽讗 讚诇讗 讗诪专讬谞谉 诇讬讛 诪谉 讛讚讬谉 讝讬诇 讛讘 诇讬讛 诇讗讻驻讜讬讬 诇讬讛 讜诪讬讞转 诇讗 谞讞转讬谞谉 诇谞讻住讬讛 讜诪讬讛讜 讗诪专讬谞谉 诇讬讛 讗讬谉 讗转讛 讬讜爪讗 诪讬讚讬 注讘讬专讛 注讚 砖转转谉 讜讗驻讬诇讜 讘讗 注诇 讗诪讜 讜讛讻讗 谞诪讬 诇讗讜 诇讞讬讜讘讬讛 讘讚讬谞讗 拽讗诪专讬谞谉 讗诇讗 讚讗诪专讬 诇讬讛 讗讬谞讱 讬讜爪讗 诪讬讚讬 注讘讬专讛 注讚 砖转砖诇诐 诇讜. 讛专砖讘"讗. 


讜讝讛 诇砖讜谉 讛专讗讘"讚: 专讘讗 讗诪专 讗转谞谉 讝讜谞讛 讗住专讛 转讜专讛 讜讗驻讬诇讜 讘讗 注诇 讗诪讜. 讬砖 诪驻专砖讬诐 讗转谞谉 讗讬 讗转讬讗 讗讬诪讬讛 诇拽诪谉 诪讬 讗诪专讬谞谉 诇讬讛 讝讬诇 讛讘 诇讛 讜讗驻讬诇讜 讛讻讬 讗讬 讬讛讬讘 诇讛 讛讜讬 注诇讬讛 转讜专转 讗转谞谉 讛讻讗 谞诪讬 讚拽转谞讬 讜诪砖诇诐 讗专讘注讛 拽讘讬谉 诇驻专讛 诇讗讜 讚诪讞讬讬讘讬谞谉 诇讬讛 讘讘讬 讚讬谞讗 讗诇讗 讗讬 讬讛讬讘 诇讬讛 讘转砖诇讜诪讬谉 讗讬讻讗 爪诇讬讛 转讜专转 转砖诇讜诪讬谉 诇拽讚砖 讘讛谉 讗转 讛讗砖讛 讜诇讻诇 讚讻专 讜讻讬 讛讗讬 谞讜住讞讗 讗讬讻讗 讘驻专拽 诪专讜讘讛. 讜讗讬讻讗 讚诪讞拽讬 诪讛讛讬讗 谞讜住讞讗 讻诇 讛讛讜讗 诇讬砖谞讗 讜诇讗 讙专住讬 讘讛 讟驻讬 诪讚讗讬讻讗 讛讻讗 讜诪驻专砖讬 讚讘讗 注诇 讗诪讜 讗祝 注诇 讙讘 讚拽诐 诇讬讛 讘讚专讘讛 诪讬谞讬讛 讗诪专讬谞谉 诇讬讛 讝讬诇 讛讘 诇讛 诪讗讬 讟注诪讗 诪砖讜诐 讚讗讬讛讜 讗转谞讬 讗谞驻砖讬讛 诇诪讬转谉 诇讛 讗转谞谉 讜讘讬 讚讬谞讗 诇讗 诪讞讬讬讘讬 诇讬讛 讗诇讗 诪讗讬 讚讞讬讬讘 讗讬讛讜 谞驻砖讬讛 讛讬诇讻讱 讻讬 讗诪专 诇讜 注拽讜抓 转讗谞转讬 讘砖讘转 讜转拽谞讛 诇讱 讙谞讘转讬 拽谞讜 讘注拽讬爪转 讛转讗谞讛 讚讛讗 讗讬讛讜 拽讘讬诇 注诇 谞驻砖讬讛 讛讻讬 讜讗祝 注诇 讙讘 讚拽诐 诇讬讛 讛讗讬讱 讘讚专讘讛 诪讬谞讬讛 讛讜讬 诪讻讬专讛. 讜讛讗讬 驻讬专讜砖讗 诇讗 诪住讞讗讙讬 诇讬讛 讛讻讗 诇讙讘讬 转砖诇讜诪讬 讛驻专讛 讜讛讞诪讜专 讚讛讗 讗讬讛讜 诇讗 讗转谞讬 讘讛讚讬讛 讜诇讗 诪讬讚讬. 讜注讜讚 讗讬 讚讬谞讗 讛讜讗 讚讻诇 诪讗讬 讚诪转谞讬 讗讬谞讬砖 讘讛讚讬 讞讘专讬讛 讗祝 注诇 讙讘 讚拽诐 诇讬讛 讘讚专讘讛 诪讬谞讬讛 诪讞讬讬讘讬 诇讬讛 讘讬 讚讬谞讗 诇诪讛 诇讬讛 诇讗讬转讜讬讬 专讗讬讛 讜诪砖诇 诪讗转谞谉 讗诪讜 讜讛讬讗 讙讜驻讛 诪谞诇谉 讚诪讞讬讬讘讬 诇讬讛 讘讬 讚讬谞讗. 讗诇讗 讚讛讛讬讗 拽讜砖讬讗 讗讬讻讗 诇转专讜爪讛 讚讛讻讬 讗诪专 专讘讗 讻讬讜谉 讚讞讝讬谞谉 讚讗住专讛 转讜专讛 讗转谞谉 讗驻讬诇讜 讘讗 注诇 讗诪讜 讗讬 诇讗讜 讚讘讬 讚讬谞讗 拽讗 诪讞讬讬讘讬 诇讬讛 诇讗 讛讜讛 注诇讬讛 转讜专转 讗转谞谉 讜讗驻讬诇讜 讬讛讬讘 诇讛 诪谞驻砖讬讛 讚讗诪专讬谞谉 诪转谞讛 讘注诇诪讗 讛讜讗 讚讬讛讬讘 诇讛. 诪讬讛讜 讜诪砖诇诐 拽砖讬讗 讚讛讗 讛讻讗 诇讗 讗转谞讬 诇讬讛 讜诇讗 诪讬讚讬 讜拽讗 诪讞讬讬讘讬谞谉 诇讬讛. 讜谞专讗讛 诇讬 讚讻诇 讛讬讻讗 讚讗诪专讬谞谉 讗讬谞讜 诇讜拽讛 讜诪转 讗讬谞讜 诇讜拽讛 讜诪砖诇诐 谞讛讬 讚诇讗 诪讙讘讬谞谉 诪讬谞讬讛 讘讘讬 讚讬谞讗 讜诇讗 谞讞转讬谞谉 诇谞讻住讬讛 讗诇讗 讞讜讘讛 注诇讬讜 诇砖诇诐 讜讗谞谉 讝讬诇 讛讘 诇讬讛 讗诪专讬谞谉 诇讬讛 诇爪讗转 讬讚讬 讞讜讘转讱 讜讗讬谞讜 讬讜爪讗 诪讬讚讬 注讘讬专讛 注讚 砖讬砖诇诐 讜诪砖讜诐 讛讻讬 拽转谞讬 诪砖诇诐 讗专讘注讛 拽讘讬谉 讜讻讜' 讜诪讗转谞谉 讬诇驻讬谞谉 诇讛 讻讬讜谉 讚讗住专讛 转讜专讛 讗转谞谉 讗驻讬诇讜 讘讗 注诇 讗诪讜 砖讬砖 注诇讬讜 讞讜讘讛 诇转转 讜讗讬谞讜 讬讜爪讗 讬讚讬 注讘讬专讛 注讚 砖讬转谉 砖讗诐 讗转讛 讗讜诪专 讗讬谉 注诇讬讜 讞讜讘讛 讻讬 讬讛讬讘 诇讛 诪谞驻砖讬讛 讗诪讗讬 讗住专讛 诇讬讛 转讜专讛 讜讛讗 诪转谞讛 讛讜讗 讚拽讗 讬讛讬讘 诇讛. 讜讘讛讗讬 驻讬专讜砖讗 诪住转讙讬 砖驻讬专 讛讛讬讗 谞讜住讞讗 讚讘讘讘讗 拽诪讗 讜讚讛讻讗 讜讛讗 讚讗诪专讬谞谉 讛转诐 讗转谞谉 讗讬 转讘注讛 诇讬讛 诇讚讬谞讗 拽诪谉 诪讬 讗诪专讬谞谉 诇讬讛 讝讬诇 讛讘 诇讛 讛讻讬 拽讗诪专 诪讬 诪讻专讞讬谞谉 诇讬讛 注诇 讻专讞讬讛 讚谞讬转讘 诇讛 讗讘诇 讝讬诇 讛讘 诇讛 讘讜讚讗讬 讗诪专讬谞谉 诇讬讛. 注讚 讻讗谉. 


讜讻转讘 讛专讬讟讘"讗 讜讝讛 诇砖讜谞讜: 专讘讗 讗诪专 讗转谞谉 讝讜谞讛 讗住专讛 转讜专讛 讜讗驻讬诇讜 讘讗 注诇 讗诪讜. 讛讻讗 谞诪讬 讛讻讬 拽讗诪专 诇讜拽讛 讘讬讚讬 砖诪讬诐 讜诪砖诇诐 讘讬讚讬 砖诪讬诐 讜讗祝 注诇 讙讘 讚讗诪专讬谞谉 讘驻专拽 讛讝专讜注 讚讻讬 拽转谞讬 讬砖诇诐 讘讘讬转 讚讬谉 诪砖诪注 砖讗谞讬 讛讻讗 讚谞拽讟 讗砖讙专转 诇讬砖谉 讚注诇诪讗 诇讜拽讛 讜诪砖诇诐 讜讻讬 讛讬讻讬 讚转讬转讬 谞诪讬 讻专讘讬 诪讗讬专. 注讚 讻讗谉. 


专讘 驻驻讗 讗诪专 诪砖注转 诪砖讬讻讛 讗讬讞讬讬讘 诇讛 讘诪讝讜谞讜转讬讛. 讜讻讬讜谉 砖讗讬谞讜 讞讬讜讘 讛诪诇拽讜转 讜讛诪诪讜谉 讘讗讬谉 讻讗讞讚 讞讬讬讘 讘砖转讬讛谉. 讜讬砖 诪拽砖讬谉 谞讛讬 讚讗讬讞讬讬讘 讘诪讝讜谞讜转讬讛 诇诪讛 讬砖诇诐 讗专讘注讛 拽讘讬谉 诇驻专讛 讜砖诇砖讛 诇讞诪讜专 砖讗讬谉 讝讛 砖讬注讜专 诪讝讜谞讜转 讗诇讗 砖讬注讜专 诪讛 砖讗讜讻诇转 讻诇 讛讬讜诐 讻砖讛讬讗 讚砖讛 讘诇讗 讞住讬诪讛 讜讻讚转谞讬讗 诇注讬诇 诪讘讬讗 讘注诇 诪讗讜转讜 讛诪讬谉 讚讗诇诪讗 讘讛讻讬 住讙讬 诇讛 诇诪讝讜谞讜转. 讜诇讗讜 拽讜砖讬讗 讛讬讗 讚讛讻讗 讻讬讜谉 砖砖讻专讛 诇讚讜砖 讘讚讘专 砖专讗讜讬讛 诇讗讻讜诇 诪砖注转 诪砖讬讻讛 谞转讞讬讬讘 诇讛 讘讗讻讬诇讛 讛讛讬讗 砖讛讬讛 诇讛 诇讗讻讜诇 讘讚讬砖讛 讻诇 讛讬讜诐 讻砖诐 砖谞转讞讬讬讘 讘砖讻专讛 讜讻讬讜谉 砖讞住诪讛 诪砖诇诐 讛讻诇 砖讗讬谉 讛诪诇拽讜转 讜讛转砖诇讜诪讬谉 讘讗讬谉 讻讗讞转 诪讛 砖讗讬谉 讻谉 讘讛讛讬讗 讚诇注讬诇 砖诇讗 讛讬讛 诇讛 诇讗讻讜诇 讘砖注转 讚讬砖讛. 讛专讬讟讘"讗. 
讜诇注谞讬谉 驻住拽 讻转讘 讛专诪"讱 讜讝讛 诇砖讜谞讜: 讛讞讜住诐 讜讚砖 诪砖诇诐 讗专讘注讛 拽讘讬诐 诇驻专讛 讜砖诇砖讛 拽讘讬诐 诇讞诪讜专 讜诇讜拽讛 讗祝 注诇 驻讬 砖诪砖诇诐 砖诪砖注转 诪砖讬讻转 讛驻专讛 讗讬讞讬讬讘 诇讬讛 讘诪讝讜谞讜转讬讛 讜诇讗 讗讬讞讬讬讘 诇诪诇拽讬 注讚 砖讞住诪讛 讜讚砖 讘讛 讛讬诇讻讱 诇讗讜 砖转讬 专砖注讬讜转 讘讛讚讚讬 谞讬谞讛讜. 诪讬讛讜 讛讬讻讗 讚诇讗 诪砖讻讛 讘注诇 讛转讘讜讗讛 诇驻专讛 讜诇讞诪讜专 讗诇讗 砖讛谞讛讬讙讛 诇讜 讘注诇讬讛 注讚 讛讙专谉 讘转讜讱 讛转讘讜讗讛 谞专讗讛 诇讜诪专 讚诪诇拽讜转 讜讞讬讜讘 诪讝讜谞讜转 讘讗讬谉 讻讗讞讚 讜讗讬谞讜 诪砖诇诐 讗诇讗 诇讜拽讛. 注讚 讻讗谉. 


讜讞讚讗 讚诇讗 讻讛诇讻转讗. 驻讬专讜砖 砖谞转讻讜讬谉 诇讛讜专讜转 诇讛诐 讚诇讗 讻讛诇讻转讗 诇讛讞诪讬专. 讛专讬讟讘"讗. 


讗讬谉 讟砖讬谉 讗转 讛转谞讜专 讜讻讜'. 注讚 砖讬讜住拽 讛转谞讜专. 讜讛讜讗 讛讚讬谉 讚住讙讬 讘拽讬谞讜讞 讬驻讛 讚讗讬 诪砖讜诐 讘诇讬注讛 砖讘转谞讜专 砖讞讜讝专 讜驻讜诇讟讜 讘驻转 讛讜讛 诇讬讛 谞讜转谉 讟注诐 讘专 谞讜转谉 讟注诐 砖讛讜讗 诪讜转专 讻讚讗讬转讗 讘驻专拽 讻诇 讛讘砖专 讙讘讬 讚讙讬诐 砖注诇讜 讘拽注专讛. 讗诇讗 讛讻讗 讚谞讬讞讗 诇讬讛 讟驻讬 谞拽讟 讚讛讬住拽 讛转谞讜专 拽讬诇 讟驻讬 讜讻讘专 驻讬专砖转讬 讘诪拽讜诪讜. 讛专讬讟讘"讗. 


讜驻砖讬讟讗 诇讛讜 诇讗讬住讜专讗 讚诇讗 讻讛诇讻转讗 讚讗诪专 砖诪讜讗诇 讜讻讜'. 讜讗祝 注诇 讙讘 讚砖诪讜讗诇 诇讗 讗讬讬专讬 讗诇讗 诪讚讗讜专讬讬转讗 讜讻讜' 讻讻转讜讘 讘转讜住驻讜转. 诪讻诇 诪拽讜诐 讻讬讜谉 讚诪讚讗讜专讬讬转讗 讘注讬谞谉 讻诪讻讞讜诇 讘砖驻讜驻专转 讚讬 诇谞讜 讗诐 谞讙讝讜专 诪讚专讘谞谉 诇讗住讜专 讗讞讬讝讛 讗讘诇 诇讛讻谞讬住 诪讬谉 讜砖讗讬谞讜 诪讬谞讜 诇讚讬专 诇讗. 讛专讗"砖. 
讘诪谞讗驻讬诐 砖讞讬讬讘讛 注诇讬讜 转讜专讛 诪讬转讛 诪砖讬专讗讜 讻诪谞讗驻讬诐 讻诇讜诪专 砖讬注诪讜讚 讛讗讬砖 注诇 讻专住讛 砖诇 讗砖讛 讗祝 注诇 驻讬 砖讗讬谉 讛注讚讬诐 专讜讗讬诐 讗诐 诪注专讛 讘注专讜转讛 讗诐 诇讗讜 砖讻讬讜谉 砖讻诇 讻讱 驻专抓 驻专爪讛 讻讝讜 注诇 讗砖转 讞讘讬专讜 讗讬 讗驻砖专 砖诇讗 讙诪专 转讗讜转讜. 讛"专 讬讛讜谞转谉.





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 讜驻砖讟讬 诇讛讜 讻讜' 讛讬讻讗 诪讜讻讞 诪砖诪讜讗诇 讚诇讬讻讗 讗讬住讜专讗 诪讚专讘谞谉 讻讜' 注讻"诇 讚讜讚讗讬 诪讚专讘谞谉 谞诪讬 拽诪讘注讬讗 诇讛讜 诪讛讜 诇讛讻谞讬住 诪谉 讻讜' 讜讗讬讛讜 讚诇讗讜 讻讛诇讻转讗 驻砖讬讟 诇讛讜 讚诪砖诪注 讚讗驻讬' 讗讬住讜专讗 诪讚专讘谞谉 诇讬讻讗 讜拽"诇:





诪讛专"诐

讚"讛 讗转谞谉 讗住专讛 转讜专讛 讜讻讜' 讜诪讚讗爪讟专讬讱 拽专讗 诇诪注讟 讗转谞谉 讻诇讘 讗注"讙 讚专讜讘注 讘讛诪讛 拽诐 诇讬讛 讘讚专讘讛 诪讬谞讛 讜讻讜'. 诪讚讘专讬 讛转讜住' 诪砖诪注 砖讗转谞谉 讻诇讘 讛讬讬谞讜 砖讛讻诇讘 谞拽讘讛 讜讛讗讬砖 谞讜转谉 讗转谞谉 诇讘注诇 讛讻诇讘 砖讬专讘注 讛讻诇讘:





讞讻诪转 砖诇诪讛

转讜住' 讘讚"讛 讗转谞谉 讻讜' 拽谞讬 诇讬讛 拽谞讬谉 讙诪讜专 讻讜' 讻爪"诇 讜谞"讘 诇砖诐 讗讬谞讜 拽讗讬 讗讗转谞谉:





专砖"砖

讙诪专讗 专讘讗 讗诪专 讘讘讗 诇爪讗转 讬讚"砖 讜讗转谞谉 讗住专讛 讻讜'. 讻爪"诇. 讜讻"讛 讛转讜住' 讘住谞讛讚专讬谉 (注讘) 讜讻"谞 诪爪讬讜谉 讛转讜住' 讚讛讻讗 讜诇讝讛 讻讜讜谉 讛讞"讙 砖讛讜注转拽 讘讙诇讬讜谉 砖讛"讞 讗诇讗 砖谞驻诇 讘讜 讟"住:



专砖"讬 讚"讛 讜住讜驻讙 讗讛"讗. 砖讗讚诐 诪讙讬讚 讘砖驻转讬讜. 谞专讗讛 讚爪"诇 诪谞讬讚 讘谞讜"谉 诪诇砖讜谉 讜谞讬讚 砖驻转讬 (讗讬讜讘 讬讜):



专砖"讬 讚"讛 专讘讗 讗诪专 讗转谞谉. 讗"谞 讗讬 转驻讬住 诇讗 诪驻拽讬谞谉 诪讬谞讬讛. 专"诇 讘讘"讚 讗讘诇 讛讜讗 讘注爪诪讜 讗诐 讗讬谉 讞讘专讜 专讜爪讛 诇爪讗转 讬讚"砖 爪专讬讱 诇讛讞讝讬专 讜讻砖"讻 砖诇讗 诇转驻讜住 讜讻诪砖"讻 讛转讜住' 讘注讜讘讚讗 讚专讘讗 讘驻' 讘住讜"诪 讜诪讬讜砖讘 拽讜砖讬讬转 讛讟"讗 讘砖讛诐 讚讞讙讬讙讛 诪砖诐 注诇 驻专砖"讬:





讙诇讬讜谉 讛砖"住 - 专讘讬 注拽讬讘讗 讗讬讙专

专砖"讬 讚"讛 专讘讗 讗诪专 讜讻讜' 讗讬 转驻讬住 诇讗 诪驻拽讬谞谉. 注讬' 讘讟讜专讬 讗讘谉 讞讙讬讙讛 讘讗讘谞讬 砖讛诐 讚祝 讬 注"讘 讚"讛 谞驻砖 讜讘拽爪讜' 讛讞讜砖谉 专住讬' 讻讞:





讞讬讚讜砖讬 讞转"住

讗转谞谉 讗住专讛 转讜专讛 讜讗驻讬诇讜 讘讗 注诇 讗诪讜 注' 转讜住' 讚诪讜讻讞 讚诪讬讬专讬 诪讞讬讬讘讬 诪讬转讜转 讘"讚 讜诇讻讗讜专讛 诇诪讗讬 讚拽讬讬"诇 诪拽讞 讛谞注砖讛 讘讗讬住讜专 砖讗"讗 诇讛诪拽讞 讗诇讗 注"讬 讛讗讬住讜专 讘讟诇 讛诪拽讞 注讬' 住诪"注 讜砖"讱 住讬' 专"讞 讗"讻 讗讬讱 转拽谞讛 讛讗转谞谉 注"讬 讘注讬诇转 讗讬住讜专 讻专转 讜诪讬转转 讘"讚 讜讬"诇 讻讻诇 讛诪讜谉 讛拽讜砖讬讜' 砖讛拽砖讛 讛砖"住 专讬砖 转诪讜专讛 诇诪"讚 讗讬 注讘讬讚 诇讗 诪讛谞讬 讜诪砖谞讬 砖讗谞讬 讛讻讗 讚讙诇讬 拽专讗 讜讛"谞 讙诇讬 拽专讗 讗诇讗 诇驻讬"讝 讻讬讜谉 讚诪住讘专讗 诇讗 砖讬讬讱 拽谞讬谉 讛讻讗 讻诇诇 讜专拽 讚讙诇讬 拽专讗 讜拽专讗 讛讗 谞诪讬 诪讬讬专讬 讘讘讗 注诇 讗诪讜 讜砖诐 诇讬讻讗 讞讬讜讘讗 讗诇讗 诇爪讗转 讬"砖 讗"讻 诇讗 讙诇讬 拽专讗 诇讛讜爪讬讗 讘讚讬讬谞讬谉 专拽 诇爪讗转 讬"砖 诪诪讬诇讗 谞讬诪讗 讗驻讬诇讜 讞讬讬讘讬 讻专讬转讜转 谞讛讬 诪讟注诐 拽讬诐 诇讬' 讘讚专讘讛 诪讬谞讬' 诇讗 诪讬驻讟专 诪"诪 诪讟注诐 讗讬 注讘讬讚 诇讗 诪讛谞讬 诪讬驻讟专 讜拽专讗 诇讗 讙诇讬 专拽 诇爪讗转 讬"砖 讜诇讗 诇讛讜爪讬讗 讘讚讬讬谞讬谉 讜讘讝讛 讬"诇 讚讘专讬 讛讘"讞 砖讛谞讬讞 砖"讱 讘转讬诪讛 住讬' 驻"讝 住"拽 谞"讞:


诪讛讜 诇诇讜砖 注讬住讛 讘讞诇讘. 砖诪注转讬 诪诪讜专讬 讝爪"诇 砖讛讬' 拽讜专讗 转讙专 注诇 讛诇砖讜谉 注讬住讛 讘讞诇讘 讜讗讜驻讬' 讜讗讞"讻 注讜砖讬谉 讘讜 住讬诪谉 讚讻讬讜谉 砖谞注砖讛 讘讗讬住讜专 砖讜讘 讗讬谉 诇讜 讛讬转专 讗诇讗 爪专讬讱 诇注砖讜转 讘讜 住讬诪谉 讘转讞诇转 注砖讬讬转讜 拽讜讚诐 讗驻讬' 讜谞"诇 讚讝讛 诪专讜诪讝 讘诪讛 砖诪讜住讬祝 讛讘专讬讬转讗 讻讬讜爪讗 讘讜 讗讬谉 讟砖讬谉 讛转谞讜专 讘讗诇讬' 讜讗诐 讟砖 讻诇 讛驻转 讗住讜专讛 讜讛讻讬 讗诪专讜 讞讻讝"诇 诇讗 讬讗驻讛 讗讗"讻 注砖讛 讘讜 砖讜诐 讛讬讻专 讗注"讻 讻讬讜谉 砖谞注砖讛 讘讗讬住讜专 砖讜讘 讗讬谉 诇讜 讛讬转专 讜诇驻讬"讝 讬"诇 砖讛讗讘注讬' 讛讬' 讘讻讬 讛讗讬 讙讜谞讗 讜专"诇 诇注砖讜转 讘讜 住讬诪谉 讗讞"讻 讜讗诪专讜 讻讛诇讻转讗 诪诪砖诪注讜转 讛讘专讬讬转讗 讻谞"诇:


诪讛讜 诇讛讻谞讬住 诪讬谉 讜砖讗讬谞讜 诪讬谞讜 诇讚讬专 讜讻讜'. 讬砖 诇注讬讬谉 诪"讟 砖讗住专讜 讬讞讜讚 注专讬讜转 讗讚诐 讜诇讗 讘讛诪讛 讘讘讛诪讛 讜讬"诇 讗讚诐 讞讝拽讛 讗讬谞讜 诪注诪讬讚 注爪诪讜 诪砖讗"讻 讘讛诪讛 讜注' 转讜住' 讘讻讜专讜转 讻' 注"讗 讚"讛 专讘讬谞讗 讻讜' 讜讛讬讬谞讜 讚诪讬讬转讬 诪砖诪讜讗诇 讚讘讗讚诐 诪砖讬专讗讜 讚专讱 讛诪谞讗驻讬诐 讛讜专讙讬诐 注诇 讝讛 诪砖讜诐 讞讝拽讛 砖诇讗 讛注诪讬讚 注爪诪讜 诪诇讛讻谞讬住 讻诪讻讞讜诇 讘砖驻讜驻专转 讗讘诇 讘讘讛诪讛 注讚 砖讬讻谞讬住 砖"诪 讚讻讚专讱 讛诪谞讗驻讬诐 讘讘讛诪讛 注讚讬讬谉 讗讬谉 讻讗谉 讞讝拽讛 砖讬讻谞讬住 讻诪讻讞讜诇 讗"讻 诪诪讬诇讗 讛"讛 砖讗讬谉 诇讙讚讜专 讗讬住讜专 讬讞讜讚 讘讘讛诪讛. 讜注讬讬谉 专讗"砖 住驻"讘 讚讬讘诪讜转 砖讛拽砖讛 注诇 讛"讙 讚驻住拽 讗讬谉 讗砖讛 谞讗住专转 注诇 讘注诇讛 注讚 砖讬注讬讚讜 砖专讗讜 讻诪讻讞讜诇 讘砖驻讜驻专转 讜讛拽砖讛 诪砖诪注转讬谉 讚讛讜专讙讬谉 诪砖讬专讗讜 讻讚专讱 讛诪谞讗驻讬诐 讜讬"诇 讚讛讻讗 讘砖讛转专讜 讘讛诐 讜拽讘诇讜 讛转专讗讛 讗诪专讬谞谉 诇讗 讛注诪讬讚讜 注诇 注爪诪诐 讜讛讜专讙讬诐 注诇 讞讝拽讛 讝讜. 讗诪谞诐 诇讘注诇讛 砖讛讜讗 讘诇讗 讛转专讗讛 讬讻讜诇讛 诇讟注讜谉 注诪讚谞讜 注诇 注爪诪谞讜 讘诇讗 讘注讬诇讛 讜讗转讬 讞讝拽转 讛讬转专 诇讘注诇讛 讜诪驻拽注 诪讞讝拽讛 讛谞"诇 讻讬讜谉 砖讟注谞讛 讻谉 讘讘专讬 讜诇讗 拽讘诇讛 讛转专讗讛 讘砖注转 诪注砖讛:





专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讗讬转讘讬讛 专' 讬讜讞谞谉 诇专讬砖 诇拽讬砖 诇讗 砖讗讚诐 专砖讗讬 诇讛诪讬专 讗诇讗 砖讗诐 讛诪讬专 诪讜诪专 讜住讜驻讙 讗转 讛讗专讘注讬诐 讗"诇 讛讗 诪谞讬 专' 讬讛讜讚讛 讛讬讗 讚讗诪专 诇讗讜 砖讗讬谉 讘讜 诪注砖讛 诇讜拽讬谉 注诇讬讜.
讘注谞讬谉 驻诇讜讙转转 专' 讬讜讞谞谉 讜专讬砖 诇拽讬砖 讜讘注谞讬谉 诇讗讜 砖讗讬谉 讘讜 诪注砖讛
讗.
讘讬讗讜专 讛砖拽讜"讟 讘讙诪'
讬砖 诇讘讗专 讗转 讛砖拽讜"讟 讘讙诪' 讘讘' 讗讜驻谞讬诐:
讗) 讬"诇 讚专' 讬讜讞谞谉 住讜讘专 讚讬住讜讚 讛讗讬住讜专 讘转诪讜专讛 讛讜讗 诇驻注讜诇 讞诇讜转 拽讚讜砖转 转诪讜专讛, 讜诪讻讬讜谉 砖讛讗讬住讜专 讛讜讗 注砖讬讬转 讞诇讜转 转诪讜专讛 讗讝讬 注爪诐 讙讚专 讛诇讗讜 谞讞砖讘 诇诇讗讜 砖讬砖 讘讜 诪注砖讛 讜讻讚讗讬转讗 讘讙诪' 转诪讜专讛 (讙:) "讗"诇 专' 讬讜讞谞谉 诇转谞讗 诇讗 转讬转谞讬 诪讬诪专 诪砖讜诐 讚讘讚讬讘讜专讬讛 拽注讘讬讚 诪注砖讛". 讜讛讬讻讗 讚讙讜祝 讛诇讗讜 讞砖讬讘 诇讗讜 砖讬砖 讘讜 诪注砖讛 讗讝讬 诇讜拽讬谉 讗祝 注"讬 讚讬讘讜专, 讜讛讜讗 讛讚讬谉 讚诇讜拽讬谉 讻砖讞住诪讛 讘拽讜诇. 讜讗讬诇讜 专讬砖 诇拽讬砖 住"诇 讚讗讬谉 诇讜拽讬谉 讗讗"讻 讛讙讘专讗 谞诪讬 注砖讛 诪注砖讛 讘砖注转 注讘讬专转 讛诇讗讜, 讜注"讝 讛拽砖讛 专' 讬讜讞谞谉 讚诇砖讬讟转讱 拽砖讛 诪讚讜注 诇讜拽讬谉 讘诪讬诪专. 讜转讬专抓 专讬砖 诇拽讬砖 讚讛诇讗讜 砖诇 转诪讜专讛 讛讜讗 注爪诐 讛讚讬讘讜专 讜讛讛驻诇讗讛 砖诇 转诪讜专讛 讜注"讻 转诪讜专讛 谞讞砖讘转 讻诇讗讜 砖讗讬谉 讘讜 诪注砖讛, 讜讛讗 讚转谞谉 讚诇讜拽讬谉 讛讜讗 讗诇讬讘讗 讚专' 讬讛讜讚讛 讚住"诇 诇讗讜 砖讗讬谉 讘讜 诪注砖讛 诇讜拽讬谉 注诇讬讜.
讘) 讗"谞 讬"诇 讚专讬砖 诇拽讬砖 住讜讘专 讚讻讚讬 诇诇拽讜转 爪专讬讱 诇注讘讜专 注诇 注讘讬专转 讛诇讗讜 讘砖诇讬诪讜转讛, 讜讗讬 注讘专 注诇 讛诇讗讜 讚诇讗 转讞住讜诐 注"讬 讚讬讘讜专 讗讝讬 诇讗 注讘专 注诇 讛讗讬住讜专 讘砖诇讬诪讜转讛 讚拽讗 注讘讬讚 专拽 诪注砖讛 讝讜讟讗 讚讚讬讘讜专 讜诇讗 讞住诐 讗转 讛讘讛诪讛 讘诪注砖讛 砖讘讙讜驻讜, 讜诪讗讞专 砖讬砖 讞住专讜谉 讘注讘讬专转 讛诇讗讜 诪砖讜"讛 住讜讘专 专讬砖 诇拽讬砖 讚讗讬谞讜 诇讜拽讛. 讜专' 讬讜讞谞谉 讛拽砖讛 注诇讬讜 讚诪讛讗 讚讞讬讬讘讬谉 诪诇拽讜转 讘转诪讜专讛 讘拽专讘谉 爪讬讘讜专 讜讛砖讜转驻讬谉 (诇驻讬 砖讬讟转 讛专诪讘"诐 驻"讗 诪讛诇' 转诪讜专讛 讛"讗) 诪讜讻讞 讚讞诇 讞讬讜讘 诪诇拽讜转 注讘讜专 诪注砖讛 讛转诪讜专讛 讗注"驻 砖诇讗 讞诇 讞诇讜转 拽讚讜砖转 转诪讜专讛. 讜谞专讗讛 讚讛讬讻讗 讚讞诇 讞诇讜转 拽讚讜砖转 转诪讜专讛 讗讝讬 拽讗 注讘专 注诇 讛讗讬住讜专 讘砖诇讬诪讜转 讜拽讗 注讘讬讚 诪注砖讛 专讘讛 - 讚讞诇 诪注砖讛 注讘讬专讛 砖诇 讚讬讘讜专, 讜讞诇 谞诪讬 讞诇讜转 拽讚讜砖转 转诪讜专讛. 讗讜诇诐 讘拽专讘谉 爪讬讘讜专 讜拽专讘谉 讛砖讜转驻讬谉 谞注砖讛 专拽 诪注砖讛 讝讜讟讗 讜讛诪诪讬专 诇讗 注讘专 讛注讘讬专讛 讘砖诇讬诪讜转讛 讚诇讗 讞诇 讞诇讜转 拽讚讜砖转 转诪讜专讛 - 讜诪讜讻讞 讚讞诇 讞讬讜讘 诪诇拽讜转 讗注"驻 砖诇讗 注讘专 注诇 讛诇讗讜 讘砖诇讬诪讜转 讚诇讗 讞诇 讞诇讜转 转诪讜专讛. 讜诇驻讬"讝 讬砖 诇讜诪专 讚讝讜讛讬 讻讜讜谞转 专' 讬讜讞谞谉 诇讛拽砖讜转 讚讞讝讬谞谉 诪转诪讜专转 拽专讘谉 讛砖讜转驻讬谉 讜讛爪讬讘讜专 讚诇讜拽讬谉 注诇 讛诇讗讜 讗注"驻 砖诇讗 注讘专 注诇 讛注讘讬专讛 讘砖诇讬诪讜转. 讜专讬砖 诇拽讬砖 诪转专抓 讚讛讗 讚诇讜拽讬谉 注诇 诪注砖讛 讛讛诪专讛 讗注"驻 讚诇讬讻讗 讞诇讜转 转诪讜专讛 讛讬讬谞讜 专拽 讗讬诇讘讗 讚专' 讬讛讜讚讛 讚住"诇 诇讗讜 砖讗讬谉 讘讜 诪注砖讛 诇讜拽讬谉 注诇讬讜, 讜诇讚讬讚讬讛 诇讜拽讬谉 注诇 诇讗讜 砖讗讬谉 讘讜 诪注砖讛 讗祝 讻砖注讘专 注诇 讛诇讗讜 专拽 讘诪注砖讛 讝讜讟讗. 讗讜诇诐 诇驻讬 砖讬讟转 专讬砖 诇拽讬砖 讗讬谉 诇讜拽讬谉 讗讗"讻 注讘专 注诇 讛诇讗讜 讘砖诇讬诪讜转 讜讗讬 砖讬讬讱 诇讞讜诇 讞诇讜转 转诪讜专讛 讗讬谉 诇讜拽讬谉 讗讗"讻 讞诇 谞诪讬 拽讚讜砖转 转诪讜专讛.
讘.
讘讬砖讜讘 砖讬讟转 讛专诪讘"诐 讘讞住诪讛 讘拽讜诇
讜讛谞讛 注讬讬谉 讘专诪讘"诐 (驻讬"讙 诪讛诇' 砖讻讬专讜转 讛"讘) 砖驻住拽 讻专' 讬讜讞谞谉 讚讞住诪讛 讘拽讜诇 诇讜拽讛, 讜诪砖诪注 讚住"诇 讚注拽讬诪转 驻讬讜 讛讜讬 诪注砖讛, 讜讛拽砖讜 讛诇讞"诪 讜讛诪讙讬讚 诪砖谞讛 (砖诐) 讚讛专诪讘"诐 驻住拽 (讘驻讬"讞 诪讛诇' 住谞讛讚专讬谉 讛"讘) 讚讻诇 诇讗讜 砖讗谉 讘讜 诪注砖讛 讗讬谉 诇讜拽讬谉 注诇讬讜 讞讜抓 诪谞砖讘注 讜诪讬诪专 讜诪拽诇诇 讗转 讞讘讬专讜 讘砖诐 - 讚诪砖诪注 讚住"诇 讚注拽讬诪转 驻讬讜 诇讗 讛讜讬 诪注砖讛, 讜爪"注. 讜注讜讚 爪"注 讚讛专讬 专' 讬讜讞谞谉 讗诪专 "诇讗 转讬转谞讬 诪讬诪专 诪砖讜诐 讚讘讬讚讬讘讜专讜 注砖讛 诪注砖讛" (转诪讜专讛 讙 讘), 讜住"诇 讚转诪讜专讛 讛讜讬 诇讗讜 砖讬砖 讘讜 诪注砖讛, 讗讜诇诐 注讬讬谉 讘专诪讘"诐 (驻"讗 诪讛诇' 转诪讜专讛 讛"讗) 讜讝"诇 讻诇 讛诪讬诪专 诇讜拽讛 注诇 讻诇 讘讛诪讛 讜讘讛诪讛 砖讬诪讬专 砖谞讗' 诇讗 讬讞诇讬驻谞讜 讜诇讗 讬诪讬专 讗讜转讜 讜讗注"驻 砖诇讗 注砖讛 诪注砖讛 诪驻讬 讛砖诪讜注讛 诇诪讚讜 砖讻诇 诪爪讜转 诇"转 砖讗讬谉 讘讛 诪注砖讛 讗讬谉 诇讜拽讬谉 注诇讬讛 讞讜抓 诪谞砖讘注 讜诪讬诪专 讜诪拽诇诇 讗转 讞讘讬专讜 讘砖诐. 砖诇砖讛 诇讗讜讬谉 讗诇讜 讗讬 讗驻砖专 砖讬讛讬讛 讘讛谉 诪注砖讛 讻诇诇 讜诇讜拽讬谉 注诇讬讛谉 注讻"诇. 讜诪讘讜讗专 讚讛专诪讘"诐 住讜讘专 讚转诪讜专讛 讛讜讬 诇讗讜 砖讗讬谉 讘讜 诪注砖讛, 讜爪"注 诪讚讜注 诇讗 驻住拽 讛专诪讘"诐 讻讜讜转讬讛 讚专' 讬讜讞谞谉 诇讙讘讬 转诪讜专讛 讚诇讻讗讜专讛 住"诇 讻讜讜转讬讛 诇注谞讬谉 诇讗讜 讚讞住讬诪讛. 讜讘讬讗专 讛讙专"讞 讝爪"诇 讚讛专诪讘"诐 住讜讘专 讚注讬拽专 讛诇讗讜 讘转诪讜专讛 讛讜讗 讛诪注砖讛 讛转诪讜专讛 讜讛讚讬讘讜专 - 讜诪砖讜"讛 住"诇 讚讗注"驻 砖讘拽专讘谉 爪讬讘讜专 讜拽专讘谉 讛砖讜转驻讬谉 诇讬讻讗 讞诇讜转 拽讚讜砖转 转诪讜专讛 诪"诪 讗诐 讛诪讬专 讬讞讬讚 讘讛诐 讛专讬讛讜 诇讜拽讛 诪砖讜诐 讚诇讜拽讬谉 注诇 诪注砖讛 讛讛诪专讛, 讚注讬拽专 讛诇讗讜 讛讜讗 诪注砖讛 讛转诪讜专讛, 讜注"讻 讛专诪讘"诐 住讜讘专 讚讛诇讗讜 讚转诪讜专讛 讛讜讬 诇讗讜 砖讗讬谉 讘讜 诪注砖讛. 诪砖讗"讻 讘谞讜讙注 诇诇讗讜 讚讞住讬诪讛 讬住讜讚 讛诇讗讜 讛讜讗 砖讛讘讛诪讛 讚砖讛 讻砖讛讬讗 讞住讜诪讛 - 讜注爪诐 讛诇讗讜 讛讜讬 诇讗讜 砖讬砖 讘讜 诪注砖讛, 讜诇讻谉 驻住拽 讛专诪讘"诐 砖讗诐 谞注砖讛 诪注砖讛 讝讜讟讗 讜讻讙讜谉 讚讞住诪讛 讘拽讜诇 诇讜拽讛. 讗讜诇诐 专' 讬讜讞谞谉 住讜讘专 讚注讬拽专 讛诇讗讜 讘转诪讜专讛 讛讬讬谞讜 诇讛讞讬诇 讞诇讜转 拽讚讜砖转 转诪讜专讛, 讜诪砖讜"讛 住"诇 讚讛讜讬 诇讗讜 砖讬砖 讘讜 诪注砖讛 讚讘讬讚讬讘讜专讜 讗讬转注讘讬讚 诪注砖讛 - 讚讞诇 讞诇讜转 讛拽讚砖. 讜注讬讬谉 讘转讜住' 讘诪住' 砖讘讜注讜转 讚祝 讻讗. (讚"讛 讞讜抓 诪砖谞讘注 讜诪讬诪专) 讜讝"诇 转讬诪讛 讜讛讗 专' 讬讜讞谞谉 讗讬转 诇讬讛 讘讛砖讜讻专 讗转 讛驻讜注诇讬诐 讙讘讬 讞住诪讛 讘拽讜诇 讜讛谞讛讬讙讛 讘拽讜诇 注拽讬诪转 驻讬讜 讛讜讬 诪注砖讛 讜讬"诇 讚砖讗谞讬 讛转诐 讚讘讚讬讘讜专 注讜砖讛 诪注砖讛 砖讛讘讛诪讛 谞诪谞注转 诪诇讗讻讜诇 讜讛讜讬 讻诪讜 诪讬诪专 讚讗"诇 专' 讬讜讞谞谉 诇转谞讗 诇讗 转讬转谞讬 诪讬诪专 讚讘讚讬讘讜专 拽注讘讬讚 诪注砖讛 讜讻讜' 注讻"诇. 讜讘讬讗专 诪专谉 讛讙专"讞 讝爪"诇 讚转讜住' 住"诇 讚专' 讬讜讞谞谉 住讜讘专 讚讙讜祝 讛讗讬住讜专 讚转诪讜专讛 讗讬谞讜 诪注砖讛 讛转诪讜专讛 讚讛讬讬谞讜 讛讛驻诇讗讛 讜讛讚讬讘讜专 讗诇讗 讞诇讜转 讛转诪讜专讛, 讜讛讚讬讘讜专 讗讬谞讜 讗诇讗 讛讬讻讬 转讬诪爪讬 讘注讘讬专转 讛诇讗讜. 讜专' 讬讜讞谞谉 诪砖讜讜讛 讛讗讬住讜专 讚转诪讜专讛 诇讞住诪讛 讘拽讜诇, 讚讗祝 讘诇讗 转讞住讜诐 讙讜祝 讛讗讬住讜专 讛讜讗 砖讛讘讛诪讛 讚砖讛 讻砖讛讬讗 讞住讜诪讛 讜讛讜讬 诇讗讜 砖讬砖 讘讜 诪注砖讛, 讜讛拽讜诇 讗讬谞讜 讗诇讗 讛讛讬讻讬 转讬诪爪讬 讛讬讗讱 谞讞住诪讛 讛讘讛诪讛, 讗讜诇诐 注爪诐 讛讗讬住讜专 讛讜讬 诇讗讜 砖讬砖 讘讜 诪注砖讛. 讜专' 讬讜讞谞谉 住讜讘专 讚讛讬讻讗 讚注爪诐 讙讚专 砖诇 讛讗讬住讜专 讛讜讬 诇讗讜 砖讬砖 讘讜 诪注砖讛 诇讜拽讬谉 注诇讬讜 讗祝 讗诐 注讘专 注诇 讛诇讗讜 专拽 注"讬 讚讬讘讜专. 讗讜诇诐 讗诐 注爪诐 讛诇讗讜 讛讜讬 讗讬住讜专 讚讬讘讜专 讻诪讜 讘诪讙讚祝 讜诪拽诇诇 讗讘讬讜 讜讗诪讜 讜诪住讬转 讜诪讚讬讞 讗讝讬 讙讚专 讛诇讗讜 讛讜讗 诇讗讜 砖讗讬谉 讘讜 诪注砖讛 讜讗讬谉 诇讜拽讬谉 注诇讬讜. 讗诪谞诐 讛专诪讘"诐 驻住拽 讚讬住讜讚 讛讗讬住讜专 讚转诪讜专讛 讛讬讬谞讜 诪注砖讛 讛讛诪专讛 讜讛讛驻诇讗讛, 讜注"讻 住讜讘专 讚注爪诐 讙讚专 讛诇讗讜 讛讜讬 诇讗讜 砖讗讬谉 讘讜 诪注砖讛.61
讙.
讘讬讗讜专 砖讬讟转 讛专诪讘"诐 讘讚讬谉 谞砖讘注 讘砖诐 注"讝
讜讛谞讛 注讬讬谉 讘专诪讘"诐 (驻"讛 诪讛诇' 注讻讜"诐 讛"讬 - 讛讬"讗) 讜讝"诇 讛谞讜讚专 讘砖诐 注讻讜"诐 讜讛谞砖讘注 讘讛 诇讜拽讛 砖谞讗' 讜砖诐 讗诇讛讬诐 讗讞专讬诐 诇讗 转讝讻讬专讜 讜讻讜' 讜讗住讜专 诇讛砖讘讬注 注讜讘讚 讻讜讻讘讬诐 讘讬专讗转讜 讜讻讜' 讜讗住讜专 诇讙专讜诐 诇讗讞专讬诐 砖讬讚专讜 讜砖讬拽讬讬诪讜 讘砖诐 注讘讜讚转 讻讜讻讘讬诐, 讜讗讬谞讜 诇讜拽讛 讗诇讗 讛谞讜讚专 讘砖诪讛 讜讛诪拽讬讬诐 讘砖诪讛 讜讛讜讗 讛谞砖讘注 讘砖诪讛 注讻"诇. 讜讛砖讬讙 注诇讬讜 讛专讗讘"讚 讜讝"诇 诇讗 讗诪专讜 讘讙诪' 讗诇讗 讗诇讬讘讗 讚专' 讬讛讜讚讛 讚讗讬转 诇讬讛 诇讗讜 砖讗讬谉 讘讜 诪注砖讛 诇讜拽讬谉 注诇讬讜, 讜诇讬转 讛诇讻转讗 讻讜讜转讬讛 讗诇讗 讻专' 讬讜讞谞谉 诪砖讜诐 讚专' 讬讜住讬 讛讙诇讬诇讬 讚讗诪专 讻诇 诇"转 砖讘转讜专讛 讜讻讜' 讞讜抓 诪谞砖讘注 讜诪讬诪专 注讻"诇. 讜爪"注 讘砖讬讟转 讛专诪讘"诐 诪讚讜注 住"诇 讚讛谞砖讘注 讘砖诐 注讘讜讚转 讻讜讻讘讬诐 诇讜拽讛 讜讛专讬 讛讜讬 诇讗讜 砖讗讬谉 讘讜 诪注砖讛.
讜谞专讗讛 讚讬砖 诇讞拽讜专 讘讙讚专 讛讗讬住讜专 诇讛砖讘注 讘砖诐 注"讝 讛讗诐 讛讜讗 讗讬住讜专 诪讬讜讞讚 讜诪住讜讬诐 讘驻谞讬 注爪诪讜 诇讛砖讘注 讘砖诐 注"讝, 讗讜"讚 讚讛讜讬 讗讬住讜专 诇讻讘讚 讜诇讞讘讘 注"讝 注"讬 砖讘讜注讛, 讜讬住讜讚 讛讗讬住讜专 讛讜讬 讗讬住讜专 讻诇诇讬 诇讻讘讚 讜诇讞讘讘 注"讝 讜讚讜诪讛 诇讗讬住讜专 诪讙驻祝 讜诪谞砖拽 诇注"讝. 讜讛谞讛 注讬讬谉 讘专诪讘"诐 (驻"讙 诪讛诇' 注讘讜讚转 讻讜讻讘讬诐 讛"讜 - 讛"讝) 讜讝"诇 讛诪讙驻祝 注讘讜讚转 讻讜讻讘讬诐 讜讛诪谞砖拽 诇讛 讜讛诪讻讘讚 讜讛诪专讘抓 诇驻谞讬讛 讜讻讜' 讜讻诇 讻讬讜爪讗 讘讚讘专讬 讛讗诇讜 注讜讘专 讘诇讗 转注砖讛 砖谞讗' 讜诇讗 转注讘讚诐 讜讚讘专讬诐 讗诇讜 讘讻诇诇 注讘讜讚讛 讛谉 讜讗注"驻 讻谉 讗讬谞讜 诇讜拽讛 注诇 讗讞转 诪讛谉 诇驻讬 砖讗讬谞讛 讘驻讬专讜砖 注讻"诇. 讜诪讘讜讗专 讚讛诪讻讘讚 讗讜 讛诪谞砖拽 注"讝 注讜讘专 讘诇讗讜 讗讘诇 讗讬谉 诇讜拽讬谉 注"讝 诪砖讜诐 讚讛讜讬 诇讗讜 砖讘讻诇诇讜转 - 讚讛诇讗讜 讗讬谞讜 讗讜住专 诪注砖讛 诪住讜讬诐 - 讗诇讗 讚讛讜讬 讗讬住讜专 讻诇诇讬 诇注砖讜转 诪注砖讛 砖诪讻讘讚 讜诪讞讘讘 注"讝62. 讗诪谞诐 讛专诪讘"诐 (驻"讛 诪讛诇' 注讻讜"诐 讛讬"讗) 驻住拽 讚讛谞砖讘注 讘砖诐 注"讝 诇讜拽讛 讜讗讬谞讜 诇讗讜 砖讘讻诇诇讜转 讚谞讗住专 诪拽专讗 讚"讜砖诐 讗诇讛讬诐 讗讞专讬诐 诇讗 转讝讻讬专讜 诇讗 讬砖诪注 注诇 驻讬讱", 讜讛讜讬 讗讬住讜专 谞驻专讚 讜诪住讜讬诐 诇讛砖讘注 讘砖诐 注"讝. 讜谞专讗讛 讚讛专诪讘"诐 住讜讘专 讚讛讗讬住讜专 诇讛砖讘注 讘砖诐 注"讝 讛讜讬讗 讗讬住讜专 诪住讜讬诐 砖诇 讻讬讘讜讚 讜讞讬讘讜讘 注"讝 注"讬 砖讘讜注讛, 讜讗讬谞讜 诇讗讜 砖讘讻诇诇讜转 讻讗讬住讜专 诪讙驻祝 讜诪谞砖拽 砖讛谉 谞讗住专讜 诪诇讗讜 讚诇讗 转注讘讚诐 讚讛讜讬 讗讬住讜专 讻诇诇讬 砖诇讗 诇注砖讜转 砖讜诐 诪注砖讛 砖诪讻讘讚 讜诪讞讘讘 注"讝, 诪砖讗"讻 讛讗讬住讜专 诇讛砖讘注 讘砖诐 注"讝 讛讜讬 讗讬住讜专 诪住讜讬诐 诇讻讘讚 讜诇讞讘讘 注"讝 注"讬 砖讘讜注讛. 讗讜诇诐 爪"注 讘驻住拽 讛专诪讘"诐 讚讛谞砖讘注 讘砖诐 注"讝 诇讜拽讛 讜讛专讬 拽讬讬"诇 讚诇讗讜 砖讗讬谉 讘讜 诪注砖讛 讗讬谉 诇讜拽讬谉 注诇讬讜. 讜诇驻讬诪砖"谞 谞专讗讛 诇转专抓 讚讛专诪讘"诐 住讜讘专 砖讛谞砖讘注 讘砖诐 注"讝 诇讜拽讛 诪砖讜诐 讚讛讜讬讗 讘讻诇诇 "讘讚讬讘讜专讜 讗讬转注讘讬讚 诪注砖讛" 讚讬住讜讚 讛讗讬住讜专 讛讜讗 砖讞诇 讞诇讜转 讻讬讘讜讚 讜讞讬讘讜讘 注"讝 注"讬 讛砖讘讜注讛, 讜讛砖讘讜注讛 讗讬谞讛 讗诇讗 诪注砖讛 讛注讘讬专讛, 讗讜诇诐 讬住讜讚 讛讗讬住讜专 讛讜讗 讛讞诇讜转 讻讬讘讜讚 讜讞讬讘讜讘 砖讞诇 注"讬 讛砖讘讜注讛, 讜诪砖讜"讛 驻住拽 讛专诪讘"诐 讚诇讜拽讛. 诪砖讗"讻 讗诐 谞讗诪专 讚讛讗讬住讜专 讚"讜砖诐 讗诇讛讬诐 讗讞专讬诐 诇讗 转讝讻讬专讜 讜讙讜'" 讛讜讗 讗讬住讜专 诪讬讜讞讚 讜诪住讜讬诐 讘驻"注 诇讛砖讘注 讘砖诐 注"讝 讜讛讗讬住讜专 讛讜讗 注爪诐 诪注砖讛 讛砖讘讜注讛 讘砖诐 注"讝 讗讝讬 讬"诇 讚讛讜讬 讗讬住讜专 讚讬讘讜专 讘注诇诪讗 讜讛讜"诇 诇讗讜 砖讗讬谉 讘讜 诪注砖讛 砖讗讬谉 诇讜拽讬谉 注诇讬讜. 讜诇驻讬"讝 讬砖 诇讬讬砖讘 转诪讬讛转 讛诇讞"诪 (驻讬"讙 诪讛诇' 砖讻讬专讜转 讛"讘), 讚讬"诇 讚讛专诪讘"诐 驻住拽 讚讞住诪讛 讘拽讜诇 诇讜拽讛 诪砖讜诐 讚住"诇 讚讛转诐 讘讚讬讘讜专讗 讗讬转注讘讬讚 诪注砖讛 - 讚讛讗讬住讜专 讛讜讗 讛讞诇讜转 讜讛诪爪讬讗讜转 砖讛讘讛诪讛 讚砖讛 讻砖讛讬讗 讞住讜诪讛, 讜讛拽讜诇 讗讬谞讜 讗诇讗 讛讬讻讬 转讬诪爪讬 诇注讘讜专 注诇 讛诇讗讜. 诪砖讗"讻 讘诪讬诪专 住"诇 讚讛讜讬 诇讗讜 砖讗讬谉 讘讜 诪注砖讛 - 讚讛专诪讘"诐 住讜讘专 讚注讬拽专 讛诇讗讜 讚转诪讜专讛 讞诇 注诇 诪注砖讛 讛转诪讜专讛 讜诇讗 注诇 注砖讬讬转 讞诇讜转 拽讚讜砖转 转诪讜专讛, 讜讻讚诪讜讻讞 诪诪讛 砖驻住拽 (驻"讗 诪讛诇' 转诪讜专讛 讛"讗) 讜讝"诇 讜讗' 诪谉 讛砖讜转驻讬谉 砖讛诪讬专 讗讜 诪讬 砖讛诪讬专 讘拽专讘谉 诪拽专讘谞讜转 讛爪讬讘讜专 讛讜讗讬诇 讜讬砖 诇讜 讘讛谉 砖讜转驻讜转 讛专讬 讝讛 诇讜拽讛 讜讗讬谉 讛转诪讜专讛 拽讜讚砖 注讻"诇, 讚诪讛讗 讚讗' 诪谉 讛砖讜转驻讬谉 砖讛诪讬专 讗讜 讛诪讬诪专 讘拽专讘谉 爪讬讘讜专 诇讜拽讛 讗注"驻 砖诇讗 讞诇 讞诇讜转 转诪讜专讛 诪讜讻讞 讚讬住讜讚 讛讗讬住讜专 讘转诪讜专讛 讛讜讗 诪注砖讛 讛讛诪专讛 讜诇讗 讛转讛讜讜转 讜注砖讬讬转 讞诇讜转 拽讚讜砖转 转诪讜专讛. 讜诇讻谉 讛专诪讘"诐 住讜讘专 讚讘谞讜讙注 诇转诪讜专讛 诇讗 讗诪专讬谞谉 讚讘讚讬讘讜专讗 讗讬转注讘讬讚 诪注砖讛, 讜讛讜讬 讘讻诇诇 诇讗讜 砖讗讬谉 讘讜 诪注砖讛 讗诇讗 讚诪"诪 诇讜拽讬谉 注诇讬讜.
讚.
讘讚讬谉 诇讗讜 砖讬砖 讘讜 诪注砖讛 诇注谞讬谉 讞讬讜讘 拽专讘谉
讜讛谞讛 注讬讬谉 讘住讜讙讬转 讛讙诪' 讘住谞讛讚专讬谉 (讚祝 住讛. - 住讛 讘) 砖讚谞讛 讛讗诐 讘注讬谞谉 诪注砖讛 诇讛转讞讬讬讘 讘拽专讘谉 讘讞讬讬讘讬 讻专讬转讜转 砖讜讙讙讬谉, 讜讝"诇 讜讛转谞讬讗 讗讬谞讜 讞讬讬讘 讗诇讗 注诇 讚讘专 砖讬砖 讘讜 诪注砖讛 讻讙讜谉 讝讬讘讜讞 拽讬讟讜专 讜谞讬住讜讱 讜讛砖转讞讜讗讛 讜讗诪专 专讬砖 诇拽讬砖 诪讗谉 转谞讗 讛砖转讞讜讗讛 专"注 讛讬讗 讚讗诪专 诇讗 讘注讬谞谉 诪注砖讛, 讜专' 讬讜讞谞谉 讗诪专 讗驻讬诇讜 转讬诪讗 专讘谞谉 讻驻讬驻转 拽讜诪转讜 诇专讘谞谉 讛讜讬 诪注砖讛 讜讻讜', 讜专' 讬讜讞谞谉 诪讗讬 砖谞讗 讚讻驻讬驻转 拽讜诪转讜 诇专讘谞谉 讛讜讬 诪注砖讛 讜注拽讬诪转 砖驻转讬讜 诇讗 讛讜讬 诪注砖讛, 讗诪专 专讘讗 砖讗谞讬 诪讙讚祝 讛讜讗讬诇 讜讬砖谞讜 讘诇讘, 诪转讬讘 专' 讝讬专讗 讬爪讗讜 注讚讬诐 讝讜诪诪讬诐 砖讗讬谉 讘讛谉 诪注砖讛 讜讗诪讗讬 讛讗 诇讬转谞讬讛讜 讘诇讘 讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞讜 讘拽讜诇, 讜拽讜诇 诇专' 讬讜讞谞谉 诇讗讜 诪注砖讛 讛讜讗 讜讛讗 讗讬转诪专 讞住诪讛 讘拽讜诇 讜讛谞讛讬讙讛 讘拽讜诇 专' 讬讜讞谞谉 讗诪专 讞讬讬讘 讜专讬砖 诇拽讬砖 讗诪专 驻讟讜专, 专' 讬讜讞谞谉 讗诪专 讞讬讬讘 注拽讬诪转 驻讬讜 讛讜讬 诪注砖讛 专讬砖 诇拽讬砖 讗诪专 驻讟讜专 注拽讬诪转 驻讬讜 诇讗 讛讜讬 诪注砖讛, 讗诇讗 讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞谉 讘专讗讬讬讛 注讻"诇. 讜诪讘讜讗专 讘讙诪' 讚讗诇讬讘讗 讚专"诇 讛诪砖转讞讜讜讛 诇注"讝 讗讬谞讜 诪转讞讬讬讘 讘拽专讘谉 讗诇讬讘讗 讚专讘谞谉 诪砖讜诐 讚诇讗 注砖讛 诪注砖讛 专讘讛 讜讛讜讬 诇讗讜 砖讗讬谉 讘讜 诪注砖讛 砖讗讬谞讜 诪讞讬讬讘 讘拽专讘谉. 讜爪"注 讚讛专讬 驻砖讬讟讗 讚注爪诐 讛讙讚专 砖诇 讛讗讬住讜专 讛砖转讞讜讜讗讛 诇注"讝 讛讜讬 诇讗讜 砖讬砖 讘讜 诪注砖讛 - 讚讛砖转讞讜讜讗讛 讛讜讬讗 诪注砖讛, 讜讗"讻 爪专讬讱 讘讬讗讜专 诪讚讜注 住"诇 诇专讬砖 诇拽讬砖 讚讗诇讬讘讗 讚专讘谞谉 讗讬谞讜 诪转讞讬讬讘 讘拽专讘谉, 讚专讬砖 诇拽讬砖 住讜讘专 讚讛诪砖转讞讜讜讛 诇注"讝 讞讬讬讘 拽专讘谉 专拽 讗诇讬讘讗 讚专"注 砖讗讬谞讜 诪爪专讬讱 诪注砖讛. 讜讘讬讗专 讛讙专"讞 讝爪"诇 讚诪讜讻讞 诪讛讙诪' 讚砖讗谞讬 讞讬讜讘 诪诇拽讜转 诪讞讬讜讘 拽专讘谉, 讚讘诪诇拽讜转 讬砖 砖谞讬 讚讬谞讬诐: 讗) 讚讘注讬谞谉 砖讛诇讗讜 讬讛讬讛 讚讜诪讬讗 讚诇讗讜 讚讞住讬诪讛 (注讬讬谉 讘讙诪' 诪讻讜转 讚祝 讬讙:) - 讜讛讬讬谞讜 讚讘注讬谞谉 讚注讬拽专 讙讚专 讚讛诇讗讜 讬讛讗 诇讗讜 砖讬砖 讘讜 诪注砖讛. 讘) 讚讬谉 谞讜住祝 讚讻讚讬 诇诇拽讜转 讘注讬谞谉 砖讛讙讘专讗 讬注讘讜专 讛讗讬住讜专 注"讬 诪注砖讛 讘驻讜注诇, 讜讻讚讚专砖讬谞谉 诪拽专讗 讗诐 诇讗 转砖诪讜专 诇注砖讜转 讜讙讜' 讜讛驻诇讛 讛' 讗转 诪讻讜转讬讱 - 讝讜 诪诇拽讜转 (注讬讬"砖 讘住讜讙讬讗 讘诪讻讜转 讬讙 讘). 讜讻讚讬 诇讛转讞讬讬讘 诪诇拽讜转 讘注讬谞谉 砖注爪诐 讞诇讜转 讛诇讗讜 讬讛讬讛 诇讗讜 砖讬砖 讘讜 诪注砖讛 讜讙诐 砖讬注砖讛 讛讙讘专讗 诪注砖讛 讘驻讜注诇 讘注讘讬专转 讛诇讗讜. 诪砖讗"讻 讘拽专讘谉 诇讬讻讗 讚讬谉 讚讘注讬谞谉 砖注爪诐 讛诇讗讜 讬讛讬讛 诪讜讙讚专 讘注讬拽专 讞诇讜转讜 讻诇讗讜 砖讬砖 讘讜 诪注砖讛, 讗诇讗 讬住讜讚 讛讞讬讜讘 转诇讜讬 讛讗诐 讛讙讘专讗 注讘专 讛讗讬住讜专 注"讬 诪注砖讛 讘驻讜注诇 讗讜 诇讗, 讚讗诐 注砖讛 诪注砖讛 讗讝讬 讛专讬讛讜 诪转讞讬讬讘 讘拽专讘谉 讜讗注"驻 砖讗讬谉 注爪诐 讛讙讚专 砖诇 讛诇讗讜 - 诇讗讜 砖讬砖 讘讜 诪注砖讛. 讜讘住讜讙讬讗 讘住谞讛讚专讬谉 谞讞诇拽讜 专"讬 讜专"诇 讛讗诐 讻驻讬驻转 拽讜诪转讜 讛讜讬讗 诪注砖讛 讗讜 诇讗, 讚专"诇 住讜讘专 讚诇讗 讛讜讬 诪注砖讛 讜诪砖讜"讛 驻讟讜专 诪拽专讘谉 讗诇讬讘讗 讚专讘谞谉 讗注"驻 砖注讬拽专 讞诇讜转 砖诐 讜讛讙讚专 砖诇 讛诇讗讜 诇讛砖转讞讜讜转 诇注"讝 讛讜讬 诇讗讜 砖讬砖 讘讜 诪注砖讛.
讜讛谞讛 讛讙诪' 讛拽砖讛 "讜专' 讬讜讞谞谉 诪"砖 讚讻驻讬驻转 拽讜诪转讜 诇专讘谞谉 讛讜讬 诪注砖讛 讜注拽讬诪转 砖驻转讬讜 诇讗 讛讜讬 诪注砖讛" 讜诪砖谞讬 "讗诪专 专讘讗 砖讗谞讬 诪讙讚祝 讛讜讗讬诇 讜讬砖谞讜 讘诇讘" 讜驻专砖"讬 (讘讚"讛 讛讜讗讬诇) 讜讝"诇 注讬拽专 讞讬讜讘 讛讘讗 注诇讬讜 转诇讜讬 讘诇讘 砖诪转讻讜讬谉 诇讘专讱 讛砖诐 砖讗驻讬诇讜 诪讘专讱 讗转 讛砖诐 讻诇 讛讬讜诐 讜讗讬谉 讘诇讘讜 讻诇驻讬 诪注诇讛 讗诇讗 砖讛注诇讛 讗转 讛砖诐 诇讚讘专 讗讞专 讜诪讻谞讛讜 讘砖诐 讛诪讬讜讞讚 讜诪拽诇诇讜 讗讬谞讜 诪转讞讬讬讘 注讻"诇. 讜诪讘讜讗专 诪专砖"讬 讚讙讜祝 讛讗讬住讜专 讚诪讙讚祝 讛讬讬谞讜 讘诪讞砖讘讛 讘诇讘 讜诇讗 讘注爪诐 讛讚讬讘讜专 讜诇讻谉 诪讙讚祝 讛讜讬 诇讗讜 砖讗讬谉 讘讜 诪注砖讛. 讜讛谞讛 讻转讘讜 讛转讜住' (讚"讛 讛讜讗讬诇) 讜讝"诇 讜拽砖讛 讛砖转讗 讛砖转讞讜讗讛 谞诪讬 讬砖谞讛 讘诇讘 讜讻讜' 讻讚讗诪专讬谞谉 讙讘讬 讗谞讚专讟讗 讗讬 诇讗 拽讬讘诇讛 讘讗诇讜讛 诇讗讜 讻诇讜诐 讛讜讗 讜讬"诇 诪讚讻转讬讘 讙讘讬 谞讬谞讜讛 诪诪讱 讬爪讗 讞讜砖讘 注诇 讛' 专注讛 讚讛讬讬谞讜 专讘砖拽讛 砖讙讬讚祝 砖讛讬讛 砖诇讜讞讜 砖诇 住谞讞专讬讘 诪诇讱 讗砖讜专 讜谞讬谞讜讛 讘讗专抓 讗砖讜专 讜转诇讗讜 讛讻转讜讘 讘诪讞砖讘讛 注讻"诇. 讜讘讘讬讗讜专 讚讘专讬讛诐 谞专讗讛 讚专"诇 讚讗注"驻 讚讛砖转讞讜讗讛 讜诪讙讚祝 转专讜讜讬讬讛讜 转诇讜讬讬诐 讘讻讜讜谞转 讛诇讘, 讗讱 讞诇讜拽讬诐 讛诐 讘讙讜祝 讞诇讜转 讛讗讬住讜专, 讚讘讛砖转讞讜讗讛 讙讜驻讜 砖诇 讛讗讬住讜专 讛讜讬 诪注砖讛 讛讛砖转讞讜讗讛, 讗诇讗 讚讬砖 转谞讗讬 讚讘注讬谞谉 讻讜讜谞转 讛诇讘 砖诪讻讜讜谉 诇注"讝 讻讚讬 诇拽讘讜注 讗转 诪注砖讛 讛讛砖转讞讜讗讛 诇诪注砖讛 讚注讘讜讚讛 讝专讛, 讜诪砖讜"讛 讛砖转讞讜讗讛 讛讜讬 诪注砖讛 注讘讬专讛 讛诪讞讬讬讘 拽专讘谉 讚讙讜祝 讛讗讬住讜专 讛讜讗 诪注砖讛. 诪砖讗"讻 讘诪讙讚祝 讚讙讜祝 讛讗讬住讜专 讛讜讬 讙讬讚讜祝 砖讘诇讘 讜注爪诐 讛讗讬住讜专 讛讜讗 砖诪讻讜讜谉 讘诇讘讜 诇讙讚祝 讗转 讛砖诐, 讜讛讗 讚讘注讬谞谉 讚讬讘讜专 讛讜讗 专拽 讻讚讬 诇讙诇讜转 砖讙讬讚祝 讗转 讛砖诐, 讗讜诇诐 讗讬谉 讛讘讬讟讜讬 砖驻转讬讬诐 讜讛讚讬讘讜专 讙讜祝 讛讗讬住讜专, 讜诪讻讬讜谉 讚讙讜祝 讛讗讬住讜专 讛讜讬 讘诇讘 讗讬谞讜 讞讬讬讘 拽专讘谉.
讜注讜讚 讛拽砖讛 讛讙诪' "诪转讬讘 专' 讝讬专讗 讬爪讗讜 注讚讬诐 讝讜诪诪讬谉 砖讗讬谉 讘讛谉 诪注砖讛 讜讗诪讗讬 讛讗 诇讬转谞讛讜 讘诇讘" 讜讛讙诪' 诪转专爪转 "讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞讜 讘拽讜诇". 讜谞专讗讛 讚讻讜讜谞转 专讘讗 诇转专抓 讚讗讬谉 讞诇讜转 砖诐 讛讙讚转 注讚讜转 转诇讜讬讛 讘讚讬讘讜专 讚讛专讬 讛注讚讬诐 讬讻讜诇讬诐 诇砖诇讜讞 注讚讜转谉 讘讻转讘 诇讘讬转 讚讬谉 (诇驻讬 砖讬讟转 专讘讬谞讜 转诐) 讜诪住转讘专 讚讙"讻 讬讻讜诇讬诐 诇讛注讬讚 讘讛专讛讜谉 专讗砖讬讛诐 讜讘住讬诪谞讬诐 讗讞专讬诐 讜诇讗 讘注讬谞谉 讚讬讘讜专 讚讜拽讗, 讚讬住讜讚 讛注谞讬谉 砖诇 讛讙讚转 注讚讜转 讗讬谞讛 讚讬讘讜专 讗诇讗 讛讙讚讛 讚讛讬讬谞讜 砖讛注讚讬诐 诪讜住专讬诐 讗转 讛诪讬讚注 砖讬讜讚注讬诐 诇讘"讚 讘讗讬讝讛 讗讜驻谉 砖讛讜讗, 讜诪砖讜"讛 讗讬谉 讛讙讚转 注讚讜转 谞讞砖讘 诇诪注砖讛 注讘讬专讛 讛诪讞讬讬讘 拽专讘谉 讚讚诪讬 诇诪讙讚祝 砖讗讬谉 讛讗讬住讜专 注爪诐 讛讚讬讘讜专 讜诇讻谉 讗注"驻 砖讚讬讘专 讛讜讬 诇讗讜 砖讗讬谉 讘讜 诪注砖讛 诇讙讘讬 拽专讘谉.
讜讛谞讛 讘讙诪' 砖诐 讛拽砖讛 "讜拽讜诇 诇专' 讬讜讞谞谉 诇讗讜 诪注砖讛 讛讜讗 讜讛讗 讗讬转诪专 讞住诪讛 讘拽讜诇 讜讛谞讛讬讙讛 讘拽讜诇 专' 讬讜讞谞谉 讗诪专 讞讬讬讘 讜讻讜'" 讜爪"注 讘拽讜砖讬讬转 讛讙诪' 讚诪讛讜 讛讚诪讬讜谉 讘讬谉 讞讬讜讘 诪诇拽讜转 诇讞讬讜讘 拽专讘谉, 讚讬"诇 讚诇讙讘讬 诪诇拽讜转 砖讗谞讬 讛诇讗讜 讚讞住讬诪讛 讚注爪诐 讙讚专 讛诇讗讜 讛讜讬 诇讗讜 砖讬砖 讘讜 诪注砖讛, 讜诪砖讜"讛 诇讜拽讛 讗祝 讗诐 讞住诪讛 注"讬 讚讬讘讜专 讜拽讜诇. 诪砖讗"讻 诇注谞讬谉 拽专讘谉 讬"诇 讚注爪诐 讛诇讗讜 讚注讚讜转 砖拽专 讛讜讬 诇讗讜 砖讗讬谉 讘讜 诪注砖讛 讜讗讬谞讜 诪讞讬讬讘 拽专讘谉. 讜注诇 讻专讞讱 爪"诇 讻讚讘专讬 讛讙专"讞 讝爪"诇 讚砖讗谞讬 讞讬讜讘 拽专讘谉 诪讞讬讜讘 诪诇拽讜转, 讚讘拽专讘谉 诇讗 讘注讬谞谉 砖讬讛讗 注爪诐 讙讚专 讛诇讗讜 - 诇讗讜 砖讬砖 讘讜 诪注砖讛, 讗诇讗 讘注讬谞谉 砖讬注砖讛 讛讙讘专讗 诪注砖讛 讘驻讜注诇. 讜讛讙诪' 讛拽砖讛 讚讗诐 讚讬讘讜专 讛讜讬 诪注砖讛 注讘讬专讛 讘驻讜注诇 讘谞讜讙注 诇讞讬讜讘 诪诇拽讜转 讜讻讚讞讝讬谞谉 诪讛讗 讚讞住诪讛 讘拽讜诇 诇讜拽讛 (诇专' 讬讜讞谞谉) 讗"讻 讛讜讗 讛讚讬谉 诇注谞讬谉 拽专讘谉 爪专讬讱 诇讛讬讜转 谞讞砖讘 讻诪注砖讛 诇讞讬讬讘 拽专讘谉, 讜讗"讻 诪讚讜注 注讚讬诐 讝讜诪诪讬诐 谞转诪注讟讜 诪拽专讘谉. 讚讗注"驻 讚讚讬讘讜专 讗讬谞讜 拽讜讘注 讗转 注爪诐 讙讚专 讛诇讗讜 诇诇讗讜 砖讬砖 讘讜 诪注砖讛 诪"诪 住"诇 诇专"讬 讚讚讬讘讜专 讛讜讬 诪注砖讛 注讘讬专讛 讘驻讜注诇 诇讞讬讬讘 诪诇拽讜转, 讜讗"讻 爪"注 诪讚讜注 注讚讬诐 讝讜诪诪讬诐 谞转诪注讟讜 诪拽专讘谉 讚谞讛讬 讚讙讜祝 讛讗讬住讜专 砖诇 注讚讜转 砖拽专 讗讬谞讜 诇讗讜 砖讬砖 讘讜 诪注砖讛 - 诪讻讬讜谉 讚注爪诐 讛讙讚转 注讚讜转 诇讗 讘注讬 诪注砖讛 (讚讛专讬 讬讻讜诇 诇讛注讬讚 讘讛专讛讜谉 讛专讗砖 讜讘讻转讘 诇驻讬 专"转 讜讻讚谞转讘讗专 诇注讬诇), 讗诪谞诐 诪"诪 谞专讗讛 讚讛讚讬讘讜专 讜讛讙讚转 讛注讚讜转 砖诇 讛注讚讬诐 讝讜诪诪讬诐 讛讜讬 诪注砖讛 注讘讬专讛, 讜讗"讻 讗诪讗讬 讗讬谉 注讚讬诐 讝讜诪诪讬诐 诪转讞讬讬讘讬诐 拽专讘谉. 讗讜诇诐 讛讙诪' 诇讗 讛拽砖讛 诪诪讙讚祝 诪砖讜诐 讚讙讜祝 讛讗讬住讜专 讚诪讙讚祝 讛讜讗 讗讬住讜专 讘诪讞砖讘讛 讜讛讚讬讘讜专 讗讬谞讜 诪爪讟专祝 讻诇诇 诇诪注砖讛 讛注讘讬专讛, (注讬讬谉 讘专砖"讬 砖诐 住讛 讗 讚"讛 讛讜讗讬诇 讜讬砖谞讜 讘诇讘 讜讘专砖"讬 住讛 讘 讚"讛 讗诪专 专讘讗 砖讗谞讬 注讚讬诐 讝讜诪诪讬诐).63
讛.
讘讬讗讜专 讚讘专讬 讛讙诪' "砖讗谞讬 注讚讬诐 讝讜诪诪讬诐 讛讜讗讬诇 讜讬砖谞谉 讘专讗讬讬讛" - 讜讘讬住讜讚 讛讞讬讜讘 讚注讚讬诐 讝讜诪诪讬诐
讜注讬讬"砖 讘住讜讙讬讬转 讛讙诪' "诪转讬讘 专' 讝讬专讗 讬爪讗讜 注讚讬诐 讝讜诪诪讬诐 砖讗讬谉 讘讛谉 诪注砖讛 讜讗诪讗讬 讛讗 诇讬转谞讬讛讜 讘诇讘 讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞讜 讘拽讜诇, 讜拽讜诇 诇专' 讬讜讞谞谉 诇讗讜 诪注砖讛 讛讜讗 讜讛讗 讗讬转诪专 讞住诪讛 讘拽讜诇 讜讛谞讛讬讙讛 讘拽讜诇 专' 讬讜讞谞谉 讗诪专 讞讬讬讘 讜专讬砖 诇拽讬砖 讗诪专 驻讟讜专, 专' 讬讜讞谞谉 讗诪专 讞讬讬讘 注拽讬诪转 驻讬讜 讛讜讬 诪注砖讛 专讬砖 诇拽讬砖 讗诪专 驻讟讜专 注拽讬诪转 驻讬讜 诇讗 讛讜讬 诪注砖讛, 讗诇讗 讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞谉 讘专讗讬讬讛". 讜讘专砖"讬 (讚"讛 讘专讗讬讬讛) 讻转讘 讜讝"诇 注讬拽专 讞讬讜讘讗 讘讗 注"讬 讛专讗讬讬讛 砖诪注讬讚讬诐 砖专讗讜 讜专讗讬讬讛 诇讬转 讘讛 诪注砖讛 注讻"诇, 讜讚讘专讬讜 爪"讘. 讜谞专讗讛 诇讘讗专 注驻讬"讚 讛讙专"讞 讝爪"诇 讚讛诪讞讬讬讘 讚注讚讬诐 讝讜诪诪讬诐 讗讬谞讛 诪注砖讛 讛注讘讬专讛 讚"诇讗 转注谞讛 讘专注讱 注讚 砖拽专" 讜讛讙讚转 注讚讜转 砖拽专 讗诇讗 讞诇讜转 讛砖诐 注讚 讝讜诪诐 砖讘讙讘专讗. 讚讛专讬 拽讬讬"诇 讚注讚讬诐 讝讜诪诪讬诐 讞讬讬讘讬诐 专拽 注"讬 讛讝诪讛 - 讻诇讜诪专 砖讘讗讜 注讜讚 注讚讬诐 讜讛注讬讚讜 "注诪谞讜 讛讬讬转诐 讘诪拽讜诐 讗讞专", 讜讗驻讬诇讜 讗诐 讘讗 讛专讜讙 讘专讙诇讬讜 讚诪讜讻讞 砖讛注讬讚讜 注讚讜转 砖拽专 讗讬谞诐 讞讬讬讘讬诐, 讜诪讜讻讞 讚讛诪讞讬讬讘 讚注讚讬诐 讝讜诪诪讬诐 讗讬谞讜 注讘讬专转 讛诇讗讜 讚"诇讗 转注谞讛 讘专注讱 注讚 砖拽专" 讜诪注砖讛 讛讙讚转 注讚讜转 砖拽专 讘诇讘讚, 讗诇讗 讛诪讞讬讬讘 讛讜讗 讞诇讜转 讛砖诐 注讚 讝讜诪诐 砖讘讙讘专讗. 讜谞专讗讛 诇讜诪专 讚讗讬诇讜 讛诪讞讬讬讘 讛讬讛 注讘讬专转 讛诇讗讜 讚"诇讗 转注谞讛 讘专注讱 注讚 砖拽专" 讗讝讬 讬"诇 砖诪注砖讛 讛讙讚转 注讚讜转 砖拽专 讘讘"讚 讛讜讬 诪注砖讛 讙讘专讗 诇讞讬讬讘 讘拽专讘谉. 讗诪谞诐 诪讗讞专 砖讗讬谉 讛诪讞讬讬讘 注讘讬专转 讛诇讗讜 讚诇讗 转注谞讛 讗诇讗 讞诇讜转 讛砖诐 注讚 讝讜诪诐 讘讙讘专讗 讬"诇 讚讗讬谉 讛讛讙讚讛 谞讞砖讘转 讻诪注砖讛 注讘讬专讛 诇讞讬讬讘 讘拽专讘谉. 讜讬转讻谉 讚讝讛讜 讻讜讜谞转 专砖"讬 讚讛讞讬讜讘 砖诇 注讚讬诐 讝讜诪诪讬诐 讘讗 注"讬 讛专讗讬讬讛 "砖诪注讬讚讬诐 砖专讗讜 讜专讗讬讬讛 诇讬转 讘讛 诪注砖讛" - 讚专"诇 讚讛诪讞讬讬讘 讚注讚讬诐 讝讜诪诪讬诐 讛讜讬 讛讞诇讜转 砖诐 注讚 讝讜诪诐 砖讞诇 讘注讚讬诐 注"讬 讛讝诪讛 讜诇讗 注讘讬专转 讛诇讗讜 讚讛讙讚转 注讚讜转 砖拽专, 讚注讚讬诐 讝讜诪诪讬诐 讗讬谞诐 讞讬讬讘讬诐 讗讗"讻 讛诪讝讬诪讬诐 诪注讬讚讬诐 注诪谞讜 讛讬讬转诐 讜诇讗 专讗讬转诐 讗转 诪讛 砖讗转诐 诪注讬讚讬诐 砖专讗讬转诐, 讜诪讻讬讜谉 砖讛讙讚转 注讚讜转 讛诪讝讬诪讬诐 诪注讻讘转 讘讞讬讜讘 讚注讚讬诐 讝讜诪诪讬诐 讗讬谉 讛讙讚转诐 谞讞砖讘转 诇诪注砖讛 注讘讬专讛 讙诪讜专 诇讞讬讬讘 拽专讘谉, 讜诇讻谉 讗讬谉 讗讜诪专讬诐 讘注讚讬诐 讝讜诪诪讬诐 讚注拽讬诪转 驻讬讜 讛讜讬 诪注砖讛.
讜讛谞讛 讛讙专"讞 讝爪"诇 讛讘讬讗 讻诪讛 专讗讬讜转 诇讬住讜讚 讝讛 讚讛诪讞讬讬讘 讘注讚讬诐 讝讜诪诪讬诐 讛讜讗 讛讞诇讜转 砖诐 注讚 讝讜诪诐 讜诇讗 诪注砖讛 讛注讘讬专讛 讚讛讙讚转 注讚讜转 砖拽专: 讗) 讘诪砖谞讛 讘诪讻讜转 (讚祝 讛:) 讗讬转讗 "专' 注拽讬讘讗 讗讜诪专 诇讗 讘讗 讛砖诇讬砖讬 诇讛拽诇 讗诇讗 诇讛讞诪讬专 注诇讬讜 讜诇注砖讜转 讚讬谞讜 讻讬讜爪讗 讘讗诇讜 讜讗诐 讻谉 注谞砖 讛讻转讜讘 诇谞讟驻诇 诇注讜讘专讬 注讘讬专讛 讻注讜讘专讬 注讘讬专讛 讜讻讜'", 讜注讬讬谉 讘谞讬诪讜拽讬 讬讜住祝 (诪讻讜转 讚祝 讘: 讘讚驻讬 讛专讬"祝 讚"讛 诇讗 讘讗 讛讙' 诇讛拽诇 讜讻讜') 讜讝"诇 驻讬专砖 讛专"讬 讘谉 讙讬讗讜转 讚讗诐 讛讜讝诪讜 讛砖谞讬诐 讗注"驻 砖诇讗 讛讜讝诐 讛砖诇讬砖讬 谞注砖讜 讻讜诇诐 讝讜诪诪讬诐 讜注谞砖 讛讻转讜讘 讛砖诇讬砖讬 砖谞讟驻诇 诇砖谞讬诐 砖注讘专讜 讜讛注讬讚讜 砖拽专 讜讻讜' 注讻"诇. 讜诇讻讗讜专讛 爪"注 讚讛专讬 讛注讚 讛砖诇讬砖讬 诇讗 讛讜讝诐 讜诇讗 注讘专 注诇 讛注讘讬专讛 砖诇 讛讙讚转 注讚讜转 砖拽专 讜讗"讻 诪讚讜注 讞诇 注诇讬讜 注讜谞砖 讚讻讗砖专 讝诪诐. 讜注讻爪"诇 讚诪讻讬讜谉 砖讛砖诇讬砖讬 讛爪讟专祝 诇讻转 讛讝讜诪诪讬诐 讜讞诇 讛讝诪讛 讘讻转 讞诇 注诇 讛讻转 讻讜诇讛 讞诇讜转 砖诐 注讚讬诐 讝讜诪诪讬诐, 讜诇讻谉 讛砖诇讬砖讬 谞注谞砖 诪讞诪转 讞诇讜转 砖诐 注讚 讝讜诪诐 砖讬砖 讘讜, 讜讗注"驻 砖诇讗 注讘专 注诇 注讘讬专转 讛诇讗讜 讚诇讗 转注谞讛 讘专注讱 注讚 砖拽专. 讘) 注讬讬谉 讘住讜讙讬讗 讘讘"拽 (讚祝 注讘:) 讚谞讞诇拽讜 讗讘讬讬 讜专讘讗 讛讗诐 注讚 讝讜诪诐 诇诪驻专注 讛讜讗 谞驻住诇 讗讜 讚谞驻住诇 诪讻讗谉 讜诇讛讘讗, 讚讗讘讬讬 住讜讘专 讚谞驻住诇 诇诪驻专注 诪砖讜诐 "讚诪讛讛讜讗 砖注转讗 讚讗住讛讬讚 讛讜讛 诇讬讛 专砖注 讜讛转讜专讛 讗诪专讛 讗诇 转砖转 专砖注 注讚", 讜讗讬诇讜 专讘讗 住讜讘专 讚"注讚 讝讜诪诐 讞讬讚讜砖 讛讜讗 诪讗讬 讞讝讬转 讚爪讬讬转 诇讛谞讬 爪讬讬转 诇讛谞讬, 讛诇讻讱 讗讬谉 诇讱 讘讜 讗诇讗 诪砖注转 讞讬讚讜砖 讜讗讬诇讱". 讜爪"讘 讘住讘专转 专讘讗 讚诇讻讗讜专讛 诪讗讞专 砖讛讗诪讬谞讛 讛转讜专讛 诇诪讝讬诪讬诐 讛讜讘专专 砖讛注讚讬诐 讛注讬讚讜 注讚讜转 砖拽专 讜讗"讻 诪讚讜注 诇讗 谞驻住诇讜 诇诪驻专注 诪砖注转 讛注讘讬专讛. 讜讘讬讗专 讛讙专"讞 讝爪"诇 讚讛诪讞讬讬讘 砖诇 注讚讬诐 讝讜诪诪讬诐 讛讜讗 讛讞诇讜转 砖诐 注讚 讝讜诪诐 讘讙讘专讗 讜专讘讗 住讜讘专 讚讞诇讜转 砖诐 注讚 讝讜诪诐 讞诇 讘砖注转 讛讙诪专 讚讬谉 讻砖讘"讚 诪讝讬诪诐 讜诇讻谉 谞驻住诇讜 诇注讚讜转 诪讗讜转讛 砖注讛 讜诇讗 诇诪驻专注. 讜讛讜住讬祝 讛讙专"讞 讝爪"诇 讚讬"诇 讚讗祝 讗讘讬讬 住讜讘专 讚讛讞诇讜转 砖诐 注讚 讝讜诪诐 讛讜讬讗 讛诪讞讬讬讘 讗诇讗 讚住"诇 讚讞诇 讞诇讜转 砖诐 注讚 讝讜诪诐 诇诪驻专注 诪砖注转 讛讛讙讚讛 讗讜诇诐 讗祝 讗讘讬讬 诪讜讚讛 砖讗讬谉 讛诪讞讬讬讘 讛诪注砖讛 注讘讬专讛 砖诇 讛讙讚转 注讚讜转 砖拽专 讘讘"讚. 讙) 注讬讬谉 讘专诪讘"诐 (驻"讻 诪讛诇' 注讚讜转 讛"讚) 讜讝"诇 讜讗讬谉 诇注讚讬诐 讝讜诪诪讬诐 砖讙讙讛 诇驻讬 砖讗讬谉 讘讛 诪注砖讛 诇驻讬讻讱 讗讬谉 爪专讬讻讬诐 讛转专讗讛 讻诪讜 砖讘讬讗专谞讜 注讻"诇. 讜讛砖讬讙 注诇讬讜 讛专讗讘"讚 讜讝"诇 讝讛 讛讟注诐 诇讗 讬讚注转讬 诪讛讜 讜讻讜' 讗"讻 诪讙讚祝 诇讚注转 讞讻诪讬诐 诇讗 讬讛讗 爪专讬讱 讛转专讗讛 注讻"诇. 讜讘讬讗专 讛讙专"讞 讝爪"诇 讚讬砖 诇转专抓 拽讜砖讬讬转 讛专讗讘"讚 讚讬砖 讞讬诇讜拽 讘讬谉 讛诪讞讬讬讘 讚诪讙讚祝 诇诪讞讬讬讘 讘注讚讬诐 讝讜诪诪讬诐, 讚讛诪讞讬讬讘 讘诪讙讚祝 讛讜讬讗 诪注砖讛 讛注讘讬专讛 讜讛讬讻讗 讚讛诪讞讬讬讘 讛讜讬 讛诪注砖讛 注讘讬专讛 讗讝讬 讘注讬谞谉 讛转专讗讛 讜讗讬 注讘专 讘砖讜讙讙 讗讬谞讜 谞注谞砖, 诪砖讗"讻 讘注讚讬诐 讝讜诪诪讬诐 讚讛诪讞讬讬讘 讛讜讬 讛讞诇讜转 砖诐 注讚 讝讜诪诐 讜讗讬谉 讛诪讞讬讬讘 诪注砖讛 讛注讘讬专讛 讜诪砖讜"讛 讞讬讬讘讬谉 讗祝 讘砖讙讙讛 讜讗讬谉 爪专讬讻讬诐 讛转专讗讛. 讚) 诪讘讜讗专 讘诪砖谞讛 (诪讻讜转 讘 讗) 讚注讚讬诐 讝讜诪诪讬诐 砖讛注讬讚讜 注诇 讻讛谉 砖讛讜讗 讘谉 讙专讜砖讛 讗讜 讘谉 讞诇讜爪讛 诇讜拽讬谉, 讜讻转讘讜 讛转讜住' (诪讻讜转 讚祝 讚: 讚"讛 讜专讘谞谉) 讚诇讜拽讬谉 诪砖讜诐 诇讗 转注谞讛 讚讛讙讝讛"讻 讚"讜讛讬讛 讗诐 讘谉 讛讻讜转 讛专砖注" 诪讙诇讛 讚注讚讬诐 讝讜诪诪讬诐 诇讜拽讬谉 诪砖讜诐 诇讗 转注谞讛 讗注"驻 讚讛讜讬 诇讗讜 砖讗讬谉 讘讜 诪注砖讛. 讗讜诇诐 注讬讬谉 讘专诪讘"诐 (驻"讻 诪讛诇' 注讚讜转 讛"讞 - 讛"讟) 讜讝"诇 注讚讬诐 砖讛注讬讚讜 注诇 讗讞讚 砖讛讜讗 专砖注 讜讛专砖讬注讜讛讜 专砖注 砖讗讬谉 讘讜 诇讗 诪诇拽讜转 讜诇讗 诪讬转讛 讜诇讗 讞讬讜讘 诪诪讜谉 讜讗讞"讻 讛讜讝诪讜 讛专讬 讗诇讜 诇讜拽讬谉 讗注"驻 砖诇讗 讝诪诪讜 诇讛诇拽讜转 讝讛, 讻讬爪讚 讛注讬讚讜 注诇 讻讛谉 砖讛讜讗 讞诇诇 讻讙讜谉 砖讛注讬讚讜 讘驻谞讬谞讜 谞转讙专砖讛 讗诪讜 讗讜 谞讞诇爪讛 讘诪拽讜诐 驻诇讜谞讬 讘讬讜诐 驻诇讜谞讬 讜讛讜讝诪讜 讛专讬 讛谉 诇讜拽讬谉, 讜讻谉 讗诐 讛注讬讚讜 注诇 讗讚诐 砖讛专讙 讘砖讙讙讛 讜讛讜讝诪讜 诇讜拽讬谉 讜讗讬谞谉 讙讜诇讬谉, 讛注讬讚讜 注诇 砖讜专讜 砖诇 讝讛 砖讛专讙 讛谞驻砖 讜讛讜讝诪讜 讛专讬 讛谉 诇讜拽讬谉 讜讗讬谉 诪砖诇诪讬谉 讗转 讛讻讜驻专, 讛注讬讚讜 注诇讬讜 砖谞诪讻专 讘注讘讚 注讘专讬 讜讛讜讝诪讜 诇讜拽讬谉. 讜讗专讘注 讚讘专讬诐 讗诇讜 诪驻讬 讛拽讘诇讛 讛谉. 讻讱 拽讬讘诇讜 讞讻诪讬诐 砖砖谞讬诐 砖讛专砖讬注讜 讗转 讛爪讚讬拽 讜讛爪讚讬拽讜 讗转 讛专砖注 讘注讚讜转谉 讜讘讗讜 注讚讬诐 讗讞专讬诐 讜讛讝讬诪讜诐 讜讻讜' 讛专讬 讗诇讜 讛专讗砖讜谞讬诐 诇讜拽讬诐 讗注"驻 砖诇讗 讛专砖讬注讜 讛爪讚讬拽 诇讛诇拽讜转讜 注讻"诇. 讜讛专诪讘"诐 诇讗 讻转讘 讚诇讜拽讬谉 诪砖讜诐 诇讗 转注谞讛 讗诇讗 讚诇讜拽讬谉 诪砖讜诐 砖讻讱 拽讬讘诇讜 讞讻诪讬诐 讚讘讗专讘注 讚讘专讬诐 讗诇讜 诇讜拽讬谉. 讜讗诪专 讛讙专"讞 讝爪"诇 讚谞专讗讛 诇讜诪专 讚谞讻诇诇 讘拽讘诇讛 讝讜 砖诇讜拽讬谉 注诇 讚' 讚讘专讬诐 讗诇讜 诪砖讜诐 讛讞诇讜转 砖诐 注讚 讝讜诪诐 讜诇讗 诪砖讜诐 注讘讬专转 讛诇讗讜 讚诇讗 转注谞讛 讘专注讱 注讚 砖拽专64.
讜.
讘讬讗讜专 讛住讜讙讬讗 诇驻讬 讛专讬"祝 讜讛专诪讘"谉
讗诪谞诐 注讬讬谉 讘专讬"祝 (住谞讛讚专讬谉 讚祝 讟讝: 讘讚驻讬 讛专讬"祝) 砖讙专住 "讗诪专 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞谉 讘讗讬讛", 讜讘讬讗专 讛专讬"祝 讜讝"诇 讜讛讚讬谉 讛讜讗 驻讬专讜砖讗 讚讛讚讬谉 驻讬专拽讗, 讗拽砖讬谞谉 讜讗诪专讬谞谉 诇专' 讬讜讞谞谉 诪讗讬 砖谞讗 讻驻讬驻转 拽讜诪转讜 诇专讘谞谉 讚讛讜讬讗 诪注砖讛 讜诪"砖 讛拽爪转 砖驻转讬讜 讚诪讙讚祝 讚诇讗 讛讜讬讗 诪注砖讛, 讜驻专讬拽 专讘讗 砖讗谞讬 诪讙讚祝 讛讜讗讬诇 讜讬砖谞讜 讘诇讘 讜诇驻讬讻讱 讛拽爪转 砖驻转讬讬诐 讗讬谞讛 讞砖讜讘讛 诪注砖讛 砖讛专讬 讬转讻谉 诇讙讚祝 讘诇讘讜 讘诇讗 讛拽爪转 砖驻转讬诐 讜诇驻讬讻讱 讛拽爪转 砖驻转讬讜 讜诪讞砖讘讜转 诇讘讜 砖讗讬谉 讘讛诐 讛拽爪讛 讗讞讚 讛谉. 讜讗讜转讬讘 专讘 讝讬专讗 讜拽讗诪专 讗讬 诪讛讗讬 讟注诪讗 讚诇讗 讞砖讘转 诇讛拽爪转 砖驻转讬讜 讚诪讙讚祝 诪注砖讛 讗诪讗讬 转讗谞讬 讬爪讗讜 注讚讬诐 讝讜诪诪讬诐 砖讗讬谉 讘讛谉 诪注砖讛 讜讛讗 诇讬转谞讛讜 讘诇讘, 讜驻专讬拽 专讘讗 砖讗谞讬 注讚讬诐 讝讜诪诪讬诐 讛讜讗讬诇 讜讬砖谞讜 讘讗讬讛 讻诇讜诪专 讗注"驻 砖讗讬谞谉 讘诇讘 砖讗讬谞讜 诪注砖讛 讬砖 讘讜 爪讚 讗讞专 砖讗讬谞讜 诪注砖讛 讻诪讜 讛诇讘 砖讗讬谞讜 诪注砖讛 讜诪讗讬 谞讬讛讜 讛讜讗讬诇 讜讬砖谞讜 讘讗讬讛 讻讙讜谉 砖讛注讬讚 讗' 诪谉 讛注讚讬诐 讜讛砖诇讬诐 注讚讜转讜 讜讗诪专谞讜 诇讞讘讬专讜 讻讱 讗转讛 诪注讬讚 讻诪讜 砖讛注讬讚 讞讘讬专讱 讜讗诪专 讗讬讛 讗讜 讗讬谉 讛专讬 注讚讜转谉 注讚讜转 谞诪爪讗讜 讝讜诪诪讬诐 讞讬讬讘讬谉 讜讻讜', 讜讻讬讜谉 砖讬砖谞谉 讘讗讬讛 讜讘讗讬谉 注讚讜转谉 注讚讜转 讜讗注"驻 砖讗讬谉 讘讛谉 讛拽爪转 砖驻转讬诐, 砖讗讜转讬讜转 讗诇讜 诪讗讜转讬讜转 讛讙专讜谉 讛谉 讜讗讬谉 讘讛诐 讛拽爪转 砖驻转讬诐 砖讬砖 讘讛诐 诪注砖讛, 诇驻讬讻讱 讗注"驻 砖讛注讬讚 讘讛拽爪转 砖驻转讬诐 讗讬谞讛 讞砖讜讘讛 诪注砖讛, 砖讛专讬 讗驻砖专 诇讜 诇讛注讬讚 讘诇讗 讛拽爪转 砖驻转讬诐. 讜谞诪爪讗转 注讚讜转谉 讘讛拽爪转 砖驻转讬诐 讜讘诇讗 讛拽爪转 砖驻转讬诐 讗讞讚 讛谉, 诇驻讬讻讱 讗讬谉 讛拽爪转 砖驻转讬诐 讞砖讜讘讛 诪注砖讛 讜讻讜' 注讻"诇. 讜注讬讬谉 讘专诪讘"谉 讘诪诇讞诪讜转 讛' (讟讝: 讘讚驻讬 讛专讬"祝 讚"讛 砖讗谞讬 注讚讬诐 讝讜诪诪讬诐) 讜讝"诇 讜注讜讚 讛砖讬讘 讛专讘 讗讘专讛诐 讘"专 讚讜讚 讝"诇 诪讛 讬注砖讛 讘诪拽诇诇 讗讘讬讜 讜讗诪讜 讜诪住讬转 讜诪讚讬讞 讜谞讘讬讗 砖拽专 讚讻讜诇讛讜 讘讛讚讬 注讚讬诐 讝讜诪诪讬诐 谞砖谞讜 讘住驻专讗 讜讻讜诇讛讜 诪诪注讟 诇讛讜 讛转诐 诪驻谞讬 砖讗讬谉 讘讛诐 诪注砖讛, 讜讗诪讗讬 讜讛讗 诇讬转谞讛讜 讘专讗讬讛 讗讘诇 讘讗讬讛 讬砖谞谉, 讚讻讜诇讛讜 诪爪讬 诇诪讬诪专 诪讗讬 讚讘注讜 讘诇讗 讛拽爪转 砖驻转讬诐 砖讛讜讗 讘讗讜转讬讜转 讘讜诪"祝, 讗讜 砖讬讗诪专讜 诇讛诐 讗讞专讬诐 讜讛诐 讗讜诪专讬诐 讛谉, 讛诇讻讱 诇讗 讞砖讬讘 诪注砖讛 讗注"讙 讚讗讬讻讗 讛拽爪转 砖驻转讬诐 讜讻讜' 注讻"诇. 讜诪讘讜讗专 诪讚讘专讬 讛专讗讘"讚 讜讛专诪讘"谉 讚诪拽诇诇 讗讘讬讜 讜讗诪讜 讜诪住讬转 讜诪讚讬讞 讞讬讬讘讬谉 讻砖讗讞专讬诐 拽讬诇诇讜 讜讛诐 注谞讜 讛谉, 讜讛谞讱 诇讗讜讜讬谉 讞砖讬讘讬 诇诇讗讜讬谉 砖讗讬谉 讘讛诐 诪注砖讛 诪讻讬讜谉 讚讬砖谞谉 讘讗讬讛 讚讛讬讬谞讜 砖讬讻讜诇 诇注讘讜专 注"讬 讚讬讘讜专 讘讗讜转讬讜转 讛讙专讜谉 讘诇讗 讛拽爪转 砖驻转讬诐. 讜讚讘专讬讜 爪"讘, 讚诪讛讬讻讬 转讬转讬 讚讬转讞讬讬讘 诪砖讜诐 诪拽诇诇 讗讘讬讜 讜讗诪讜 讜诪住讬转 讜诪讚讬讞 讜谞讘讬讗 砖拽专 讘注谞讬讬转 讛谉, 讚讛专讬 爪专讬讱 诇拽诇诇 讗转 讗讘讬讜 讘砖诐 诪谉 讛砖诪讜转 讛诪讬讜讞讚讬诐 (讜讻讚驻住拽 讛专诪讘"诐 驻"讛 诪讛诇' 诪诪专讬诐 讛"讘) 讜诪谞诇谉 砖讗诐 讗讚诐 讗讞专 拽讬诇诇 讗转 讗讘讬讜 讘砖诐 讜讛讘谉 注谞讛 诇诪拽诇诇 "讛谉 讻谉 讛讜讗" 讚讞讬讬讘 诪砖讜诐 诪拽诇诇 讗讘讬讜.
讜谞专讗讛 诇讘讗专 讚讘专讬讛诐 讚讛专讬 诪爪讬谞讜 讚讞诇 讚讬谉 讗诪谉 讘砖讘讜注讛, 讜讻讚讻转讘 讛专诪讘"诐 (驻"讘 诪讛诇' 砖讘讜注讜转 讛"讗) 讜讝"诇 讗讞讚 讛谞砖讘注 讗讞讚 诪讗专讘注 砖讘讜注讜转 讗诇讜 诪驻讬 注爪诪讜 讜讗讞讚 讛诪讜砖讘注 诪驻讬 讗讞专讬诐 讜注谞讛 讗诪谉 讗驻讬诇讜 讛砖讘讬注讜 注讻讜"诐 讗讜 拽讟谉 讜注谞讛 讗诪谉 讞讬讬讘 砖讻诇 讛注讜谞讛 讗诪谉 讗讞专 砖讘讜注讛 讻诪讜爪讬讗 砖讘讜注讛 诪驻讬讜 讜讗讞讚 讛注讜谞讛 讗诪谉 讗讜 讛讗讜诪专 讚讘专 砖注谞讬谞讜 讻注谞讬谉 讗诪谉 讻讙讜谉 砖讗诪专 讛谉 讜讻讜' 讜讻诇 讻讬讜爪讗 讘讝讛 讘讻诇 诇砖讜谉 讛专讬 讝讛 讻谞砖讘注 诇讻诇 讚讘专 讘讬谉 诇讞讬讬讘讜 诪诇拽讜转 讘讬谉 诇讞讬讬讘讜 拽专讘谉 注讻"诇. 讜讛谞讛 讬砖 诇讞拽讜专 讘讬住讜讚 讛讚讬谉 讚讻诇 讛注讜谞讛 讗诪谉 讗讞专 讛砖讘讜注讛 讻诪讜爪讬讗 砖讘讜注讛 诪驻讬讜 (砖讘讜注讜转 讻讟 讘), 讛讗诐 注谞讬讬转 讗诪谉 讞诇讛 诪讚讬谉 爪讬专讜祝 诇爪专祝 砖讘讜注转 讛诪砖讘讬注 诇诪讜砖讘注, 讗讜诇诐 讛砖讘讜注讛 讛讜讬 砖讘讜注转 讛诪砖讘讬注, 讗讜"讚 讚讗诪谉 讘讜 砖讘讜注讛 专"诇 讚讞诇 砖讘讜注转 讛诪讜砖讘注, 讚注谞讬讬转 讗诪谉 诇砖讘讜注讛 诪讛讜讛 讞诇讜转 讚讬谉 诪注砖讛 砖讘讜注讛 讘驻"注, 讚讞诇 讚讬谉 诪讜砖讘注 诪驻讬 注爪诪讜. 讜讬砖 诇讛讘讬讗 专讗讬讛 诪诪砖"讻 讛专诪讘"诐 砖注讻讜"诐 讗讜 拽讟谉 讬讻讜诇 诇讛讬讜转 讛诪砖讘讬注 讜讛注讜谞讛 讗诪谉 讗讞专 砖讘讜注转诐 讞讬讬讘, 讜爪"注 讚讛专讬 注讻讜"诐 讜拽讟谉 讗讬谞诐 讘讻诇诇 讛驻专砖讛 砖诇 讛驻诇讗讛 讜讞诇讜转 砖讘讜注讛, 讜注诇 讻专讞讱 诪讜讻讞 讚注"讬 注谞讬讬转 讗诪谉 讞诇讛 砖讘讜注转 讛诪讜砖讘注 讜讛讜讬 诪讜砖讘注 诪驻讬 注爪诪讜 讜讗讬谉 讛讗诪谉 讞诇 诪讚讬谉 爪讬专讜祝 诇爪专祝 讛诪讜砖讘注 诇砖讘讜注转 讛诪砖讘讬注. 讗诪谞诐 诇讻讗讜专讛 讚讬谉 讝讛 讛讜讬 讛诇讻讛 诪住讜讬诪转 讘砖讘讜注讛. 讗讜诇诐 注讬讬谉 注讜讚 讘专诪讘"诐 (驻"讗 诪讛诇' 讘专讻讜转 讛讬"讗) 讜讝"诇 讜讻诇 讛注讜谞讛 讗诪谉 讗讞专 讛诪讘专讱 讛专讬 讝讛 讻诪讘专讱 讜讛讜讗 砖讬讛讬讛 讛诪讘专讱 讞讬讬讘 讘讗讜转讛 讘专讻讛 注讻"诇. 讜诪讘讜讗专 砖讗诐 注谞讛 讗诪谉 诇讘专讻讛 砖诇 注讻讜"诐 讗讜 拽讟谉 砖讗讬谞谉 讘谞讬 讞讬讜讘讗 讗讬谞讜 讬讜爪讗, 讜讗讬谉 讚讬谉 砖诇砖讜谉 讗诪谉 讛讬讗 讘注爪诪讛 讞诇讜转 讘专讻讛, 讜爪"注 讚诪"砖 讗诪谉 讘讘专讻讛 诪讗诪谉 讘砖讘讜注讛. 讜谞专讗讛 诇讘讗专 讚讛谞讛 注讬讬谉 讘专诪讘"诐 (驻"讘 诪讛诇' 谞讚专讬诐 讛"讗) 讜讝"诇 讗讞讚 讛谞讜讚专 诪驻讬 注爪诪讜 讗讜 砖讛讚讬专讜 讞讘讬专讜 讜讗诪专 讗诪谉 讗讜 讚讘专 砖注谞讬谞讜 讻注谞讬谉 讗诪谉 砖讛讜讗 拽讘诇转 讚讘专讬诐 注讻"诇. 讜讬砖 诇讚拽讚拽 讚讛专诪讘"诐 讻转讘 "讗讜 砖讛讚讬专讜 讞讘讬专讜 讜讗诪专 讗诪谉" 讜诇讗 谞拽讟 爪讬讜专 讚注谞讛 讗诪谉 诇谞讚专 砖诇 注讻讜"诐 讗讜 拽讟谉, 讜爪"注. 讜谞专讗讛 诇讘讗专 注驻"讬 讚讘专讬 讛讙诪' (砖讘讜注讜转 讚祝 诇讜.) "讗诪专 专' 讬讜住讬 讘"专 讞谞讬谞讗 讗诪谉 讘讜 砖讘讜注讛 讗诪谉 讘讜 拽讘诇转 讚讘专讬诐 讜讻讜' 讘讜 砖讘讜注讛 讚讻转讬讘 讜讗诪专讛 讛讗砖讛 讗诪谉 讗诪谉, 讘讜 拽讘诇转 讚讘专讬诐 讚讻转讬讘 讗专讜专 讗砖专 诇讗 讬拽讬诐 讗转 讚讘专讬 讛转讜专讛 讛讝讗转", 讜诪讘讜讗专 讚讞诇讬谉 讘' 讚讬谞讬诐 讘注谞讬讬转 讗诪谉: 讗) 讗诪谉 讘讜 砖讘讜注讛 - 讚讗诪谉 注爪诪讛 讛讬讗 诇砖讜谉 砖讘讜注讛 讜讛讜讬 讻讗讬诇讜 谞砖讘注 讘注爪诪讜 讜讛讜爪讬讗 砖讘讜注讛 诪驻讬讜, 讘) 讗诪谉 讞诇 诪讚讬谉 拽讘诇转 讚讘专讬诐, 讜讛专讬讛讜 讻诪讜讚专 讗讜 诪讜砖讘注 诪驻讬 讞讘讬专讜. 讜谞专讗讛 讚讛专诪讘"诐 住讜讘专 讚讬砖 讞讬诇讜拽 讘讬谉 砖讘讜注讜转 诇谞讚专讬诐 - 讚讘砖讘讜注讛 讞诇 讗诪谉 讻讗讬诇讜 讛讜爪讬讗 砖讘讜注讛 诪驻讬讜 讜讞诇 讚讬谉 砖讘讜注讛 诪驻讬 注爪诪讜. 诪砖讗"讻 讘谞讚专讬诐 讜讘讘专讻讛 讞诇 讗诪谉 诪讚讬谉 拽讘诇转 讚讘专讬诐 讘诇讘讚, 砖讛注讜谞讛 讗诪谉 诪拽讘诇 注诇 注爪诪讜 谞讚专 讛诪讚讬专讜 讗讜 讘专讻转 讛诪讘专讱. 讜讬"诇 讚讬砖 谞驻"诪 讘讝讛 诇讚讬谞讗 - 讚讗诐 注谞讛 讗诪谉 诇谞讚专 砖诇 拽讟谉 讗讜 注讻讜"诐 诇讗 讞诇 讚讬谉 谞讚专 讜讗讬谞讜 讗住讜专, 诪砖讗"讻 讗诐 注谞讛 讗诪谉 诇砖讘讜注讛 砖诇 注讻讜"诐 讗讜 拽讟谉 讛专讬 讝讛 讻讗讬诇讜 讛讜爪讬讗 砖讘讜注讛 诪驻讬讜 讜讞讬讬讘65. 讜诇驻讬"讝 谞专讗讛 诇讘讗专 讚讘专讬 讛专讗讘"讚 讜讛专诪讘"谉 讚讬"诇 讚讘诪拽诇诇 讗讘讬讜 讜讗诪讜 讜诪住讬转 讜诪讚讬讞 讞诇 讚讬谉 讗诪谉 诪讚讬谉 拽讘诇转 讚讘专讬诐. 讚讗诪谉 诪讚讬谉 拽讘诇转 讚讘专讬诐 讗讬谞讛 讛诇讻讛 诪住讜讬诪转 讘讛驻诇讗讛 讜讻讚讞讝讬谞谉 讚讞诇讛 讗祝 讘讘专讻讜转 讜讬诇驻讬谞谉 诇讛 诪拽诇诇讜转 讚讛专 注讬讘诇. 讜讛讗讜诪专 讛谉 诇诪拽诇诇 讗讘讬讜 讜讗诪讜 讜诪住讬转 讞讬讬讘 诪讚讬谉 拽讘诇转 讚讘专讬诐, 讚诇"爪 诇讜诪专 讚讜拽讗 "讗诪谉" 讗诇讗 "讻诇 讚讘专 砖注谞讬谞讜 讻注谞讬谉 讗诪谉 砖讛讜讗 拽讘诇转 讚讘专讬诐" (讜讻诪砖"讻 讛专诪讘"诐 驻"讘 诪讛诇' 谞讚专讬诐 讛"讗).
讜注讬讬"砖 讘讛诪砖讱 讚讘专讬 讛专诪讘"谉 讘诪诇讞诪讜转 讛' 讜讝"诇 讜讗诇 讬拽砖讛 注诇讬讱 讞住诪讛 讘拽讜诇 讚讞砖讬讘 诇讬讛 诇专' 讬讜讞谞谉 诪注砖讛, 砖讬砖 诇讜诪专 讚讻讬 讗诪专讬谞谉 讛讜讗讬诇 讛谞讬 诪讬诇讬 诇注谞讬谉 拽专讘谉 讚讻转讬讘讛 讘讬讛 注砖讬讛 诇讛讜爪讬讗 讚讬讘讜专 砖讗讬谉 讘讜 诪注砖讛 诇注讜诇诐, 讚讻讬讜谉 讚注讬拽专 讗讚讬讘讜专 讛讜讗 讚诪讞讬讬讘讬谞谉 诇讬讛 诇注讜诇诐 诪讬注讟 讛讻转讜讘 讚讬讘讜专 砖讬砖 讘讜 讛拽爪转 砖驻转讬诐 讻讚讬讘讜专 砖讗讬谉 讘讜 讛拽爪转 砖驻转讬诐 讚讘注讬谞谉 转讜专讛 讗讞转 诇注讜砖讛, 讗讘诇 讞住诪讛 讘拽讜诇 诇注谞讬谉 诪诇拽讜转 讻诇 讛讬讻讗 讚讗讬讻讗 讛拽爪转 砖驻转讬诐 讞讬讬讘, 讜诇讗 注砖讜 讘讜 讚讬讘讜专 砖讬砖 讘讜 诪注砖讛 讝讜讟讗 讻讚讬讘讜专 砖讗讬谉 讘讜 诪注砖讛 讻诇诇 讚讞讬讜讘讬讛 讚讛讗讬 诇讗讜 讚讬讘讜专讗 讛讜讗 诇注讜诇诐, 讜讘讻讛"讙 诇讗 诪讬注讟 专讞诪谞讗 诪诪诇拽讜转 注讻"诇. 讜谞专讗讛 讚讛专诪讘"谉 讛拽砖讛 诪讚讜注 谞讞砖讘转 讞住讬诪讛 讘拽讜诇 诇诪注砖讛 诪讗讞专 讚砖讬讬讱 诇讞住讜诐 讘诇讗 注拽讬诪转 驻讬讜 讜讛拽爪转 砖驻转讬诐, 讜讻讬 讛讬讻讬 讚讗诪专讬谞谉 讚诪砖讜"讛 注讚讬诐 讝讜诪诪讬诐 讜诪讙讚祝 讛讜讜讬谉 诇讗讜讜讬谉 砖讗讬谉 讘讛诐 诪注砖讛 讛讜讗讬诇 讜讬砖谞谉 讘讗讬讛 讛"谞 谞讬诪讗 诇讙讘讬 讞住讬诪讛 讘拽讜诇. 讜讛专诪讘"谉 诪转专抓 讚讬砖 诇讞诇拽 讘讬谉 讞讬讜讘 拽专讘谉 诇讞讬讜讘 诪诇拽讜转, 讚诇讙讘讬 拽专讘谉 讗诪专讬谞谉 讚注讚讬诐 讝讜诪诪讬诐 讛讜讬 诇讗讜 砖讗讬谉 讘讜 诪注砖讛 讜讗讬谞讜 诪讞讬讬讘 拽专讘谉 讗祝 讘讗讜驻谉 砖讛注讬讚讜 讘讛拽爪转 砖驻转讬诐 诪讻讬讜谉 讚砖讬讬讱 诇注讘讜专 讜诇讛注讬讚 讘诇讬 讛拽爪转 砖驻转讬诐. 诪砖讗"讻 诇注谞讬谉 诪诇拽讜转 拽讬讬"诇 讚讗讬 注讘专 注"讬 讛拽爪转 砖驻转讬诐 诇讜拽讛, 讜诪砖讜"讛 住"诇 诇专' 讬讜讞谞谉 讚讞住诪讛 讘拽讜诇 诇讜拽讛, 讜讚讘专讬讜 爪"讘.
讜谞专讗讛 诇讘讗专 讚讛专诪讘"谉 住讜讘专 讚诇讙讘讬 讞讬讜讘 拽专讘谉 讗讬谉 讗谞讜 讚谞讬诐 注诇 注爪诐 讙讚专 讛诇讗讜 讗讬 讛讜讬 诇讗讜 砖讬砖 讘讜 诪注砖讛 讗讜 诇讗, 讗诇讗 讘注讬谞谉 砖讬注砖讛 讛讙讘专讗 讞诇讜转 砖诐 诪注砖讛 注讘讬专讛 讘驻讜注诇, 讜讻讬讜谉 砖讗驻砖专 诇注讚讬诐 讝讜诪诪讬谉 诇注讘讜专 注"讬 讛讙讛转 讗讜转讬讜转 讗讬讛 砖讗讬谉 讘讛诐 讛拽爪转 砖驻转讬诐, 讜砖讬讬讱 诇注讘讜专 注诇 讛讗讬住讜专 讚注讚讜转 砖拽专 讘诇讬 诪注砖讛 讗讝讬 讗祝 讗诐 注讘专 注"讬 讘讬讟讜讬 砖驻转讬诐 砖讛讙讛 讗讜转讬讜转 讘讜诪"祝 砖讬砖 讘讛诐 讛拽爪转 砖驻转讬诐 诪"诪 诇讗 谞讞砖讘 注驻"讬 讚讬谉 讻诪讬 砖注砖讛 诪注砖讛 注讘讬专讛 讘驻讜注诇, 诪讻讬讜谉 砖讛注讘讬专讛 谞注砖讬转 谞诪讬 讘诇讬 讛拽爪转 砖驻转讬诐. 讚诪讻讬讜谉 讚诇讗 讘注讬谞谉 诪注砖讛 讻讚讬 诇注讘讜专 注诇 讛讗讬住讜专 讗"讻 讬"诇 讚讗祝 讻砖注砖讛 诪注砖讛 诇讗 讞诇 讞诇讜转 砖诐 诪注砖讛 注讘讬专讛 讘驻讜注诇 讘注讘讬专转 讛诇讗讜, 讚讛专讬 讛诪注砖讛 讛讜讗 诪讬讜转专 讚诇讗 讘注讬谞谉 诪注砖讛 讻讚讬 诇注讘讜专 注诇 讛诇讗讜, 讜诪讗讞专 讚诇讬讻讗 讞诇讜转 砖诐 诪注砖讛 注讘讬专讛 讘驻讜注诇 讘注讘讬专转 讛诇讗讜 诇讬讻讗 讞讬讜讘 拽专讘谉. 诪砖讗"讻 讘诪诇拽讜转 讚讛讞讬讜讘 转诇讜讬 讘注爪诐 讛讙讚专转 讛诇讗讜 讗讬 讛讜讬讗 诇讗讜 砖讬砖 讘讜 诪注砖讛 讗讜 诇讗, 讜讛诇讗讜 讚讞住讬诪讛 讛讜讬 讘讬住讜讚讜 诇讗讜 砖讬砖 讘讜 诪注砖讛 讜诇讜拽讬谉 注诇讬讜. 讗诪谞诐 讛专诪讘"谉 住讜讘专 砖讗讬谞讜 诇讜拽讛 讗讗"讻 讞住诪讛 注"讬 讛拽爪转 砖驻转讬诐 讜诇讗 讻砖讞住诪讛 讘拽讜诇 讘注诇诪讗, 诪砖讜诐 讚住"诇 讚讻讚讬 砖讬转讞讬讬讘 讛讞讜住诐 诪诇拽讜转 讘注讬谞谉 诇爪专祝 讗转 诪注砖讛 讞住讬诪转 讛驻专讛 诇讙讘专讗 讛讞讜住诐, 讜讻讚讬 诇爪专祝 讗诇讬讜 讛讞住讬诪讛 讘注讬谞谉 砖讬注砖讛 讛讙讘专讗 诪注砖讛 讘驻讜注诇 讜砖驻讬专 诪讜注讬诇 诇讝讛 诪注砖讛 讚讛拽爪转 砖驻转讬诐. 诪砖讗"讻 讻砖讞住诪讛 注"讬 拽讜诇 讘注诇诪讗 (讘讗讬讛) 讘诇讬 讛拽爪转 砖驻转讬诐 讚诇讗 拽讗注讘讬讚 诪注砖讛 诇讬讻讗 爪讬专讜祝 讘讬谉 讞住讬诪转 讛驻专讛 诇讙讘专讗, 讜诪砖讜"讛 讗讬谞讜 诇讜拽讛. 讜讛专诪讘"谉 住讜讘专 讚讗讬 讞住诪讛 讘拽讜诇 注"讬 讛拽爪转 砖驻转讬诐 讛专讬讛讜 诇讜拽讛 诪砖讜诐 诪注砖讛 讛讞住讬诪讛, 讜讛讗 讚讘注讬谞谉 讛拽爪转 砖驻转讬诐 讛讜讗 专拽 讻讚讬 诇爪专祝 讗转 诪注砖讛 讛讞住讬诪讛 讗诇讬讜, 诪砖讗"讻 讗讬 讞住诪讛 讘拽讜诇 讘诇讬 讛拽爪转 砖驻转讬诐 讗讬谞讜 诇讜拽讛 诪讻讬讜谉 砖讗讬谉 讛讞住讬诪讛 诪爪讟专驻转 诇讞讜住诐.66
讜注讬讬谉 讘砖讬讟诪"拽 (讘讚"讛 讗讘诇 讛专诪讘"谉 讝"诇) 砖讻转讘 讘砖诐 讛专讗讘"讚 讜讝"诇 讜讛讜讬 讬讜讚注 砖讗讬 讗驻砖专 诇讞住讬诪讛 讜诇讛谞讛讙讛 讘诇讗 注拽讬诪转 驻讛 砖讗诇讜 讛讬讛 讗驻砖专 讗注"驻 砖注拽诐 驻讟讜专 讻讚讗诪专讬谞谉 讛转诐 砖讗谞讬 注讚讬诐 讝讜诪诪讬诐 砖讬砖谞讜 讘专讗讬讛 讜讻讜 驻讬' 讛专讗讘"讚 讝"诇 注讻"诇. 讜谞专讗讛 讚讛专讗讘"讚 住讜讘专 讚讻讚讬 诇诇拽讜转 讘注讬谞谉 砖注爪诐 讛诇讗讜 讬讛讗 诪讜讙讚专 讻诇讗讜 砖讬砖 讘讜 诪注砖讛 讜讘注讬谞谉 谞诪讬 砖讬注砖讛 讛讙讘专讗 诪注砖讛 注讘讬专讛 讘驻讜注诇 讜讗诐 讬转讻谉 诇注讘讜专 注诇 讛诇讗讜 诪讘诇讬 诇注砖讜转 诪注砖讛 讗讝讬 讗驻讬诇讜 讻砖注讘专 注"讬 诪注砖讛 诇讗 讛讜讬 诪注砖讛 注讘讬专讛 诇注谞讬谉 诪诇拽讜转, 讜讛专讗讘"讚 讗讬谞讜 诪讞诇拽 讘讬谉 讞讬讜讘 拽专讘谉 讜讞讬讜讘 诪诇拽讜转, 讚住"诇 讚讘转专讜讜讬讬讛讜 讘注讬谞谉 砖注爪诐 讛诇讗讜 讬讛讗 诇讗讜 砖讬砖 讘讜 诪注砖讛 讜砖讬注砖讛 讛讙讘专讗 诪注砖讛 注讘讬专讛 讘驻讜注诇, 讜讚诇讗 讻讛专诪讘"谉.
讝.
驻诇讜讙转转 转讜住' 讜讛专诪讘"谉 讘讚讬谉 诇讗讜 砖讗讬谉 讘讜 诪注砖讛
讜讛谞讛 注讬讬谉 讘转讜住' (讘诪住' 砖讘讜注讜转 讚祝 讚. 讚"讛 讗讘诇) 砖谞拽讟讜 讚讗诐 谞砖讘注 砖讘讜注讛 砖讗讜讻诇 讻讻专 讝讛 讛讬讜诐 讜讘讗讜转讜 讛讬讜诐 讝专拽 讛讻讻专 诇讬诐 讚讛讜"诇 诇讗讜 砖讗讬谉 讘讜 诪注砖讛, 讜讬砖 诇驻专砖 讚讘专讬 讛转讜住' 讘讘' 讗讜驻谞讬诐: 讗) 讚讻讬讜谉 讚注爪诐 讙讚专 讛诇讗讜 讛讜讬 诇讗讜 砖讗讬谉 讘讜 诪注砖讛 讚讛讗讬住讜专 讛讜讗 讘砖讘 讜讗诇 转注砖讛 - 砖诇讗 讗讻诇 讗转 讛讻讻专 讘讗讜转讜 讛讬讜诐, 讗讬谉 诇讜拽讬谉 注诇 讛诇讗讜 讜讗驻讬诇讜 讗诐 注砖讛 诪注砖讛, 讘) 诪讻讬讜谉 砖讬转讻谉 诇注讘讜专 注诇 讛诇讗讜 讘诇讬 诪注砖讛 讬"诇 讚讗驻讬诇讜 讗诐 注讘专 注"讬 诪注砖讛 诇讗 谞讞砖讘 讻讗讬诇讜 注砖讛 讛讙讘专讗 诪注砖讛 注讘讬专讛. 讗诪谞诐 注讬讬谉 讘讞讬讚讜砖讬 讛专诪讘"谉 讘诪讻讜转 (讚祝 讟讜: 讚"讛 讜讛讗) 讚讛讘讬讗 讘砖诐 讛讬专讜砖诇诪讬 (讘诪住' 砖讘讜注讜转) 砖讞讜诇拽讬诐 注诇 讛转讜住', 讜住"诇 讚讘谞砖讘注 砖讘讜注讛 诇讗讻讜诇 讻讻专 讝讛 讛讬讜诐 讜讝专拽 讛讻讻专 诇讬诐 诇讜拽讛 讚讛讜讬 诇讗讜 砖讬砖 讘讜 诪注砖讛. 讜讘讬讗专 讛讙专"讞 讝爪"诇 讚讛讬专讜砖诇诪讬 住讜讘专 讚讬住讜讚 讞讬讜讘 诪诇拽讜转 转诇讜讬 讘诪注砖讛 讛讙讘专讗 讘驻讜注诇, 讜讘讝专拽 讛讻讻专 诇讬诐 拽注讘讬讚 讛讙讘专讗 诪注砖讛 注讘讬专讛 讘驻讜注诇 砖讝专讬拽转讜 诇讬诐 讙专诪讛 砖讬注讘讜专 注诇 讛砖讘讜注讛, 讜讗注"驻 砖讛讗讬住讜专 砖讘讜注讛 讛讜讬 讘砖讘 讜讗诇 转注砖讛 讛专讬讛讜 诇讜拽讛 诪砖讜诐 砖注讘专 注诇 讛讗讬住讜专 注"讬 诪注砖讛. 讜讗讬诇讜 转讜住' 住"诇 讚讚讬谉 诇讗讜 砖讗讬谉 讘讜 诪注砖讛 转诇讜讬 讘讙讚专 砖诇 注爪诐 讛诇讗讜 讗讬 讬砖 讘讜 诪注砖讛 讗讜 诇讗, 讜讘谞砖讘注 砖讘讜注讛 诇讗讻讜诇 讻讻专 讝讜 讛讬讜诐 注爪诐 讙讚专 讛诇讗讜 讛讜讬 讘砖讘 讜讗诇 转注砖讛 讜讛讜讬讗 诇讗讜 砖讗讬谉 讘讜 诪注砖讛 讜讗讬谉 诇讜拽讬谉 注诇讬讜 讗驻讬诇讜 讘讙讜讜谞讗 砖注讘专 注"讬 诪注砖讛, 注讻"讚 讛讙专"讞 讝爪"诇67.
讜讛谞讛 讬诇"注 讘砖讬讟转 讛专诪讘"谉 讜讛讬专讜砖诇诪讬 讚住"诇 讚讻砖谞砖讘注 诇讗讻讜诇 讻讻专 讝讛 讛讬讜诐 讜讝专拽 讗转 讛讻讻专 诇讬诐 讚诇讜拽讛, 讜讛专讬 讛讗讬 讙讜讜谞讗 诇讗 讚诪讬 诇诇讗讜 讚讞住讬诪讛 - 讚讘讞住讬诪讛 注爪诐 讙讚专 讛诇讗讜 讬砖 讘讜 诪注砖讛 讜诪砖讜"讛 诇讜拽讬谉 注诇讬讜, 诪砖讗"讻 讘砖讘讜注讛 砖讗讜讻诇 讻讻专 讝讛 讛讬讜诐 讚注爪诐 讛诇讗讜 讛讜讗 讘砖讘 讜讗诇 转注砖讛 - 砖注讜讘专 注诇 讛诇讗讜 砖诇 砖讘讜注转 砖拽专 注"讬 砖谞诪谞注 诪诇讗讻讜诇 讛讻讻专 讻诇 讛讬讜诐, 讜讗"讻 爪"注 讗诪讗讬 诇讜拽讛. 讜讬转讻谉 诇驻专砖 讚讘专讬 讛专诪讘"谉 讘讘' 讗讜驻谞讬诐: 讗) 讬转讻谉 讚讛专诪讘"谉 住讜讘专 讚讛讗 讚讘注讬谞谉 砖注爪诐 讛讞驻爪讗 砖诇 讛诇讗讜 讬讛讗 诇讗讜 砖讬砖 讘讜 诪注砖讛 讛讬讬谞讜 讘诇讗讜 砖讗讬住讜专讜 讘拽讜诐 讜注砖讛, 诪砖讗"讻 讘诇讗讜 讚讗讬住讜专讜 讘砖讘 讜讗诇 转注砖讛 诇讗 讘注讬谞谉 砖讬讛讗 注爪诐 讙讚专 讛诇讗讜 讬砖 讘讜 诪注砖讛, 讗诇讗 讗诐 注讘专 注诇 讛诇讗讜 注"讬 诪注砖讛 讜讻讙讜谉 砖讝专拽 讻讻专 诇讬诐 诇讜拽讛. 讜诇驻讬"讝 讬"诇 讚讞诇 讞讬讜讘 诪诇拽讜转 专拽 讘住讜祝 讛讬讜诐 讻砖讞诇 注讘讬专转 讛诇讗讜 讘讝讛 砖注讘专 讛讬讜诐 讜诇讗 讗讻诇. 讘) 讬转讻谉 诇讜诪专 讚讝讜讛讬 讛诇讻讛 诪讬讜讞讚转 讘砖讘讜注讛 讚讛讬住讜讚 砖诇 讗讬住讜专 砖讘讜注讛 讛讜讬 砖讘讜注转 砖拽专, 讜讗诐 诪砖讜讜讛 诇砖讘注讜转讜 砖讘讜注转 砖拽专 注"讬 砖注砖讛 诪注砖讛 讗讝讬 讛讚讬谉 讛讜讗 讚讞讬讬讘 诪诇拽讜转. 讜诇驻讬"讝 讬"诇 砖讞诇 讞讬讜讘 诪诇拽讜转 诪讬讚 讻砖讝专拽 讛讻讻专 诇讬诐, 讚注"讬 讛诪注砖讛 讝专讬拽讛 拽讗 讙专讬诐 砖讬注讘讜专 注诇 砖讘讜注转讜 讜诪砖讜讜讬讛 诇讛 砖讘讜注转 砖拽专. 讗诪谞诐 注讬讬谉 讘专诪讘"谉 砖诐 砖讻转讘 讚诇诪"讚 讛转专讗转 住驻拽 诇讗 砖诪讛 讛转专讗讛 讗诐 谞砖讘注 诇讗讻讜诇 讻讻专 讝讛 讛讬讜诐 讜讝专拽 讗转 讛讻讻专 诇讬诐 讗讬谞讜 诇讜拽讛 讚讛讜"诇 讛转专讗转 住驻拽. 讗讱 砖讬讟转 讛转讜住' (砖讘讜注讜转 讚祝 讚. 讚"讛 讗讘诇) 讛讬讗 讚讗诐 谞砖讘注 诇讗讻讜诇 讻讻专 讝讛 讛讬讜诐 讜讝专拽 讗转 讛讻讻专 诇讬诐 讘讗诪爪注 讛讬讜诐 讚讛讜讬 讛转专讗转 讜讚讗讬, 讜驻诇讜讙转转诐 爪"讘. 讜谞专讗讛 讚讬砖 诇讞拽讜专 讘诪讬 砖谞砖讘注 诇讗讻讜诇 讻讻专 讝讛 讛讬讜诐 讜讝专拽 讗转 讛讻讻专 诇讬诐 讘讗诪爪注 讛讬讜诐 诪转讬 讬注讘讜专 注诇 讛讗讬住讜专 讚砖讘讜注转 砖拽专 - 讛讗诐 注讜讘专 讘砖注转 讛讝专讬拽讛, 讗讜"讚 讚讗讬谞讜 注讜讘专 注诇 讛砖讘讜注讛 讗诇讗 讘住讜祝 讛讬讜诐. 讜诇讻讗讜专讛 讬"诇 讚讘讝讛 谞讞诇拽讜 转讜住' 讜讛专诪讘"谉, 讚诇驻讬 转讜住' 讛谞砖讘注 注讜讘专 讘砖注转 讛讝专讬拽讛, 讻讬 讛讝专讬拽讛 诪讘讟诇转 讗转 讛讗驻砖专讜转 诇拽讬讬诐 讗转 讛砖讘讜注讛 讜注"讬 讛讝专讬拽讛 诇讬诐 讞讬诇诇 讜讘讬讟诇 讗转 讛砖讘讜注讛. 讜诪砖讜诐 讻讱 住"诇 诇转讜住' 讚讛讜讬 讛转专讗转 讜讚讗讬, 讚讬砖 诪注砖讛 注讘讬专讛 诪住讜讬诐 讛谞转驻住 讘讛转专讗讛. 诪砖讗"讻 讛专诪讘"谉 住讜讘专 砖讗讬谞讜 讞讬讬讘 注诇 讗讬住讜专 讞讬诇讜诇 砖讘讜注转讜 注讚 住讜祝 讛讬讜诐, 讻讬 讗讝 讙诪专 讛讗讬住讜专 砖诇 讗讬 - 讛讗讻讬诇讛 讘诪砖讱 讻诇 讛讬讜诐, 讜讗注"驻 砖讝专拽 讗转 讛讻讻专 诇讬诐 讜注砖讛 诪注砖讛 砖讙专诐 砖讬注讘讜专 注诇 讛讗讬住讜专 讘住讜祝 讛讬讜诐, 诪"诪 讛讜"诇 讛转专讗转 住驻拽 诪讗讞专 讚注爪诐 讛讗讬住讜专 讛讜讗 讗讬 - 讛讗讻讬诇讛 讘诪砖讱 讻诇 讛讬讜诐, 讚讛讜讬 讗讬住讜专 讘砖讘 讜讗诇 转注砖讛 砖谞诪砖讱 讻诇 讛讬讜诐, 讜诪讻讬讜谉 讚诇讬讻讗 诪注砖讛 注讘讬专讛 诪住讜讬诐 诇讛转专讜转 注诇讬讜 讛讜"诇 讛转专讗转 住驻拽.
讜诪讘讜讗专 讚转讜住' 讜讛专诪讘"谉 谞讞诇拽讜 讘转专转讬, 讚诇驻讬 转讜住' 诪讬 砖谞砖讘注 诇讗讻讜诇 讻讻专 讝讛 讛讬讜诐 讜讝专拽 讗转 讛讻讻专 诇讬诐 讘讗诪爪注 讛讬讜诐 讛讜讬 诇讗讜 砖讗讬谉 讘讜 诪注砖讛 讜讛转专讗转 讜讚讗讬. 讜讗讬诇讜 讛专诪讘"谉 住讜讘专 讚讛讜讬 诇讗讜 砖讬砖 讘讜 诪注砖讛 讜讛转专讗转 住驻拽. 讜谞专讗讛 讚诇转讜住' 讚讬谉 诇讗讜 砖讬砖 讘讜 诪注砖讛 转诇讜讬 讘注爪诐 讛讙讚专 砖诇 讛诇讗讜 讜讙讜祝 讛讗讬住讜专, 讜诪讗讞专 砖注爪诐 讬住讜讚 讛讗讬住讜专 讛讜讗 讘砖讘 讜讗诇 转注砖讛, 砖讛谞砖讘注 注讜讘专 注"讬 砖谞诪谞注 诪讗讻讬诇讛 讻诇 讛讬讜诐 讛讜"诇 诇讗讜 砖讗讬谉 讘讜 诪注砖讛 讗注"驻 砖注砖讛 讛讙讘专讗 诪注砖讛 讘驻讜注诇 砖讙专诐 讘讛讬讻讬 转讬诪爪讬 诇注讘讜专 注诇 讛砖讘讜注讛. 讗讜诇诐 诇注谞讬谉 讛转专讗讛 讛讜"诇 讛转专讗转 讜讚讗讬, 讚诪讻讬讜谉 砖注砖讛 讛讙讘专讗 诪注砖讛 讘驻讜注诇 诇讘讟诇 讜诇讞诇诇 讗转 讛砖讘讜注讛 讞诇 诪注砖讛 注讘讬专讛 诪住讜讬诐 讛谞转驻住 讘讛转专讗讛. 诪砖讗"讻 讛专诪讘"谉 住讜讘专 讚诇注谞讬谉 诇讗讜 砖讬砖 讘讜 诪注砖讛 讗谞讜 讚谞讬诐 讛讗诐 注砖讛 讛讙讘专讗 诪注砖讛 讘驻讜注诇 讘讛讬讻讬 转讬诪爪讬 讘注讘讬专转 讛诇讗讜, 讜诪砖讜"讛 讛讜"诇 诇讗讜 砖讬砖 讘讜 诪注砖讛. 讜讗讬诇讜 诇注谞讬谉 讛转专讗讛 住"诇 讚讛讜"诇 讛转专讗转 住驻拽 诪讗讞专 砖注爪诐 讛诇讗讜 讛讜讗 讗讬 讛讗讻讬诇讛 讘诪砖讱 讻诇 讛讬讜诐, 讚诇讬讻讗 诪注砖讛 诪住讜讬诐 诇讛转专讜转 注诇讬讜.68
讞.
讘讬讗讜专 砖讬讟转 讛专诪讘"诐 讘讚讬谉 诪诇拽讜转 讘诇讗讜 讚诇讗 讬专讗讛 讜诇讗 讬诪爪讗
注讬讬谉 讘专诪讘"诐 (驻"讗 诪讛诇' 讞诪抓 讛"讙) 讜讝"诇 讗讬谞讜 诇讜拽讛 诪砖讜诐 诇讗 讬专讗讛 讜诇讗 讬诪爪讗 讗讗"讻 拽谞讛 讞诪抓 讘驻住讞 讗讜 讞讬诪爪讜 讻讚讬 砖讬注砖讛 讘讜 诪注砖讛 注讻"诇, 讜诪讘讜讗专 讚讗诐 注讘专 注诇 讛讗讬住讜专 讚讘诇 讬专讗讛 讜讘诇 讬诪爪讗 注"讬 诪注砖讛 讗讝讬 讞讬讬讘 诪诇拽讜转. 讗诪谞诐 注讬讬谉 讘专诪讘"诐 (驻"讗 诪讛诇' 转诪讜专讛 讛"讗) 讜讝"诇 诪驻讬 讛砖诪讜注讛 诇诪讚讜 砖讻诇 诪爪讜转 诇"转 砖讗讬谉 讘讛 诪注砖讛 讗讬谉 诇讜拽讬谉 注诇讬讛 讞讜抓 诪谞砖讘注 讜诪诪讬专 讜诪拽诇诇 讗转 讞讘讬专讜 讘砖诐. 砖诇砖讛 诇讗讜讬谉 讗诇讜 讗讬 讗驻砖专 砖讬讛讬讛 讘讛谉 诪注砖讛 讻诇诇 讜诇讜拽讬谉 注诇讬讛谉 注讻"诇. 讜讛谞讛 诪诪讛 砖拽讘注 讛专诪讘"诐 讚讘讙' 诇讗讜讬谉 讗诇讜 "讗讬 讗驻砖专 砖讬讛讬讛 讘讛谉 诪注砖讛 讻诇诇" 诪砖诪注 讚住"诇 讚讬住讜讚 讙讚专 讚讬谉 诇讗讜 砖讗讬谉 讘讜 诪注砖讛 转诇讜讬 讘注爪诐 讛讗讬住讜专, 讜讘讙' 诇讗讜讬谉 讗诇讜 讛讗讬住讜专 讛讜讗 注爪诐 讛讚讬讘讜专, 讜注"讻 讛讜讬讬谉 讘讻诇诇 诇讗讜 砖讗讬谉 讘讜 诪注砖讛. 讜诪砖诪注 讚讗祝 讗诐 讬注砖讛 讛讙讘专讗 诪注砖讛 讘驻讜注诇 讻讚讬 诇注讘讜专 注诇 讙' 诇讗讜讬谉 讗诇讜 讜讻讙讜谉 砖讬讻转讜讘 讘诪拽讜诐 诇讚讘专 诇讗 讬诇拽讛 诪讻讬讜谉 砖注爪诐 讞诇讜转 讛诇讗讜 讛讜讬 讗讬住讜专 砖讗讬谉 讘讜 诪注砖讛. 讜讻谉 诪砖诪注 谞诪讬 诪驻住拽 讛专诪讘"诐 讘谞讜讙注 诇讗讬住讜专 砖讛讬讬转 诪讚讛 讞住讬专讛 讘专砖讜转讜 砖讻转讘 讘驻"讝 诪讛诇' 讙谞讬讘讛 (讛"讙) 讜讝"诇 讻诇 诪讬 砖诪砖讛讛 讘讘讬转讜 讗讜 讘讞谞讜转讜 诪讚讛 讞住专讛 讗讜 诪砖拽诇 讞住专 注讜讘专 讘诇讗 转注砖讛 砖谞讗诪专 诇讗 讬讛讬讛 讘讻讬住讱 讜讙讜' 讜讗讬谉 诇讜拽讬谉 注诇 诇讗讜 讝讛 诇驻讬 砖讗讬谉 讘讜 诪注砖讛 注讻"诇. 讜诪住转讬诪转 诇砖讜谞讜 诪砖诪注 讚讗祝 讗诐 讬注砖讛 讛诪讚讛 讘驻讜注诇 讗讬谞讜 诇讜拽讛 诪讻讬讜谉 砖注爪诐 讙讚专 讛诇讗讜 讛讜讗 砖讛讬讬转 讛诪讚讛 讘专砖讜转讜, 讜注爪诐 讙讚专 讛诇讗讜 讗讬谉 讘讜 诪注砖讛. 讜诇驻讬"讝 爪"注 诪讚讜注 驻住拽 讚讛拽讜谞讛 讞诪抓 讘驻住讞 讗讜 讞讬诪爪讜 诇讜拽讛, 讚诇讻讗讜专讛 注爪诐 讙讚专 讛诇讗讜 讚讘诇 讬专讗讛 讜讘诇 讬诪爪讗 讛讜讬 讗讬住讜专 诇讛砖讛讜转 讞诪抓 讘讘讬转讜 讜讛讜讬 讗讬住讜专 讘砖讘 讜讗诇 转注砖讛, 讜注爪诐 讙讚专 讛诇讗讜 讛讜讬 诇讗讜 砖讗讬谉 讘讜 诪注砖讛, 讜诪讚讜注 驻住拽 讛专诪讘"诐 讚诇讜拽讬谉 注诇讬讜 讻砖注讘专 讛讙讘专讗 注诇 注讘讬专转 讛诇讗讜 注"讬 注砖讬讬转 诪注砖讛. 讜谞专讗讛 诇转专抓 讚讛专诪讘"诐 住讜讘专 讚注爪诐 讙讚专 讛诇讗讜 讚讘诇 讬专讗讛 讗讬谞讜 砖讛讬讬转 讛讞诪抓 讘讘讬转讜 讜讗讬 拽讬讜诐 转砖讘讬转讜 讗诇讗 讛讗讬住讜专 讛讜讗 砖诪拽讬讬诐 讛讞诪抓 讘专砖讜转讜. 讜讬砖 诇讛讘讬讗 专讗讬讬讛 诇讝讛 诪驻住拽 讛专诪讘"诐 (驻"讚 诪讛诇' 讞讜"诪 讛"讚) 讜讝"诇 注讻讜"诐 讗谞住 砖讛驻拽讬讚 讞诪爪讜 讗爪诇 讬砖专讗诇 讗诐 讬讜讚注 讛讬砖专讗诇 砖讗诐 讗讘讚 讗讜 谞讙谞讘 诪讞讬讬讘讜 诇砖诇诪讜 讜讻讜驻讛讜 讜讗讜谞住讜 诇砖诇诐 讗注"驻 砖诇讗 拽讘诇 注诇讬讜 讗讞专讬讜转 讛专讬 讝讛 讞讬讬讘 诇讘注专讜 砖讛专讬 谞讞砖讘 讻讗讬诇讜 讛讜讗 砖诇讜 诪驻谞讬 砖诪讞讬讬讘讜 讛讗谞住 讘讗讞专讬讜转讜 注讻"诇. 讜爪"注 讚讛转砖诇讜诪讬谉 诇讗谞住 讗讬谞诐 讞诇讬谉 诪讚讬谉 拽讘诇转 讗讞专讬讜转 讜讗"讻 诪讚讜注 讞讬讬讘 诇讘注专 讗转 讛讞诪抓 诪讘讬转讜. 讜谞"诇 讚讬住讜讚 讛讗讬住讜专 讚讘"讬 讜讘"讬 讛讜讗 砖讗住讜专 诇拽讬讬诐 讗转 讛讞诪抓 讘专砖讜转讜, 讜诪讻讬讜谉 砖讛讬砖专讗诇 专讜爪讛 讘拽讬讜诐 讛讞诪抓 讜诪拽讬讬诐 讗转 讛讞诪抓 讘讘讬转讜 诪讞诪转 驻讞讚 讛讗谞住 讛专讬讛讜 注讜讘专 注诇 讛诇讗讜 讚讘"讬 讜讘"讬. 讜讻谉 诪砖诪注 诪诇砖讜谉 讛专诪讘"诐 讘诪谞讬谉 讛诇讗讜讜讬谉 砖诇讜拽讬谉 注诇讬讛谉 (驻讬"讟 诪讛诇' 住谞讛讚专讬谉 讛"讚 诇"转 爪"讟) 砖讻转讘 讜讝"诇 讛诪拽讬讬诐 讞诪抓 讘驻住讞 讘专砖讜转讜 讻讙讜谉 砖讞讬诪抓 注讬住转讜 注讻"诇, 讜诪讘讜讗专 讚讬住讜讚 讛讗讬住讜专 讚讘"讬 讜讘"讬 讗讬谞讜 讘砖讛讬讬转 讛讞诪抓 讘专砖讜转讜 讗诇讗 讛讗讬住讜专 讛讜讗 讘诪注砖讛 讙讘专讗 砖诪拽讬讬诐 讛讞诪抓 讘专砖讜转讜. 讜诇驻讬"讝 谞专讗讛 讚注爪诐 讙讚专 讛诇讗讜 讚讘"讬 讜讘"讬 谞讞砖讘 讻诇讗讜 砖讬砖 讘讜 诪注砖讛. 讜讛专诪讘"诐 住讜讘专 讚讻讚讬 诇讛转讞讬讬讘 诪诇拽讜转 讘注讬谞谉 转专转讬: 讗) 砖注爪诐 讙讚专 讚讛诇讗讜 讛讜讬 诇讗讜 砖讬砖 讘讜 诪注砖讛, 讘) 砖讬注讘讜专 讛讙讘专讗 注诇 讛诇讗讜 注"讬 注砖讬讬转 诪注砖讛 讘驻讜注诇. 讜诇讻谉 专拽 讗诐 拽谞讛 讛讞诪抓 讘驻住讞 讗讜 讞讬诪爪讜 住"诇 讚诇讜拽讛. 讗诪谞诐 讘诇讗讜 讚砖讛讬讬转 诪讚讛 讞住专讛 住"诇 讚讗讬谉 诇讜拽讬谉 讗驻讬诇讜 讗诐 注讘专 注"讬 诪注砖讛 诪砖讜诐 讚讛转诐 注爪诐 讙讚专 讛讗讬住讜专 讛讜讗 砖讛讬讬转 诪讚讛 讞住专讛 讘讘讬转讜 讚讛讜"诇 诇讗讜 砖讗讬谉 讘讜 诪注砖讛.69
注"讻 注谞讬谉 诇讗讜 砖讗讬谉 讘讜 诪注砖讛
讙诪'. 转"专 讛讞讜住诐 驻讬 驻专讛 讜讚砖 讘讛 诇讜拽讛 讜诪砖诇诐 讚' 拽讘讬谉 诇驻专讛 讜讙' 拽讘讬谉 诇讞诪讜专 讜讛讗 讗讬谞讜 诇讜拽讛 讜诪转 讗讬谞讜 诇讜拽讛 讜诪砖诇诐, 讗诪专 讗讘讬讬 讛讗 诪谞讬 专' 诪讗讬专 讚讗诪专 诇讜拽讛 讜诪砖诇诐. 专讘讗 讗诪专 讗转谞谉 讗住专讛 转讜专讛 讜讗驻讬诇讜 讘讗 注诇 讗诪讜, 专讘 驻驻讗 讗诪专 诪砖注转 诪砖讬讻讛 讗讬讞讬讬讘 诇讛 讘诪讝讜谞讜转讬讛 讜诪讬诇拽讗 诇讗 诇拽讬 注讚 砖注转 讞住讬诪讛. 讘讘讬讗讜专 讛诪讞诇讜拽转 讘讬谉 讛讗诪讜专讗讬诐 谞"诇 讚诇讗讘讬讬 讜专讘讗 讛诪讞讬讬讘 砖诇 转砖诇讜诪讬谉 讚' 拽讘讬谉 诇驻专讛 讜讙' 拽讘讬谉 诇讞诪讜专 讛讜讬 讛诇讗讜 讚诇讗 转讞住讜诐 砖讜专 讘讚讬砖讜, 讜诪讻讬讜谉 讚讛诇讗讜 诪讞讬讬讘 讘转砖诇讜诪讬谉 爪专讬讻讬诐 诇讚讜谉 诪讚讜注 诇讜拽讛 讜诪砖诇诐 讜讛讗 拽讬讬"诇 讚拽诇讘讚"诪, 讜注"讻 谞拽讟讜 讚诇讜拽讛 讜诪砖诇诐 讗诇讬讘讗 讚专"诪. 讜讗讬诇讜 专讘 驻驻讗 住讜讘专 讚讞诇 讞讬讜讘 诪讝讜谞讜转 诪讞诪转 讛砖讻讬专讜转, 讜住"诇 讚讛诇讗讜 讚诇讗 转讞住讜诐 诪讞讬讬讘 专拽 诪诇拽讜转 讜讗讬谞讜 诪讞讬讬讘 诪诪讜谉 讻诇诇.
讜注讬讬谉 讘专砖"讬 (讚"讛 专讘讗 讗诪专) 讜讝"诇 讜讗注"讙 讚讗讬 转讘注讛 诇讬讛 讘讚讬谞讗 拽诪谉 转谉 诇讬 讗转谞谞讬 诇讗 诪讞讬讬讘讬谞谉 诇讬讛 讚拽讬诐 诇讬讛 讘讚专讘讛 诪讬谞讬讛 讻讬 讬讛讘讬讛 谞讬讛诇讛 讗转谞谉 讛讜讗 讗诇诪讗 讗驻讬诇讜 讘诪拽讜诐 诪讬转讛 专诪讜 转砖诇讜诪讬谉 注诇讬讛 讗诇讗 砖讗讬谉 讻讞 诇注谞砖讜 讘砖转讬诐 讗讘诇 讬讚讬 砖诪讬诐 诇讗 讬爪讗 注讚 砖讬砖诇诐 讜讻讜' 注讻"诇. 讗讜诇诐 注讬讬谉 讘砖讬讟讛 诪拽讜讘爪转 诇讘"拽 讘砖诐 讛诪讗讬专讬 (讚祝 注: 讚"讛 讗转谞谉) 砖讻转讘 讜讝"诇 讜讞讻诪讬 讛爪专驻转讬诐 诪讞讚砖讬诐 讘讝讛 砖讬讟讛 讗讞专转 诇讜诪专 砖讗祝 讘"讚 诪讞讬讬讘讬谉 诇讬转谉 讗转谞谉 讗祝 讘讞讬讬讘讬 诪讬转讜转 讜讻讜' 讜诇讗 讗诪专讜 讗讬谉 讗讚诐 诪转 讜诪砖诇诐 讗诇讗 讘讚讘专 讛讘讗 讚专讱 谞讝拽讬谉 讗讘诇 讘讚讘专 砖拽讘诇讜 注诇讬讜 讚专讱 转谞讗讬 诪砖讗 讜诪转谉 讻讙讜谉 讗转谞谉 讜讻讙讜谉 讞讜住诐 驻专讛 砖拽讘诇 注诇讬讜 砖诇讗 诇讞住讜诐 讜讻讜' 讜讻谉 诪讻专 讘砖讘转 讘诇拽讬讟转 转讗谞讛 诪讻讬专讛 讛讬讗 讜诪砖诇诐 讘讘讬转 讚讬谉 注讻"诇. 讜谞专讗讛 诇讘讗专 住讘专转 讞讻诪讬 讛爪专驻转讬诐 讚住"诇 讚讛讬讻讗 讚讞诇 讞讬讜讘 诪诪讜谉 诪讚讬谉 讚注转 讛诪转讞讬讬讘 诇讬讻讗 驻讟讜专 讚拽讘诇讘讚"诪, 讚讛驻讟讜专 讚拽诇讘讚"诪 讞诇 专拽 讘讞讬讜讘 诪诪讜谉 砖讞诇 讘转讜专转 注讜谞砖 诪讞诪转 "专砖注讛". 讗诪谞诐 诇驻讬"讝 爪"注 讘住讜讙讬讬谉 讚讗"讻 诪讚讜注 讞讬讬讘 诇砖诇诐 讚' 拽讘讬谉 诇驻专讛 讜讛专讬 诇驻讬 专讘讗 讛讞讬讜讘 讚讚' 拽讘讬谉 讞诇 诪讞诪转 讛诇讗讜 讚诇讗 转讞住讜诐 讜诇讗 诪讞诪转 讚注转 讛诪转讞讬讬讘 讜拽谞讬谉 讛砖讻讬专讜转, 讜讗"讻 诪讚讜注 住"诇 讚诇讜拽讛 讜诪砖诇诐. 讜讬"诇 讚讛讛诇讻讛 砖讗讬谞讜 诪转 讜诪砖诇诐 讞诇 专拽 讗诐 讛转砖诇讜诪讬谉 讞诇讬谉 讘转讜专转 注讜谞砖 注诇 "专砖注讛", 讗讜诇诐 讗讬 讛讜讬 讞讬讜讘 诪诪讜谉 讘注诇诪讗 砖讗讬谞讜 讞诇 讘转讜专转 注讜谞砖 讗讝讬 讛讚讬谉 讛讜讗 讚诇讜拽讛 讜诪砖诇诐 - 讜讗注"驻 砖讗讬谉 讛转砖诇讜诪讬谉 讞诇讬谉 诪讚讬谉 讚注转 讛诪转讞讬讬讘. 讜诇驻讬"讝 讬"诇 讚讛转砖诇讜诪讬谉 诇诪讝讜谞讜转 讛驻专讛 讞诇讬谉 诪讞诪转 讛诇讗讜 讚诇讗 转讞住讜诐 讗讜诇诐 讗讬谞诐 讞诇讬谉 诪讚讬谉 注讜谞砖 讗诇讗 讛讞讬讜讘 转砖诇讜诪讬谉 讛讜讬 讻注讬谉 诪诇讜讛 讛讻转讜讘讛 讘转讜专讛 (讘讚讜诪讛 诇讚诪讬 驻讚讬讜谉 讛讘谉 讜注专讻讬谉), 讜诇讬讻讗 讘讛讜 驻讟讜专 讚拽诇讘讚"诪 讜诪砖讜"讛 拽讬讬"诇 讚诇讜拽讛 讜诪砖诇诐. 讜诇驻讬"讝 讬"诇 讚讗讘讬讬 讜专讘讗 谞讞诇拽讜 讘讙讚专 讚讬谉 转砖诇讜诪讬 诪讝讜谞讜转 诇驻专讛, 讚讗讘讬讬 住讜讘专 讚讛转砖诇讜诪讬谉 讞诇讬谉 诪讞诪转 注讘讬专转 讛诇讗讜 讚诇讗 转讞住讜诐, 讜讛转砖诇讜诪讬谉 讞诇讬谉 诪讚讬谉 注讜谞砖 讜诪砖讜"讛 讞诇 讘讛讜 讚讬谉 拽诇讘讚"诪, 讜讛讗 讚诇讜拽讛 讜诪砖诇诐 讛讬讬谞讜 讗诇讬讘讗 讚专"诪 讚住"诇 讘注诇诪讗 讚诇讜拽讬谉 讜诪砖诇诪讬谉. 讜诇讗讘讬讬 转砖诇讜诪讬 诪讝讜谞讜转 诇驻专讛 讚讜诪讬谉 诇讚讬谉 转砖诇讜诪讬 讞讘诇讛 讚讛诪讞讬讬讘 讛讜讬 讛讗讬住讜专 讜讛转砖诇讜诪讬谉 讞诇讬谉 讘转讜专转 注讜谞砖. 诪砖讗"讻 专讘讗 住讜讘专 讚讛诇讗讜 讛讜讬 讛诪讞讬讬讘 讗讜诇诐 讛转砖诇讜诪讬谉 讗讬谞谉 讞诇讬谉 诪讚讬谉 注讜谞砖 诪讞诪转 注讘讬专转 讛诇讗讜 讗诇讗 讚讛讜讬讬谉 讻注讬谉 诪诇讜讛 讛讻转讜讘讛 讘转讜专讛, 讜诪砖讜"讛 诇讬讻讗 讘讛讜 驻讟讜专 讚拽诇讘讚"诪.
讜注讜讚 讬"诇 讚专讘讗 住讜讘专 讻专讘 驻驻讗 讚讛诪讞讬讬讘 讚转砖诇讜诪讬 诪讝讜谞讜转 讛讜讬 注爪诐 讞诇讜转 讛砖讻讬专讜转, 讗讜诇诐 专讘讗 住讜讘专 讚诪讻讬讜谉 讚讬砖 讗讬住讜专 诇讗 转讞住讜诐 诪砖讜"讛 讞诇 讞讬讜讘 诪讝讜谞讜转 讘注爪诐 讛砖讻讬专讜转 - 讚诪讻讬讜谉 讚讬砖 讗讬住讜专 诇讞住讜诐 诪砖讜"讛 谞拽讟讬谞谉 讚讛砖讻讬专讜转 讞诇讛 讘转谞讗讬 讜诪讚注转 砖诇讗 讬讞住讜诐 讛驻专讛. 讜诇驻讬"讝 讬"诇 讚讛讞讬讜讘 诪讝讜谞讜转 讞诇 诪讚讬谉 讚注转 讛诪转讞讬讬讘, 讜讗讬谉 讘讜 驻讟讜专 讚拽诇讘讚"诪 讜讻谉 诪讘讜讗专 诪诇砖讜谉 讛诪讗讬专讬 讘住讜讙讬讬谉 讜讝"诇 讗讘诇 转砖诇讜诪讬谉 讛讘讗讬诐 讚专讱 驻住拽 讜转谞讗讬 讻讙讜谉 讗转谞谉 讜砖讻讬专讜转 驻专讛 砖讞住讬诪转讛 讗住讜专讛 讜讗讬住讜专 讞住讬诪转讛 讘讻诇诇 讛砖讻讬专讜转 讛专讬 讝讛 诪转 讜诪砖诇诐 讜诇讜拽讛 讜诪砖诇诐 注讻"诇.70
讜讛谞讛 讘谞讜讙注 诇砖讬讟转 专砖"讬 讚讗祝 讘拽诇讘讚"诪 讞诇 讞讬讜讘 诇爪讗转 讬讚讬 砖诪讬诐 讜诪讜注讬诇 转驻讬住讛 讬砖 诇注讬讬谉 讛讗诐 住"诇 讛讻讬 讘讻诇 讞讬讜讘讬 转砖诇讜诪讬谉 砖讞诇讬谉 诇爪讗转 讬讚讬 砖诪讬诐, 讜讻讙讜谉 讛砖讜诇讞 讗转 讛讘注专讛 讘讬讚 讞专砖 砖讜讟讛 讜拽讟谉, 讜讛讻讜驻祝 拽讜诪转讜 砖诇 讞讘讬专讜 讘驻谞讬 讛讚诇讬拽讛 讚拽讬讬"诇 (讘"拽 讚祝 谞讟:) 讚驻讟讜专 讘讚讬谞讬 讗讚诐 讜讞讬讬讘 讘讚讬谞讬 砖诪讬诐, 讗讜 诇讗71. 讜诇讻讗讜专讛 谞专讗讛 诇讜诪专 讚专砖"讬 住讜讘专 讚专拽 讘讗转谞谉 讜讘拽诇讘讚"诪 讞诇 转驻讬住讛 诪砖讜诐 讚诪注讬拽专 讛讚讬谉 讞诇 讞讬讜讘 转砖诇讜诪讬谉 注诇讬讜 讗祝 讘讚讬谞讬 讗讚诐 讗诇讗 砖讗讬谉 讘"讚 讙讜讘讬谉 诪诪谞讜 讗转 讛讗转谞谉 讚拽诇讘讚"诪, 讜讻讚诪砖诪注 诪诪砖"讻 专砖"讬 "讗诇诪讗 讗驻讬诇讜 讘诪拽讜诐 诪讬转讛 专诪讜 转砖诇讜诪讬谉 注诇讬讛 讗诇讗 砖讗讬谉 讻讞 诇注谞砖讜 讘砖转讬诐". 讜诪住转讘专 诇讜诪专 讚诇专砖"讬 讗诐 诇讗 讬砖诇诐 诇讛 讛讗转谞谉 讬注讘讜专 注诇 讗讬住讜专 诇讗 转注砖讜拽 讗转 专注讱72. 诪砖讗"讻 讘砖讗专 讞讬讜讘讬 诇爪讗转 讬讚讬 砖诪讬诐 讬"诇 讚讘讚讬谞讬 讗讚诐 驻讟讜专 诪转砖诇讜诪讬谉 诇讙诪专讬 讜诇讬讻讗 讗讬住讜专 讚诇讗 转注砖讜拽, 专拽 讚讞诇 讞讬讜讘 谞驻专讚 诇砖诇诐 诇爪讗转 讬讚讬 砖诪讬诐, 讜诪砖讜"讛 诇讗 诪讜注讬诇 讘讛讜 转驻讬住讛. 讜注讜讚 讬"诇 讚专砖"讬 住讜讘专 讚转驻讬住讛 诪讜注讬诇讛 专拽 讘讞讬讜讘 诪诪讜谉 讻诪讜 讗转谞谉 砖讞诇 诪讞诪转 讚注转 讛诪转讞讬讬讘, 诪砖讗"讻 讘拽诇讘讚"诪 讘注诇诪讗 讻讙讜谉 诪讚诇讬拽 讙讚讬砖 砖诇 讞讘讬专讜 讘砖讘转 讬"诇 讚诇讬讻讗 讚讬谉 转驻讬住讛 讜讞讬讜讘 诪诪讜谉 诇爪讗转 讬讚讬 砖诪讬诐. 讜诇驻讬"讝 讬砖 诇转专抓 讗转 拽讜砖讬讬转 讛讙专注"讗 讝爪"诇, 讚讘诪砖谞讛 讘砖讘讜注讜转 (讚祝 诇.) 讗讬' "砖讘讜注转 讛注讚讜转 讗讬谞讛 谞讜讛讙转 讗诇讗 讘专讗讜讬谉 诇讛注讬讚", 讜讘讙诪' (砖诐) 讚祝 诇讗. 讗讬转讗 "诇讗驻讜拽讬 诪讗讬 讗诪专 专讘 驻驻讗 诇讗驻讜拽讬 诪诇讱, 讜专讘 讗讞讗 讘专 讬注拽讘 讗诪专 诇讗驻讜拽讬 诪砖讞拽 讘拽讜讘讬讗, 诪"讚 诪砖讞拽 讘拽讜讘讬讗 讻诇 砖讻谉 诪诇讱, 讜诪"讚 诪诇讱 讗讘诇 诪砖讞拽 讘拽讜讘讬讗 诪讚讗讜专讬讬转讗 诪讞讝讗 讞讝讬 讜专讘谞谉 讛讜讗 讚驻住诇讜讛讜". 讜诪讘讜讗专 讘讙诪' 讚诇讞讚 诪"讚 诪砖讞拽 讘拽讜讘讬讗 讞讬讬讘 讘拽专讘谉 砖讘讜注转 讛注讚讜转 诪砖讜诐 讚诪讚讗讜专讬讬转讗 专讗讜讬 诇讛注讬讚. 讜注讬讬谉 讘专砖讘"讗 (砖讘讜注讜转 讚祝 诇讗. 讚"讛 诪"讚 诪诇讱 讜讻讜') 砖讛拽砖讛 讜讝"诇 诪"讚 诪诇讱 讗讘诇 诪砖讞拽 讘拽讜讘讬讗 诪讞讝讬 讞讝讬 讜专讘谞谉 讛讜讗 讚驻住诇讜讛讜, 转诪讬讛 诇讬 诪"诪 讻讬讜谉 讚驻住诇讜讛讜 专讘谞谉 讜讗驻讬诇讜 讬讙讬讚 诇讗 讬转讞讬讬讘 讛诇讛 诪诪讜谉 诇诪讛 讬讙讬讚 讜讛诇讗 诇讗 讞讬讬讘转讜 转讜专讛 讗诇讗 讘诪驻住讬讚 诇转讜讘注 诪诪讜谉 讘讻驻讬专转讜. 讜诪转讜讱 讛讚讞拽 讬"诇 讚诪砖讞拽 讘拽讜讘讬讗 讜驻住讜诇讬谉 讚专讘谞谉 讗注"驻 砖讗讬谉 诪讜爪讬讗讬谉 诪诪讜谉 讘注讚讜转谉 诪讛谞讬 注讚讜转谉 讚讗讬 转驻讬住 讜讗驻讬诇讜 讘注讚讬诐 诇讗 诪驻拽讬谞谉 诪讬谞讬讛 注讻"诇. 讜讛拽砖讛 讛讙专注"讗 讚爪"注 讘讚讘专讬 讛专砖讘"讗 讚讘诪砖谞讛 (砖讘讜注讜转 诇讙 讗) 讗讬转讗 "诪砖讘讬注 讗谞讬 注诇讬讻诐 讗诐 诇讗 转讘讜讗讜 讜转注讬讚讜 讜讻讜' 砖讛讚诇讬拽 讙讚讬砖讬 讘砖讘转 讛专讬 讗诇讜 驻讟讜专讬谉", 讜诪讘讜讗专 讘诪砖谞讛 讚讘注讚讜转 讚拽诇讘讚"诪 诇讬讻讗 讚讬谉 砖讘讜注转 讛注讚讜转 讗注"驻 讚诇驻讬 专砖"讬 讞诇 转驻讬住讛 讘拽诇讘讚"诪, 讜讝讛 住讜转专 讗转 讚讘专讬 讛专砖讘"讗. 讜讬"诇 讚诇驻讬 专砖"讬 讞诇 转驻讬住讛 专拽 讘讗转谞谉 诪砖讜诐 讚讛讜讬 讞讬讜讘 诪诪讜谉 砖讞诇 诪讚注转 讛诪转讞讬讬讘, 诪砖讗"讻 讘诪讚诇讬拽 讗转 讛讙讚讬砖 讜讘讞讬讜讘 诪诪讜谉 讚拽诇讘讚"诪 讘注诇诪讗 诇讬讻讗 讚讬谉 转驻讬住讛, 讜诪砖讜"讛 讗讬谉 讘讛 讚讬谉 砖讘讜注转 讛注讚讜转. 讜讛专砖讘"讗 住讜讘专 讚讘诪砖讞拽 讘拽讜讘讬讗 讜砖讗专 驻住讜诇讬 注讚讜转 诪讚专讘谞谉 诪讜注讬诇 注讚讜转诐 诇注谞讬谉 转驻讬住讛, 讜专拽 谞驻住诇讜 诪讚专讘谞谉 砖讗讬谉 讘"讚 讙讜讘讬谉 注驻"讬 注讚讜转诐 讗讘诇 注诇 注爪诐 讛讞讬讜讘 讛谉 谞讗诪谞讬诐 讜诪砖讜"讛 讞讬讬讘讬诐 拽专讘谉 砖讘讜注转 讛注讚讜转.
转讜住' 讚"讛 讛讗 诪谞讬 专"诪 讜讻讜'.
注讬讬谉 讘转讜住' 讘诪讻讜转 (讚祝 讚. 讚"讛 诇讜拽讬谉 讜诪砖诇诪讬谉 砖诇讗 讛砖诐 讜讻讜') 讜讝"诇 驻讬专讜砖 诪拽专讗 讚诪讘讬讗谉 诇讬讚讬 诪讻讜转 讚讛讬讬谞讜 诪诇讗 转注谞讛 讗讬谞讜 诪讘讬讗谉 诇讬讚讬 转砖诇讜诪讬谉 讗诇讗 诪拽专讗 讜注砖讬转诐 诇讜 讻讗砖专 讝诪诐 讜诪砖讜"讛 诇讜拽讛 讜诪砖诇诐, 诪砖诪注 讚讗讬 诇讬讻讗 讗诇讗 讞讚 拽专讗 讗讬谞讜 诇讜拽讛 讜诪砖诇诐 讜拽砖讛 讛讗 讗诪专讬谞谉 讘讛砖讜讻专 讗转 讛驻讜注诇讬诐 讛讞讜住诐 驻讬 驻专讛 诇讚讜砖 讘讛 诇讜拽讛 讜诪砖诇诐 讗注"讙 讚诇讬讻讗 讗诇讗 讞讚 诇讗讜 讚诇讗 转讞住讜诐 诇讻讱 驻讬专砖 讛"专 诪讗讬专 诪讘专讙讜谞讬 讚讛讻讬 拽讗诪专 砖诇讗 讛砖诐 讛诪讘讬讗谉 诇讬讚讬 诪讻讜转 讗讬谞讜 爪专讬讱 诇讛讘讬讗谉 诇讬讚讬 转砖诇讜诪讬谉, 讚转砖诇讜诪讬谉 诇讗 讘注讜 讗讝讛专讛 讜讻讜' 讜讻谉 讘讛讱 讚诇讗 转讞住讜诐 讗讝讛专讛 注"讻 讚讗讝讛专讛 讚诇讗 转讞住讜诐 诇讗 讗转讬讗 讗诇讗 诇诪诇拽讜转 讚转砖诇讜诪讬谉 诪诪讬诇讗 谞驻拽讗 讚讻讬讜谉 讚讗讬谞讜 专砖讗讬 诇讞住讜诐 讚讬谉 讛讜讗 砖讬砖诇诐 诪讛 砖专讗讜讬讛 诇讗讻讜诇 讘讗讜转讛 砖注讛 讜讻讜' 注讻"诇. 讜谞专讗讛 诇讜诪专 讚诪讘讜讗专 诪讚讘专讬 讛专"诪 诪讘专讙讜谞讬 讚诪注讬拽专 讛讚讬谉 专"诪 谞诪讬 住讜讘专 讚讗讬谉 诇讜拽讬谉 讜诪砖诇诪讬谉, 讗讜诇诐 专"诪 住讜讘专 讚讛讱 讚讬谞讗 谞诇诪讚 诪拽专讗 讚"讻讚讬 专砖注转讜 注诇 专砖注讛 讗讞转 讗转讛 诪讞讬讬讘讜 讜讗讬 讗转讛 诪讞讬讬讘讜 诪砖讜诐 砖转讬 专砖注讬讜转" 讚谞驻讟专 诪讞讬讜讘 诪诪讜谉 砖讞诇 诪讞诪转 "专砖注讛" 讚讛讬讬谞讜 讻注讜谞砖 注诇 诪注砖讛 讛注讘讬专讛. 讗诪谞诐 专"诪 住讜讘专 砖讗诐 讞诇 讞讬讜讘 诪诪讜谉 砖诇讗 诪讞诪转 "专砖注讛" 讗讝讬 讛讚讬谉 讛讜讗 讚诇讜拽讛 讜诪砖诇诐. 讜专"诪 住讜讘专 讚讛住讘专讗 "诇讗 讛砖诐 讛诪讘讬讗谉 诇讬讚讬 诪讻讜转 诪讘讬讗谉 诇讬讚讬 转砖诇讜诪讬谉" 讗讬谞讛 讛诇讻讛 诪讬讜讞讚转 讘注讚讬诐 讝讜诪诪讬诐, 讜专"诇 讚讞讬讜讘 诪诇拽讜转 讚注讚讬诐 讝讜诪诪讬诐 讞诇 诪讞诪转 注讘讬专转 讛诇讗讜 讚诇讗 转注谞讛, 诪砖讗"讻 讞讬讜讘 讛诪诪讜谉 讚注讚讬诐 讝讜诪诪讬诐 讗讬谞讜 讞诇 诪讞诪转 讛专砖注讛 讜诪注砖讛 讛注讘讬专讛. 讚专"诪 住讜讘专 讚讻诇 讞讬讜讘 转砖诇讜诪讬 诪诪讜谉 讗讬谞谉 讞诇讬谉 诪讞诪转 "专砖注讛" 讗诇讗 讛诐 讞讬讜讘 诪诪讜谉 讘注诇诪讗, 讜诇讻谉 住"诇 讚讛讚讬谉 讛讜讗 讚诇讜拽讛 讜诪砖诇诐. 讜讗讬诇讜 讛专讘谞谉 住讘专讬 讚讞诇 讚讬谉 拽诇讘讚"诪 讗祝 讘转砖诇讜诪讬 诪诪讜谉 砖讗讬谞诐 讞诇讬谉 诪讞诪转 "专砖注讛" 讘转讜专转 注讜谞砖. 讗"谞 讬"诇 讚讛专讘谞谉 住讘专讬 讚转砖诇讜诪讬 诪诪讜谉 讚诇讗 转讞住讜诐 讜注讚讬诐 讝讜诪诪讬谉 谞诪讬 讞诇讬谉 诪讞诪转 "专砖注讛" 讜讻注讜谞砖 注诇 诪注砖讛 讛注讘讬专讛, 讜诪砖讜"讛 讞诇 讘讛讜 讚讬谉 拽诇讘讚"诪.
讗讜诇诐 注讬讬谉 讘砖讬讟讛 诪拽讜讘爪转 砖讻转讘 讘砖诐 讛专诪讘"谉 (讚祝 爪讗. 讚"讛 讛讗 诪谞讬 专' 诪讗讬专 讛讬讗) 讜讝"诇 讗讬讻讗 讚拽砖讬讗 诇讬讛 讚讛讗 诇讗 讗诪专 专"诪 讚诇讜拽讛 讜诪砖诇诐 讘讻讛讗讬 讙讜讜谞讗 讚转谞谉 诪注讬讚讬谉 讗谞讜 讘讗讬砖 驻诇讜谞讬 讜讻讜' 砖诇讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 讜讛讻讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉 砖诇讗 谞转讞讬讬讘 讘转砖诇讜诪讬谉 讗诇讗 诪砖讜诐 诇讗 转讞住讜诐. 讜诇讬 谞专讗讛 讚讛讻讗 谞诪讬 砖谞讬 砖诪讜转 讛诐 砖讗讬谞讜 诪砖诇诐 讗诇讗 诪砖讜诐 讜讛砖讬讘 讗转 讛讙讝讬诇讛 讗砖专 讙讝诇 砖讗祝 注诇 驻讬 砖讗诇讜 诇讗 谞讻转讘 诇讗 转讞住讜诐 诇讗 讛讬讛 讻讗谉 转砖诇讜诪讬谉 诪讻诇 诪拽讜诐 讻砖谞讻转讘 谞诪讬 讗讬谉 讻讗谉 转砖诇讜诪讬谉 讗诇讗 诪砖讜诐 讜讛砖讬讘 讗转 讛讙讝诇讛 讗砖专 讙讝诇 讛讬诇讻讱 诇讗 讛砖诐 讛诪讘讬讗讜 诇讬讚讬 诪讻讜转 诪讘讬讗讜 诇讬讚讬 转砖诇讜诪讬谉, 讛专诪讘"谉 注讻"诇. 讜诪讘讜讗专 讚讛专诪讘"谉 住讜讘专 讚讗祝 诇专"诪 讞讬讜讘 转砖诇讜诪讬 诪讝讜谞讜转 诇驻专讛 讛讜讬讗 讞诇讜转 讞讬讜讘 诪诪讜谉 砖讞诇 诪砖讜诐 专砖注讛, 讜讛讞讬讜讘 诪诪讜谉 讛讜讬 注讜谞砖 注诇 诪注砖讛 讛注讘讬专讛, 讜讗讬谞讜 讞讬讜讘 诪诪讜谉 讘注诇诪讗. 讗讜诇诐 专"诪 住讜讘专 讚诇讜拽讛 讜诪砖诇诐 诪砖讜诐 讚诇讗 讛砖诐 讛诪讘讬讗讜 诇讬讚讬 诪诇拽讜转 诪讘讬讗讜 诇讬讚讬 转砖诇讜诪讬谉 - 讚讛讗讬住讜专 讚诇讗 转讞住讜诐 诪讞讬讬讘 诪诇拽讜转, 讜讗讬诇讜 讛讞讬讜讘 转砖诇讜诪讬谉 讞诇 诪讞诪转 讗讬住讜专 讙讝讬诇讛 讜诪诪爪讜转 讜讛砖讬讘 讗转 讛讙讝诇讛 讗砖专 讙讝诇. 讜讘讘讬讗讜专 讚讘专讬讜 谞专讗讛 诇讜诪专, 讚讛专诪讘"谉 住讜讘专 砖讗诐 诇讗 谞转谉 诪讝讜谞讜转 诇驻专讛 讗讝讬 讗住讜专 诇讛砖转诪砖 讘驻专讛 注爪诪讛 讜注讘专 讘讗讬住讜专 讙讝诇 讘讛砖转诪砖讜转 讛驻专讛, 讜讛讗 讚诪砖诇诐 讚' 拽讘讬谉 诇驻专讛 诪驻拽讬注 讗转 讛讙讝讬诇讛, 讚讻诇 讝诪谉 砖诇讗 拽讬讬诐 讞讬讜讘 诪讝讜谞讜转 诇驻专讛 讛讛砖转诪砖讜转 讘驻专讛 讛讜讬 讙讝诇. 讜讛诇讗讜 讚诇讗 转讞住讜诐 讗讬谞讜 诪讞讬讬讘 转砖诇讜诪讬谉 诪爪讚 注爪诪讜 讗诇讗 讛讞讬讜讘 讞诇 诪讚讬谉 讙讝讬诇转 转砖诪讬砖讬谉, 讜诇讻谉 讗祝 讘讞住讬诪讛 讬"诇 讚诇讗 讛砖诐 讛诪讘讬讗讜 诇讬讚讬 诪诇拽讜转 诪讘讬讗讜 诇讬讚讬 转砖诇讜诪讬谉. 讜谞专讗讛 讚讛专诪讘"谉 诪驻专砖 讚诇专"诪 注讚讬诐 讝讜诪诪讬诐 诇讜拽讬谉 讜诪砖诇诪讬谉 讚"诇讗 讛砖诐 讛诪讘讬讗讜 诇讬讚讬 诪诇拽讜转 诪讘讬讗讜 诇讬讚讬 转砖诇讜诪讬谉" 专"诇 讚讛诪诇拽讜转 讞诇讬谉 诪砖讜诐 讛讗讬住讜专 砖诇 讛讙讚转 注讚讜转 砖拽专 讜讻注讜谞砖 注诇 诪注砖讛 讛注讘讬专讛, 讜讗讬诇讜 讛讞讬讜讘 诪诪讜谉 讚注讚讬诐 讝讜诪诪讬诐 讞诇 诪讞诪转 讛诪爪讬讗讜转 讚讛注讬讚讜 注讚讜转 砖拽专 讜讞诇讜转 讛砖诐 注讚 讝讜诪诐 砖讞诇 讘讙讘专讗, 讜诇讗 诪讞诪转 诪注砖讛 讛注讘讬专讛 讜讛讗讬住讜专 讚注讚讜转 砖拽专, 讜诪砖讜"讛 住"诇 讚诇讜拽讛 讜诪砖诇诐. 讜住诪讜讻讬诐 诇讻讱 诪砖讬讟转 讛专诪讘"诐 (驻"讻 诪讛诇' 注讚讜转 讛"讚) 讜讝"诇 讜讗讬谉 诇注讚讬诐 讝讜诪诪讬诐 砖讙讙讛 诇驻讬 砖讗讬谉 讘讛 诪注砖讛 诇驻讬讻讱 讗讬谉 爪专讬讻讬诐 讛转专讗讛 讻诪讜 砖讘讗讬专谞讜 注讻"诇. 讜讛砖讬讙 注诇讬讜 讛专讗讘"讚 讜讝"诇 讗"讗 讝讛 讛讟注诐 诇讗 讬讚注转讬 讜讻讜' 讗"讻 诪讙讚祝 诇讚注转 讞讻诪讬诐 诇讗 讬讛讗 爪专讬讱 讛转专讗讛 注讻"诇. 讜讘讬讗专 讛讙专"讞 讝爪"诇 讚讛专诪讘"诐 住讜讘专 讚讛诪讞讬讬讘 讘注讚讬诐 讝讜诪诪讬诐 讗讬谞讜 诪注砖讛 讛注讘讬专讛 讗诇讗 讛诪爪讬讗讜转 讜讞诇讜转 讛砖诐 注讚 讝讜诪诐 砖讞诇 讘讙讘专讗 讛讜讗 讛诪讞讬讬讘, 讜诇讻谉 住"诇 讚讞讬讬讘讬谉 讘砖讜讙讙 讜诇讗 讘注讬 讛转专讗讛, 讚专拽 讛讬讻讗 讚诪注砖讛 讛注讘讬专讛 讜注讘讬专转 讛诇讗讜 讛讜讗 讛诪讞讬讬讘 讘注讬谞谉 讛转专讗讛73. 讜讘讚讜诪讛 诇讝讛 讬"诇 讚讛专诪讘"谉 住讜讘专 讚诇专"诪 讛讞讜住诐 驻专讛 讜讚砖 讘讛 诇讜拽讛 讜诪砖诇诐 诪砖讜诐 讚讛诪诇拽讜转 讞诇讬谉 诪讞诪转 注讘讬专转 讛诇讗讜 讚诇讗 转讞住讜诐, 讜讗讬诇讜 转砖诇讜诪讬 诪诪讜谉 讞诇讬谉 诪讞诪转 讛诪爪讬讗讜转 砖讚砖 讘驻专讛 讞住讜诪讛, 讚讬砖 讗讬住讜专 讙讝讬诇讛 诇讛砖转诪砖 讘驻专讛 讞住讜诪讛, 讜讗讬谉 讛诇讗讜 讚诇讗 转讞住讜诐 注爪诪讜 诪讞讬讬讘 转砖诇讜诪讬 诪诪讜谉, 讜诪砖讜"讛 住"诇 诇专"诪 讚诇讜拽讛 讜诪砖诇诐.
转讜住' 讚"讛 讘讘讗 诇爪讗转 讬讚讬 砖诪讬诐. 讜讗"转 讚讗诪专讬谞谉 讘驻专拽 讘谉 住讜专专 (住谞讛' 注讘 讗) 专讘讗 讗讬讙谞讬讘讜 诇讬讛 讚讬谞专讬 讘诪讞转专转讗 讗讛讚专讬谞讛讜 谞讬讛诇讬讛 讜诇讗 拽讘诇讬谞讛讜 讗诪专 讛讜讗讬诇 讜讬爪讗 诪驻讜诪讬讛 讚专讘 讚讗诪专 讛讘讗 讘诪讞转专转 讜谞讟诇 讻诇讬诐 讜讬爪讗 驻讟讜专 讚讘讚诪讬诐 拽谞谞讛讜, 讜讗诪讗讬 诇讗 拽讘诇诐 讜讛讗 讞讬讬讘讬谉 诇爪讗转 讬讚讬 砖诪讬诐. 讜讬"诇 讚讛诐 诇讗 专爪讜 诇爪讗转 讬讚讬 砖诪讬诐 讗诇讗 讛讬讜 住讘讜专讬谉 砖讘讚讬谉 讞讬讬讘讬谉 诇讛讞讝讬专 讜诇讻讱 诇讗 拽讘诇讬谞讛讜 讜讻讜'.
讗.
讘讬讗讜专 砖讬讟转 转讜住' 讜专讘谞讜 讚讜讚
讜讘驻砖讟讜转 诪讘讜讗专 讚转讜住' 住讜讘专 讚讘爪讬讜专 讚专讘讗 讛转砖诇讜诪讬谉 讛讬讜 讘讟注讜转 讚诇讗 专爪讜 诇砖诇诐 讗诇讗 讗诐 讻谉 讛讬讜 诪讞讜讬讬讘讬谉 诇砖诇诐 注驻"讬 讚讬谉 讜诇讗 专爪讜 诇砖诇诐 讻讚讬 诇爪讗转 讬讚讬 砖诪讬诐 - 讜转砖诇讜诪讬谉 讘讟注讜转 诇讗 讛讜讜 转砖诇讜诪讬谉, 讜诪砖讜"讛 专讘讗 诇讗 拽讬讘诇 讗转 讛讚诪讬诐. 讗诪谞诐 爪"注 诪讚讜注 诇讗 拽讬讘诇 专讘讗 讛讚诪讬诐 诪讚讬谉 转驻讬住讛. 讜诪砖诪注 讚讛转讜住' 住"诇 讚转驻讬住讛 讘讟注讜转 讗讬谞讛 转驻讬住讛. 讜诇讻讗讜专讛 谞讞诇拽讜 讘讝讛 转讜住' 讜讛专砖讘"讗 讛讗诐 转驻讬住讛 讘讟注讜转 讛讜讬讗 转驻讬住讛, 讚讻转讘 讛专砖讘"讗 (砖讛讜讘讗 讘砖讬讟诪"拽 讚"讛 讗转谞谉 讗住专讛 转讜专讛) 讜讝"诇 讗转谞谉 讗住专讛 转讜专讛 讜讗驻讬诇讜 讘讗 注诇 讗诪讜 讜讻讜' 讜谞驻拽讗 诪讬谞讛 讚讗讬 讬讛讬讘 诇讬讛 讜讻住讘讜专 砖讛讜讗 讞讬讬讘 讘转砖诇讜诪讬讜 讜讛诇讱 讝讛 讜拽讚砖 讘讛诐 讗转 讛讗砖讛 诪拽讜讚砖转, 讜诇讜诪专 砖讗诇讜 诇讗 讛讬讛 讞讬讬讘 讘转砖诇讜诪讬谉 讜讟注讛 讜砖诇诐 讗讬谞讜 诪诪讜谞讜 砖诇 讘注诇 讛驻专讛 讜讛专讬 讝讛 讻诪拽讚砖 讘讙讝诇 讚讗讞专讬诐 讚讗讬谞讛 诪拽讜讚砖转 注讻"诇. 讜诪砖诪注 讚讛专砖讘"讗 住讜讘专 讚转驻讬住讛 讘讟注讜转 诪讜注讬诇讛, 诪砖讗"讻 转讜住' 住"诇 讚转驻讬住讛 讘讟注讜转 讗讬谞讛 诪讜注讬诇讛. 讗讜诇诐 讬转讻谉 诇讜诪专 讚转讜住' 住"诇 讚转驻讬住讛 讗讬谞讛 诪讜注诇转 讘拽诇讘讚"诪, 讜讚诇讗 讻专砖"讬. 讜注讜讚 讬转讻谉 诇讜诪专 讚讗祝 讗讬 转讜住' 住"诇 讚转驻讬住讛 诪讜注讬诇讛 讘拽诇讘讚"诪, 诪"诪 讬"诇 讚讛爪讬讜专 讚讘讗 讘诪讞转专转 砖讗谞讬 讚讗讬谞讜 驻讟讜专 诪讚讬谉 拽诇讘讚"诪 讘注诇诪讗 讗诇讗 讚讘讗 讘诪讞转专转 讛讜讬 讙讘专讗 拽讟讬诇讗 讚讗讬谉 诇讜 讚诪讬诐 诪讚讬谉 专讜讚祝, 讜讘讛讱 讚讬谞讗 诇讬讻讗 讞讬讜讘 诇爪讗转 讬讚讬 砖诪讬诐 讜诪砖讜"讛 讗讬谞讜 诪讜注讬诇 转驻讬住讛.
讜注讬讬谉 讘讞讬讚讜砖讬 讛专"谉 (住谞讛讚专讬谉 讚祝 注讘: 讚"讛 讗讛讚专讬谞讛讜) 讜讝"诇 讜转讬专抓 讛专"专 讚讜讚 讝"诇 讚诇讗 讚诪讬 讚讛转诐 讙讘讬 讗转谞谉 爪专讬讱 讛讗讚诐 诇注诪讜讚 讘讚讬讘讜专讜 讗注"驻 砖诇讗 讬转讞讬讬讘 诪谉 讛讚讬谉, 讗讘诇 讻讗谉 讗讞专讬 砖拽谞讜 讛谞讬 讚讬讻专讬 讘讚诪讬讛谉 诇驻讬 住讘专转讜 砖诇 专讘 谞诪爪讗 砖讙谞讘讛 讝讜 拽谞讜讬讛 诇讙诪专讬 讘讬讚 讛讙谞讘讬诐 讜诇讗 谞讬转谞讛 诇讛砖讘讜谉, 讜讻讱 讛讜讗 注讜讘专 讗诐 讛讜讗 诪讞讝讬专 讻诪讬 砖讗讬谞讜 诪讞讝讬专, 砖讗讞专 砖拽谞讗讛 讗诐 讛讞讝讬专 诪转谞讛 讘注诇诪讗 讛讜讗 讚拽讗 讬讛讬讘, 讜讙诐 讗讬谞讜 爪专讬讱 诇诪讞讬诇讛 砖诇 讘注诇 讛诪诪讜谉 诇驻讬 砖拽谞讗诐 讘讚诪讜, 讜诇驻讬讻讱 诇讗 讛讬讛 诇讜 砖讜诐 转讜注诇转 诇讙谞讘 讘讞讝专转讜 讗诐 讛讬讛 讛讚讬谉 讻专讘 讜专讘讗 诪讚专讱 讞住讬讚讜转 讛讞诪讬专 注诇 注爪诪讜 讻专讘 讜讻讜' 注讻"诇. 讜讘讘讬讗讜专 讚讘专讬讜 讬砖 诇讛拽讚讬诐 讘讬讗讜专 驻诇讜讙转转 专讘 讜专讘讗 讘住讜讙讬讗 砖诐 讘住谞讛' (注讘.) 讚专讘 住讜讘专 讚讛讘讗 讘诪讞转专转 讜谞讟诇 讻诇讬诐 讜讬爪讗 驻讟讜专 讗注"驻 砖讛讻诇讬诐 拽讬讬诪讬诐 诪砖讜诐 讚讘讚诪讬诐 拽谞谞讛讜, 讜谞专讗讛 诇讜诪专 讚专讘 住讜讘专 砖讛讞讬讜讘 诇讛讞讝讬专 讗转 讛讘注讬谉 讛讜讗 诪砖讜诐 "讜讛砖讬讘 讗转 讛讙讝诇讛 讗砖专 讙讝诇", 讜讗讬 驻拽注 讞讬讜讘 讛砖讘讛 诪讚讬谉 讜讛砖讬讘 讗转 讛讙讝讬诇讛 诪砖讜诐 讚讘讚诪讬诐 拽谞谞讛讜 讗讝讬 讛讘注讬谉 讛讜讬 砖诇 讛讙讝诇谉, 讜讗讬谉 讞讬讜讘 讛砖讘讛 诪爪讚 讛住讘专讗 讚诪诪讜谞讬 讙讘讱. 讜讗讬诇讜 专讘讗 讞讜诇拽 注"讝 讜住讜讘专 讚诪住讘专讗 诪讬诇转讗 讚专讘 讘砖砖讬讘专 讗讘诇 讗诐 讛讻诇讬 讘注讬谉 诇讗, 讚专讘讗 住讜讘专 讚诪诇讘讚 讞讜讘转 讛砖讘讛 讛诪讜讟诇 注诇 讛讙谞讘 诪讚讬谉 "讜讛砖讬讘 讗转 讛讙讝诇讛 讗砖专 讙讝诇" 讞诇 注讜讚 讚讬谉 注诇 讛讙谞讘 诇讛砖讬讘 讗转 讛讙讝诇讛 诪砖讜诐 讚诪诪讜谞讬 讙讘讱. 讜讗祝 讗诐 驻拽注 讞讜讘转 讛砖讘讛 诪讚讬谉 讜讛砖讬讘 诪"诪 讞诇 讞讬讜讘 讛砖讘讛 诪讚讬谉 诪诪讜谞讬 讙讘讱. 讜诇驻讬"讝 谞专讗讛 诇讜诪专 讚讛转讜住' 讛拽砖讜 诪讚讜注 讘讘讗 讘诪讞转专转 讗讬谉 讞讬讜讘 诇讛砖讬讘 讗转 讛讘注讬谉 诪讚讬谉 诇爪讗转 讬讚讬 砖诪讬诐. 讜转讬专抓 讛专"专 讚讜讚 讝"诇 讚讛讞讬讜讘 诇爪讗转 讬讚讬 砖诪讬诐 讞诇 专拽 讘讞讬讜讘 诪诪讜谉 砖讞诇 诪讞诪转 讚注转 讛诪转讞讬讬讘 讻诪讜 讘讗转谞谉, 讜讛讬讻讗 讚讗讬讻讗 讞诇讜转 讛转讞讬讬讘讜转 诪讚注转 讛诪转讞讬讬讘 讞诇 讞讬讜讘 诇爪讗转 讬讚讬 砖诪讬诐. 诪砖讗"讻 讘讘讗 讘诪讞转专转 讚诇讬讻讗 讞诇讜转 讛转讞讬讬讘讜转 诪讚注转 讛诪转讞讬讬讘 诇讬讻讗 讞讬讜讘 诇爪讗转 讬讚讬 砖诪讬诐 讜讗讬谞讜 诪讜注讬诇 转驻讬住讛.
讜注讜讚 讬"诇 讘讘讬讗讜专 讚讘专讬 专讘谞讜 讚讜讚 讝"诇, 讚讛谞讛 讬砖 诇讞拽讜专 讛讗诐 讞诇 拽谞讬谉 讙讝讬诇讛 诇讙讝诇谉 诪讬讚 讻砖讙讝诇 讛讞驻抓 讗诇讗 讚讞诇 诪爪讜转 讛砖讘转 讛讙讝讬诇讛 诇讛砖讬讘 诇谞讙讝诇 讗转 讛讙讝诇讛 砖拽谞讜讬讛 诇讙讝诇谉, 讗讜"讚 讚讻诇 讝诪谉 砖讞诇 诪爪讜转 讛砖讘转 讛讙讝讬诇讛 诇讬讻讗 拽谞讬谉 讙讝讬诇讛 诇讙讝诇谉, 讜讛讞驻抓 讛讜讬 注讚讬讬谉 砖诇 讛谞讙讝诇 讜讻砖驻拽注 诪爪讜转 讛砖讘讛 讗讝讬 谞拽谞讛 讛讞驻抓 诇讙讝诇谉. 讜讬"诇 讚讗诐 讛讞讬讜讘 讛砖讘讛 讛讜讗 诇讬转谉 诇谞讙讝诇 讗转 讛讞驻抓 讗砖专 讻讘专 拽谞讜讬 诇讙讝诇谉, 讚讛讙讝诇谉 拽谞讛 讛讛讞驻抓 诪讬讚 讘拽谞讬谞讬 讙讝讬诇讛, 讗"讻 讬"诇 讚讗祝 讘讘讘讗 讘诪讞转专转 讚讘讚诪讬诐 拽谞谞讛讜 讞诇 讞讬讜讘 诇爪讗转 讬讚讬 砖诪讬诐 诇讬转谉 诇谞讙讝诇 讛讞驻抓 砖拽谞讜讬 诇讛讙讝诇谉 (诪讚讬谉 讘讚诪讬诐 拽谞谞讛讜). 讗讜诇诐 谞专讗讛 讚专讘谞讜 讚讜讚 住讜讘专 讚讛讞讬讜讘 "讜讛砖讬讘 讗转 讛讙讝讬诇讛 讗砖专 讙讝诇" 诪讜谞注 讗转 拽谞讬谉 讛讙讝讬诇讛 诪诇讞讜诇, 讜讞诇 讞讬讜讘 讛砖讘讛 诇讛砖讬讘 诇讛谞讙讝诇 讛讞驻抓 砖拽谞讜讬 诇谞讙讝诇. 讜讘讘讗 讘诪讞转专转 讚讞诇 拽谞讬谉 讘讞驻爪讗 诇讙讝诇谉 诪砖讜诐 讚讘讚诪讬诐 拽谞谞讛讜 驻拽注 诪爪讜转 讛砖讘讛, 讚讗讬谉 讞讬讜讘 诇讛砖讬讘 诇讛谞讙讝诇 讛讞驻抓 讗砖专 讻讘专 拽谞讜讬 诇讛讙讝诇谉. 讜诪讗讞专 讚诇讬讻讗 讞讬讜讘 讜讛砖讬讘 讗转 讛讙讝讬诇讛 讘讚讬谞讬 讗讚诐 讚讛讞驻抓 讻讘专 拽谞讜讬 诇讙讝诇谉 讛"谞 诇讬讻讗 诪爪讜转 讛砖讘讛 诇爪讗转 讬讚讬 砖诪讬诐, 讜诪砖讜"讛 诇讬讻讗 讞讬讜讘 诇爪讗转 讬讚讬 砖诪讬诐 讘讘讗 讘诪讞转专转. 讜谞专讗讛 讚讝讜讛讬 讻讜讜谞转 专' 讚讜讚 砖讻转讘 讜讝"诇 讗讘诇 讻讗谉 讗讞专讬 砖拽谞讜 讛谞讬 讚讬讻专讬 讘讚诪讬讛谉 诇驻讬 住讘专转讜 砖诇 专讘 谞诪爪讗 砖讙谞讘讛 讝讜 拽谞讜讬讛 诇讙诪专讬 讘讬讚 讛讙谞讘讬诐 讜诇讗 谞讬转谞讛 诇讛砖讘讜谉, 讜讻讱 讛讜讗 注讜讘专 讗诐 讛讜讗 诪讞讝讬专 讻诪讬 砖讗讬谞讜 诪讞讝讬专, 砖讗讞专 砖拽谞讗讛 讗诐 讛讞讝讬专 诪转谞讛 讘注诇诪讗 讛讜讗 讚拽讗 讬讛讬讘 注讻"诇. 讚诪讗讞专 砖讛讞驻抓 拽谞讜讬 诇讙诪专讬 诇讙谞讘 讗讬 讗驻砖专 诇拽讬讬诐 诪爪讜转 讜讛砖讬讘 讗驻讬诇讜 诇爪讗转 讬讚讬 砖诪讬诐. 讜讛讜讗 讛讚讬谉 讗诐 讛讙讝诇谉 拽谞讛 讛讞驻抓 讘砖讬谞讜讬 讗讜 讘讬讗讜砖 讚砖讜讘 诇讬讻讗 砖讜诐 拽讬讜诐 讚"讜讛砖讬讘 讗转 讛讙讝讬诇讛 讗砖专 讙讝诇" 讘讬谉 讘讚讬谞讬 讗讚诐 讜讘讬谉 诇爪讗转 讬讚讬 砖诪讬诐. 讜专讘谞讜 讚讜讚 诪讞诇拽 讘讬谉 讞讬讜讘 转砖诇讜诪讬谉 诇拽谞讬谞讬诐, 讚讘讞讬讜讘讬 转砖诇讜诪讬谉 讗驻砖专 诇讜诪专 砖讞诇 讞讬讜讘 转砖诇讜诪讬谉 诇爪讗转 讬讚讬 砖诪讬诐 讗注"驻 砖驻讟讜专 讘讚讬谞讬 讗讚诐. 诪砖讗"讻 讘拽谞讬谞讬诐 讗讬 讗驻砖专 诇讜诪专 砖讘讚讬谞讬 讗讚诐 讛讞驻抓 拽谞讜讬 诇讛讙讝诇谉 讜讗讬诇讜 讘讚讬谞讬 砖诪讬诐 讛讞驻抓 拽谞讜讬 诇讛谞讙讝诇, 讜讗驻讬诇讜 讗诐 诪讞讝讬专 讗转 讛讞驻爪讗 讛讜讬 诪转谞讛 讘注诇诪讗 讜诇讗 拽讬讬诐 诪爪讜转 讛砖讘转 讛讙讝讬诇讛.
讘.
讘讚讬谉 讘讗 讘诪讞转专转 讜砖讬讘专 讗转 讛讻诇讬诐 诇讗讞专 讝诪谉
讜讛谞讛 注讬讬谉 讘住讜讙讬讗 讘住谞讛讚专讬谉 (讚祝 注讘.) 讜讘专讗砖讜谞讬诐 砖诐 砖驻住拽讜 讻砖讬讟转 专讘讗 讗诇讗 讚谞讞诇拽讜 讛讗诐 讙讝诇谉 讛讘讗 讘诪讞转专转 驻讟讜专 讗祝 讻砖砖讬讘专 讘讬讚讬诐 讗转 讛讞驻爪讗 砖讙讝诇 诇讗讞专 讝诪谉, 讚讛专讬"祝 讜讛专诪讘"诐 讜讛专诪讘"谉 (讘诪诇讞诪转 讛' 讬讝. 讘讚驻讬 讛专讬"祝 讚"讛 讻转讜讘 讘住驻专 讛诪讗讜专) 谞拽讟讜 讚讘讻讛"讙 讛讙讝诇谉 讞讬讬讘 诇砖诇诐, 讜讗讬诇讜 讜专砖"讬 讜转讜住' (讘讚"讛 诪住转讘专讗 诪讬诇转讗 讚专讘) 讜讛讘注讛"诪 (讚祝 讬讝. 诪讚驻讬 讛专讬"祝 讚"讛 转诪讛 讗谞讬) 住"诇 砖讛讙讝诇谉 驻讟讜专. 讜爪"注 讘砖讬讟转 专砖"讬 讜转讜住' 讜讘注诇 讛诪讗讜专 讚诇讻讗讜专讛 讛驻讟讜专 砖诇 拽诇讘讚"诪 讞诇 专拽 讘砖注讛 砖讛讜讗 讘诪讞转专转 讜诇注谞讬谉 讞讬讜讘 讙讝讬诇讛, 讗讘诇 讻砖砖讬讘专 讗转 讛讞驻抓 诇讗讞专 讝诪谉 讛讜"诇 诪讝讬拽 讚注诇诪讗 讜讗诪讗讬 讬驻讟专 讜讛专讬 诇讬讻讗 讞讬讜讘 诪讬转讛 讘砖注讛 砖讛讝讬拽 讜讗讬谉 驻讟讜专 讚拽诇讘讚"诪. 讜诇讻讗讜专讛 爪"诇 讚讛讘注讛"诪 讜讚注讬诪讬讛 住讘专讬 讚诪讗讞专 砖讛讙讝诇谉 拽谞讛 讗转 讛讞驻抓 讘拽谞讬谞讬 讙讝讬诇讛 转讜 诇讗 诪转讞讬讬讘 讗讞"讻 诪砖讜诐 诪讝讬拽. 讗讜诇诐 诇讻讗讜专讛 讗讬 讗驻砖专 诇转专抓 讛讻讬, 讚注讬讬谉 讘讙诪' (讘"诪 诪讙 讗) "讗诪专 专讘讛 讛讗讬 诪讗谉 讚讙讝诇 讞讘讬转讗 讚讞诪专讛 诪讞讘专讬讛 诪注讬拽专讗 砖讜讬讗 讝讜讝讗 讛砖转讗 砖讜讬讗 讗专讘注讛, 转讘专讗 讗讜 砖转讬讛 诪砖诇诐 讚'", 讜诪讘讜讗专 讚讞诇 讞讬讜讘 诪讝讬拽 注诇 讙讝诇谉 砖讛讝讬拽 讗讞专讬 讛讙讝讬诇讛, 讜讗"讻 爪"注 诪"砖 讚讛讘讗 讘诪讞转专转 砖讛讝讬拽 讗讞"讻 驻讟讜专74.
讜注讬讬谉 讘讘注讛"诪 砖讻转讘 讜讝"诇 讜诪住转讘专讗 诇谉 讚讛诇讻转讛 讻专讘讗 讚讗诪专 诪住转讘专讗 诪讬诇转讬讛 讚专讘 讘砖砖讘专 讚诇讬转谞讛讜, 讜讗讬 讗诪专转 讗讬 讘砖砖讘专 诪讗讬 拽诪"诇 诪转谞讬' 讛讬讗 讛讬讛 讘讗 讘诪讞转专转 讜砖讘专 讗转 讛讞讘讬转 讗诐 讗讬谉 诇讜 讚诪讬诐 驻讟讜专, 讬砖 诇讛砖讬讘 讚讗讬 诪诪转谞讬转讬谉 讛讜讛 讗诪讬谞讗 讛"诪 讘砖砖讘专 讘诪讞转专转 注爪诪讛 讘砖注讛 砖谞转讞讬讬讘 诪讬转讛, 讗讘诇 谞讟诇 讜讬爪讗 砖讻讘专 谞驻讟专 诪谉 讛诪讬转讛 诪砖注讛 砖讬爪讗 讻专讜讚祝 砖讞讝专 诪诇专讚讜祝 讗讞专 讛谞专讚祝 砖谞驻讟专 诪诪讬转讛, 讜讗讬 讛讜讛 讻诇讬诐 讘注讬谞讬讛讜 讛讜讜 讛讚专讬 诇诪专讬讬讛讜, 讻讬 砖讘专 讘转专 讛讻讬 讗砖转讻讞 讚讛砖转讗 讚拽讗 讙讝诇 诇讛讜 讻讚讗诪专讬谞谉 讘诪讗谉 讚讙讝诇 讞讘讬转讗 讚讞诪专讗 讜讻讜' 转讘专讗 讗讜 砖转讬讗 诪砖诇诐 讚', 诪砖讜诐 讚讻讬讜谉 讚讗讬诇讜 讗讬转讗 讛讚专讗 讘注讬谞讗 讗讬砖转讻讞 讚讛讛讬讗 砖注转讗 讛讜讗 讚拽讗 讙讝讬诇 诇讬讛, 拽诪"诇 讚砖讗谞讬 讚讬谉 专讜讚祝 诪讚讬谉 讙讝诇谉, 讚专讜讚祝 诪讻讬 讗转讬 诇讬讚讬讛 拽谞谞讛讜 讘讚诪讬讛 诪讛讛讬讗 砖注转讗, 讜诇讻讬 转讘专 诇讛 讘转专 讛讻讬 讚讬讚讬讛 拽讗 转讘专 讜驻讟讜专 诪诇砖诇诐. 讜讗注"讙 讚讻讬 讗讬转谞讛讜 讛讚专讬 讘注讬谞讬讛讜 讞讜诪专讗 讛讜讗 讚专诪讜 专讘谞谉 注诇讬讛 讚诇讛讚专 诪诪讜谞讗 诇诪专讬讛 讻讬讜谉 讚讗讬转讬讗 讘注讬谞讬讛 注讻"诇. 讜爪"注 讘诪砖"讻 "讜讗注"讙 讚讻讬 讗讬转谞讛讜 讛讚专讬 讘注讬谞讬讛讜 讞讜诪专讗 讛讜讗 讚专诪讜 专讘谞谉 注诇讬讛 讚诇讛讚专 诪诪讜谞讗 诇诪专讬讛 讻讬讜谉 讚讗讬转讬讗 讘注讬谞讬讛", 讚讘讙诪' 诪砖诪注 讚讞讬讬讘 诇讛讞讝讬专 讗转 讛讞驻抓 诪讚讗讜专讬讬转讗75. 讜谞专讗讛 诇讘讗专 讚讛讘注讛"诪 住讜讘专 讚讬砖 诇讙讝诇谉 拽谞讬谞讬 讙讝讬诇讛 讘讞驻爪讗 砖讙讝诇 讜讻讚诪讜讻讞 诪讛讗 讚讙讝诇谉 讗讬谞讜 诪砖诇诐 注讘讜专 转砖诪讬砖讬 讛讙讝讬诇讛, 讜讞讬讬讘 讘讗讞专讬讜转 讚讗讜谞住讬谉, 讜讬砖 诇讜 讝讻讜转 拽谞讬谉 讘讞驻抓 诇拽谞讜转 讗转 讛讞驻抓 讘讬讗讜砖 讜讘砖讬谞讜讬. 讗讜诇诐 讗讬谉 讛拽谞讬谉 砖诇 讛讙讝诇谉 拽谞讬谉 讙诪讜专 讘讞驻爪讗 砖讗讬谞讜 讞讬讬讘 诇讛砖讬讘 讗转 讛讘注讬谉 诇谞讙讝诇, 讗诇讗 讗讬 讗讬转讬讛 讘注讬谞讛 讞讬讬讘 诇讛讞讝讬专 讗转 讛讞驻抓 砖讘注讬谉 诇讛讘注诇讬诐 诪讚讗讜专讬讬转讗 诪讗讞专 讚讬砖 讙诐 诇谞讙讝诇 拽谞讬谉 讘注诇讜转 讘讞驻爪讗, 讜讛讘注诇讜转 砖诇 讛谞讙讝诇 砖讬砖 诇讜 拽谞讬谉 讛讙讜祝 讘讞驻抓 诪讞讬讬讘 讗转 讛讙讝诇谉 诇讛砖讬讘 讗转 讛讘注讬谉. 讜讬砖 诇讙讝诇谉 讜诇谞讙讝诇 拽谞讬谞讬诐 讘讞驻抓 讛讙讝讜诇 讜讻讚讗诪专 专' 讬讜讞谞谉 (讘"诪 讝 讗) "讙讝诇 讜诇讗 谞转讬讬讗砖讜 讛讘注诇讬诐 砖谞讬讛诐 讗讬谞诐 讬讻讜诇讬诐 诇讛拽讚讬砖讜 讝讛 诇驻讬 砖讗讬谞讛 砖诇讜 讜讝讛 诇驻讬 砖讗讬谞讛 讘专砖讜转讜", 讚讛讙讝诇谉 讗讬谞讜 讬讻讜诇 诇讛拽讚讬砖 讗转 讛讙讝讬诇讛 诇驻讬 砖讗讬谞讛 砖诇讜 砖讗讬谉 诇讜 拽谞讬谉 讛讙讜祝 讘讞驻爪讗, 讜讛谞讙讝诇 讗讬谞讜 讬讻讜诇 诇讛拽讚讬砖讜 诇驻讬 砖讗讬谞讛 讘专砖讜转讜 讚拽谞讬谉 讙讝讬诇讛 砖诇 讛讙讝诇谉 诪驻拽讬注 讘诪拽爪转 讛讘注诇讜转 砖诇 讛谞讙讝诇. 讜诇驻讬"讝 谞专讗讛 诇讘讗专 讚讘专讬 讛讘注讛"诪 "讚讻讬 讗讬转谞讛讜 讘注讬谞讬讛讜 讞讜诪专讗 讛讜讗 讚专诪讜 专讘谞谉 注诇讬讛 讚诇讛讚专 诪诪讜谞讗 诇诪专讬讛 讻讬讜谉 讚讗讬转讬讛 讘注讬谞讬讛" - 讚讗讬谉 讻讜讜谞转讜 诇讜诪专 讚讞讬讜讘 讛砖讘转 讛讘注讬谉 讛讬讗 专拽 讞讜诪专讗 诪讚专讘谞谉, 讗诇讗 专"诇 讚讬砖 讚讬谉 讘驻"注 砖讛讙讝诇谉 讞讬讬讘 诇讛讞讝讬专 讗转 讛讘注讬谉 - 诪讗讞专 砖讬砖 诇谞讙讝诇 拽谞讬谉 讛讙讜祝 讘讞驻抓 讜诇讙讝诇谉 讬砖 专拽 拽谞讬谉 讝讻讜转 转砖诪讬砖 讜讗讞专讬讜转 讚讗讜谞住讬谉, 讜拽谞讬谉 讛谞讙讝诇 注讚讬祝 诪拽谞讬谉 讙讝讬诇讛 砖诇 讛讙讝诇谉 讜诇讻谉 拽谞讬谉 讛谞讙讝诇 讘讙讜祝 讛讞驻抓 诪讞讬讬讘 讗转 讛讙讝诇谉 诇讛讞讝讬专 讗转 讛讘注讬谉 诇讛讘注诇讬诐 诪讚讗讜专讬讬转讗, 讚讗讬谉 诇讙讝诇谉 拽谞讬谉 讙诪讜专 讘讞驻爪讗 诇讛驻拽讬注 讞讜讘转 讛砖讘转 讛讘注讬谉. 讗讜诇诐 诪讻讬讜谉 砖讬砖 诇讙讝诇谉 诪拽爪转 拽谞讬谉 讘讞驻抓 讗讬 讗驻砖专 诇讞讬讬讘 讗转 讛讙讝诇谉 诪讚讬谉 诪讝讬拽, 诪讻讬讜谉 砖讬砖 诇讙讝诇谉 谞诪讬 拽谞讬谉 讙讝讬诇讛 诇注谞讬谉 讗讜谞住讬谉 讜讝讻讜转 讛砖转诪砖讜转 讘讞驻抓, 讚讛讘注诇讜转 砖诇 讛谞讙讝诇 诪讞讬讬讘 讗转 讛讙讝诇谉 讘讛砖讘转 讛讘注讬谉 讗讘诇 诇讗 讘转砖诇讜诪讬 谞讝拽. 讜诇驻讬 讛讘注讛"诪 专讘讗 谞诪讬 住讜讘专 讚讬砖 诇讙讝诇谉 拽谞讬谉 讙讝讬诇讛 讘讞驻抓 讻专讘, 讗讜诇诐 讗讬谉 讛拽谞讬谉 拽谞讬谉 讙诪讜专 诪讻讬讜谉 讚讬砖 诇谞讙讝诇 拽谞讬谉 讛讙讜祝 讘讞驻抓, 讜讛诪拽爪转 拽谞讬谉 砖诇 讛谞讙讝诇 诪讞讬讬讘 讗转 讛讙讝诇谉 讘讛砖讘转 讛讘注讬谉, 讗讘诇 讗讬谞讜 诪讞讬讬讘讜 诪讚讬谉 诪讝讬拽. 讜谞专讗讛 讚讛讘注讛"诪 住讜讘专 砖讻诇 讝诪谉 砖讞诇 诪爪讜转 "讜讛砖讬讘 讗转 讛讙讝讬诇讛 讗砖专 讙讝诇" 讗讝讬 讛讞驻抓 讛讜讬 诇讙诪专讬 讘讘注诇讜转 砖诇 讛谞讙讝诇 讜讬砖 诇讜 拽谞讬谉 砖诇诐 讘讞驻爪讗 讛讙讝讜诇讛, 讚诪爪讜转 "讜讛砖讬讘 讗转 讛讙讝讬诇讛" 诪讜谞注 讜诪注讻讘 讗转 拽谞讬谉 讛讙讝诇谉 诪诇讞讜诇 (讜讻诪讜 砖谞转讘讗专 诇注讬诇 讘讗讜转 讗' 讗诇讬讘讗 讚专讘谞讜 讚讜讚), 讜讗讬谉 诇讙讝诇谉 讗诇讗 讞讬讜讘 讗讞专讬讜转 讚讗讜谞住讬谉. 讗诪谞诐 讘讘讗 讘诪讞转专转 驻拽注 诪爪讜转 "讜讛砖讬讘 讗转 讛讙讝诇讛 讗砖专 讙讝诇" 诪砖讜诐 讚讛讜讬 专讜讚祝 讜讘讚诪讬诐 拽谞谞讛讜, 讜讗讝讬 讬砖 诇谞讙讝诇 专拽 诪拽爪转 拽谞讬谉 讘讞驻抓 讛讙讝讜诇, 讗讜诇诐 讗祝 诇讙讝诇谉 讬砖 诪拽爪转 拽谞讬谉 讘讞驻爪讗 讜诪砖讜"讛 讗讬 讗驻砖专 诇讞讬讬讘 讗转 讛讙讝诇谉 诪讚讬谉 诪讝讬拽, 讜诪讻诇 诪拽讜诐 诪讻讬讜谉 砖讬砖 诇讙讝诇谉 专拽 诪拽爪转 拽谞讬谉 讘讛讞驻抓 讗诐 讛讞驻抓 讘注讬谉 讗讝讬 讞讬讬讘 讛讙讝诇谉 诇讛砖讬讘 讗转 讛讘注讬谉 诇谞讙讝诇. 讜讛讘注讛"诪 住讜讘专 讚讛讗 讚诪砖诇诐 讚' 讘转讘专讗 讜砖转讬讗 (讘"诪 诪讙 讗) 讛讜讗 诪砖讜诐 讚讛转诐 讞诇 讚讬谉 "讜讛砖讬讘 讛讙讝讬诇讛 讗砖专 讙讝诇" 砖诪讜谞注 讜诪注讻讘 讗转 拽谞讬谉 讛讙讝诇谉 讘讞驻抓, 讜讘讻讛讗讬 讙讜讜谞讗 讬砖 诇谞讙讝诇 讞诇讜转 砖诐 讘注诇讬诐 讙诪讜专讛 诇讞讬讬讘 讗转 讛讙讝诇谉 诪砖讜诐 诪讝讬拽, 讜诪砖讜"讛 砖驻讬专 讞诇 谞诪讬 讞讬讜讘 诪讝讬拽 讻砖砖讘专讜 讗讞"讻. 讜诇驻讬"讝 讬"诇 讚讛专诪讘"谉 讞讜诇拽 注诇 讛讘注讛"诪 讜住讜讘专 砖讞诇 讞讬讜讘 诪讝讬拽 讗祝 讘诪拽讜诐 砖讬砖 诇谞讬讝拽 专拽 诪拽爪转 拽谞讬谉 讘讞驻抓. 讗"谞 讬"诇 讚讛专诪讘"谉 住"诇 讚讗祝 诇讗讞专 砖驻拽注 诪爪讜转 讜讛砖讬讘 讞诇 诇谞讙讝诇 拽谞讬谉 砖诇诐 讘讞驻抓, 讚诇驻讬 专讘讗 讬砖 诇讙讝诇谉 专拽 拽谞讬谞讬 讞讬讜讘 诇注谞讬谉 讗讞专讬讜转 讚讗讜谞住讬谉 讗讘诇 诇讗 拽谞讬谞讬 讝讻讜转 讘讞驻爪讗, 讜诪砖讜"讛 讛讙讝诇谉 讞讬讬讘 诪砖讜诐 诪讝讬拽.76
讗诪谞诐 谞专讗讛 讚讬砖 诇驻专砖 砖讬讟转 专砖"讬 转讜住' 讜讛讘注诇 讛诪讗讜专 讘讗讜驻谉 讗讞专, 讚讗注"驻 讚讛讘讗 讘诪讞转专转 砖讙讝诇 驻讟讜专 诪讞讬讜讘讬 讙讝讬诇讛 诪讚讬谉 拽诇讘讚"诪 诪"诪 拽谞讛 拽谞讬谞讬 讙讝讬诇讛 讘讞驻爪讗, 讜诪砖讜"讛 讗诐 讗讞"讻 砖讬讘专 讗转 讛讻诇讬 砖讙讝诇 驻讟讜专 诪诇砖诇诐 讜讗讬谞讜 讞讬讬讘 诪讚讬谉 诪讝讬拽, 讚讛拽谞讬谉 讙讝讬诇讛 砖讬砖 诇讜 讘讞驻爪讗 驻讜讟专讜 诪讞讬讜讘 诪讝讬拽. 诪砖讗"讻 讙讝诇谉 讚注诇诪讗 砖砖讬讘专 讗转 讛讻诇讬 讞讬讬讘 诇砖诇诐, 讗讱 讗讬谉 讞讬讜讘 讝讛 讞诇 诪讚讬谉 诪讝讬拽 讗诇讗 诪讚讬谉 讙讝讬诇讛, 讻讬 砖讘讬专转 讛讻诇讬 诇讘住讜祝 讛讜讬 讛诪砖讱 砖诇 诪注砖讛 讛讙讝讬诇讛 讚诪注讬拽专讗 讜诪讞讬讬讘 诪讚讬谉 讙讝讬诇讛. 讜讗讬诇讜 讘讘讗 讘诪讞转专转 诪讻讬讜谉 砖讞诇 驻讟讜专 讘诪注砖讛 讛讙讝讬诇讛 讚诪注讬拽专讗 讞诇 驻讟讜专 讙诐 注诇 诪注砖讛 讛讙讝讬诇讛 砖讘砖讘讬专讛 砖诇讘住讜祝, 讚讛讞讬讜讘 讚转讘专讗 讜砖转讬讗 讗讬谞讜 讗诇讗 讘转讜专转 讛诪砖讱 诇诪注砖讛 讙谞讬讘讛 讛专讗砖讜谉, 讜诪讗讞专 砖讞诇 驻讟讜专 注诇 讛诪注砖讛 讙谞讬讘讛 讛专讗砖讜谉 诪讚讬谉 拽诇讘讚"诪 转讜 讗讬 讗驻砖专 诇讞讬讬讘讜 注诇 讛诪砖讱 讗讜转讛 讛讙讝讬诇讛77. 讜讛讘注讛"诪 诪讞诇拽 讘讬谉 讙讝诇谉 讚注诇诪讗 讚讞讬讬讘 讚' 讘转讘专讗 讜砖转讬讗 诪砖讜诐 讚讛砖讘讬专讛 讛讜讬 讛诪砖讱 诇诪注砖讛 讛讙讝讬诇讛 讛专讗砖讜谉, 诇讘讬谉 讙谞讘 讛讘讗 讘诪讞转专转 讚驻讟讜专 讗祝 讗诐 砖讬讘专 讗转 讛讻诇讬诐 讗讞"讻 讗讞专讬 砖讬爪讗 诪谉 讛诪讞转专转, 讚诪讻讬讜谉 讚讞诇 驻讟讜专 注诇 诪注砖讛 讛讙谞讬讘讛 讛专讗砖讜谉 转讜 诇讗 诪讞讬讬讘 注诇 讛砖讘讬专讛 砖诇讘住讜祝.
讜讛讙专"讞 讝爪"诇 讛讘讬讗 专讗讬讛 诇讬住讜讚 讝讛 讚讛讞讬讜讘 讚转讘专讗 讜砖转讬讗 讗讬谞讜 诪讚讬谉 诪讝讬拽 讗诇讗 诪讚讬谉 讙讝讬诇讛, 讜讛砖讘讬专讛 讗讬谞讜 诪注砖讛 讙讝讬诇讛 讞讚砖讛 讗诇讗 讛讜讬 讛诪砖讱 砖诇 诪注砖讛 讛讙讝讬诇讛 讚诪注讬拽专讗, 诪讚讘专讬 讛专诪讘"诐 (驻"讗 诪讛诇' 讙谞讬讘讛 讛讬"讚) 砖讻转讘 讜讝"诇 讙谞讘 讘讛诪讛 讗讜 讻诇讬 讜讻讬讜爪讗 讘讛谉 讜讘砖注转 讛讙谞讬讘讛 讛讬讛 砖讜讛 讚' 讜注讻砖讬讜 讘砖注转 讛注诪讚讛 讘讚讬谉 砖讜讛 讘' 诪砖诇诐 拽专谉 讻砖注转 讛讙谞讬讘讛 讜转砖诇讜诪讬 讻驻诇 讗讜 讚' 讜讛' 讻砖注转 讛注诪讚讛 讘讚讬谉, 讛讬讛 砖讜讛 讘砖注转 讛讙谞讬讘讛 讘' 讜讘砖注转 讛注诪讚讛 讘讚讬谉 讚' 讗诐 砖讞讟 讗讜 诪讻专 讗讜 砖讘专 讛讻诇讬 讗讜 讗讘讚讜 诪砖诇诐 转砖诇讜诪讬 讻驻诇 讗讜 讚' 讜讛' 讻砖注转 讛注诪讚讛 讘讚讬谉, 讜讗诐 诪转讛 讛讘讛诪讛 讗讜 讗讘讚 讛讻诇讬 诪讗诇讬讜 诪砖诇诐 转砖诇讜诪讬 讻驻诇 讻砖注转 讛讙谞讬讘讛 注讻"诇. 讜诪讘讜讗专 讘专诪讘"诐 砖讗诐 讛讻诇讬 谞讗讘讚 诪讗诇讬讜 讛讙谞讘 诪砖诇诐 讻驻诇 讻砖注转 讛讙谞讬讘讛. 讜诪讗讬讚讱 讗诐 讛讙谞讘 砖讬讘专 讗转 讛讻诇讬 讘讬讚讬诐 诪砖诇诐 讻驻诇 讻砖注转 讛注诪讚讛 讘讚讬谉. 讜爪"注 讚讛转讬谞讞 讚诪砖诇诐 讗转 讛拽专谉 讻砖注转 讛砖讘讬专讛 诪讚讬谉 诪讝讬拽 讗讱 讗诐 讛讞讬讜讘 讚转讘专讗 讗讜 砖转讬讗 讞诇 诪讚讬谉 诪讝讬拽 诪讚讜注 诪转讞讬讬讘 诇砖诇诐 转砖诇讜诪讬 讻驻诇 讗讜 讚' 讜讛' 讻砖注转 讛注诪讚讛 讘讚讬谉. 讜讗诪专 讛讙专"讞 讝爪"诇 讚诪讜讻讞 诪讛专诪讘"诐 讚讛讞讬讜讘 讚转讘专讗 讜砖转讬讗 讞诇 诪讚讬谉 讙谞讬讘讛, 讚讛讙谞讬讘讛 讛专讗砖讜谞讛 谞诪砖讻转 讜谞讙诪专转 讘砖注转 讛砖讘讬专讛 讘讬讚讬诐, 讜诪砖讜"讛 诪砖诇诐 讻驻诇 注诇 砖注转 讛砖讘讬专讛 讜讻砖注转 讛注诪讚讛 讘讚讬谉.78 讜讛讚讬谉 讚讛讙讜谞讘 诪谉 讛讙谞讘 驻讟讜专 讞诇 专拽 讻砖讬砖 讙谞讘 砖谞讬 砖注砖讛 诪注砖讛 讙谞讬讘讛 砖谞讬讛, 讗讘诇 讘讙谞讘 专讗砖讜谉 砖注砖讛 注讜讚 诪注砖讛 讙谞讬讘讛 讛诪注砖讛 讛砖谞讬 诪爪讟专祝 诇诪注砖讛 讛讙谞讬讘讛 讛专讗砖讜谞讛 讜讛讜讬 诪注砖讛 讙谞讬讘讛 讗讞转, 讜讞讬讬讘. 讜诇驻讬"讝 讬"诇 讚专砖"讬 讜转讜住' 讜讛讘注讛"诪 住"诇 讚讛讘讗 讘诪讞转专转 讜讗讞"讻 砖讬讘专 讗转 讛讻诇讬诐 驻讟讜专 诪砖讜诐 讚诪讻讬讜谉 砖讞诇 驻讟讜专 讚拽诇讘讚"诪 注诇 诪注砖讛 讛讙谞讬讘讛 讛专讗砖讜谞讛 讗讬 讗驻砖专 诇讛转讞讬讬讘 讘转讘专讗 讗讜 砖转讬讗 讗讞"讻, 讚讛讞讬讜讘 讚转讘专讗 讜砖转讬讗 讗讬谞讜 讗诇讗 讘转讜专转 讛诪砖讱 诇诪注砖讛 讙谞讬讘讛 讛专讗砖讜谞讛, 讜诪讗讞专 砖讞诇 驻讟讜专 注诇 讛诪注砖讛 讙谞讬讘讛 讛专讗砖讜谞讛 转讜 讗讬 讗驻砖专 诇讞讬讬讘讜 注诇 讛诪砖讱 砖诇 讗讜转讛 讛讙谞讬讘讛.
讜讘讘讬讗讜专 砖讬讟转 讛专诪讘"谉 讚讛讘讗 讘诪讞转专转 讜讗讞"讻 砖讬讘专 讗转 讛讻诇讬诐 讞讬讬讘 讬"诇 讚住"诇 讚讙谞讘 砖讛讝讬拽 讞讬讬讘 诪讚讬谉 诪讝讬拽 讚注诇诪讗, 讜讚诇讗 讻讛专诪讘"诐. 讗"谞 讬"诇 讚讛专诪讘"谉 住讜讘专 讚诪讗讞专 砖讛讙谞讘 讛讘讗 讘诪讞转专转 驻讟讜专 注诇 诪注砖讛 讛讙谞讬讘讛 诪讚讬谉 拽诇讘讚"诪 讗讬谞讜 拽讜谞讛 拽谞讬谞讬 讙谞讬讘讛, 讻讬 专拽 讙谞讘 讛诪转讞讬讬讘 讘讞讬讜讘讬 讙谞讬讘讛 拽讜谞讛 拽谞讬谞讬 讙谞讬讘讛 诪砖讗"讻 讙谞讘 砖驻讟讜专 诪讞讬讜讘讬 讙谞讬讘讛 诇讬转 诇讬讛 谞诪讬 拽谞讬谞讬 讙谞讬讘讛. 讜诪砖讜诐 讻讱 讗诐 讛讘讗 讘诪讞转专转 讛讝讬拽 讗讞"讻 讗转 讛讻诇讬诐 砖谞讟诇 讞讬讬讘 诪讚讬谉 诪讝讬拽 讚注诇诪讗 诪讗讞专 讚诇讬转 诇讬讛 拽谞讬谞讬 讙谞讬讘讛.79 讜诇驻讬"讝 讬转讻谉 讚讛专诪讘"诐 谞诪讬 住讜讘专 讻砖讬讟转 讛专诪讘"谉 讚讗诐 砖讬讘专 讗讞"讻 讗转 讛讻诇讬诐 讬讛讬讛 讞讬讬讘.80
讜注讬讬谉 讘诪砖谞讛 诇注讬诇 (讘"诪 诪讙 讘) 讛讟讛 讗转 讛讞讘讬转 讜谞讟诇 讛讬诪谞讛 专讘讬注讬转 讜谞砖讘专讛 讗讬谞讜 诪砖诇诐 讗诇讗 专讘讬注讬转 讜讘讙诪' (诪讚.) 讗讬转讗 "讗诪专 专讘讛 诇讗 砖谞讜 讗诇讗 谞砖讘专讛 讗讘诇 讛讞诪讬爪讛 诪砖诇诐 讗转 讻讜诇讛 诪"讟 讙讬专讬 讚讬讚讬讛 讛讜讗 讚讗讛谞讜 诇讛", 讜驻专砖"讬 (讘讚"讛 讗讘诇 讛讞诪讬爪讛) 讜讝"诇 驻砖讬注讛 讛讬讗 讜诪讝讬拽 讘讬讚讬诐 讛讜讗 讚讘砖讘讬诇 砖讞讬住专讛 讛讞诪讬爪讛 砖讻谉 讚专讱 讬讬谉 诇讛讞诪讬抓 讘讻诇讬 讞住专 注讻"诇. 讜诪讘讜讗专 讚讗诇讬讘讗 讚专砖"讬 讛讞讬讜讘 砖诇 讛砖讜诪专 讛讜讗 诪讚讬谉 诪讝讬拽 讜讬砖诇诐 讻砖注讛 砖讛讞诪讬爪讛. 讗诪谞诐 注讬讬谉 讘专诪讘"诐 (驻"讙 诪讛诇' 讙讝讬诇讛 讛讬"讙) 讜讝"诇 讻讬爪讚 讛讟讛 讗转 讛讞讘讬转 讘诪拽讜诪讛 讜谞讟诇 诪诪谞讛 专讘讬注讬转 讗讜 讬转专 讜讻讜' 讜讗诐 讛讞诪讬爪讛 诪砖诇诐 讗转 讚诪讬 讻讜诇讛 讻砖注转 讛讙讝诇讛 注讻"诇. 讜爪"注 讚讗诐 讛讞讬讜讘 讚讛讞诪讬爪讛 讛讜讬 诪砖讜诐 诪讝讬拽 诪讚讜注 砖诪讬谉 讗转 讛讬讬谉 讻砖注讛 砖讛讟讛 讗转 讛讞讘讬转 讚诇讻讗讜专讛 爪专讬讱 诇砖讜诐 讜诇驻专讜注 转砖诇讜诪讬 诪讝讬拽 讻砖注转 讛讛讬讝拽. 讜诪诇砖讜谉 讛专诪讘"诐 "讜讗诐 讛讞诪讬爪讛 诪砖诇诐 讗转 讚诪讬 讻讜诇讛 讻砖注转 讛讙讝诇讛" 诪砖诪注 讚讛讛讞讬讜讘 讻砖讛讟讛 讗转 讛讞讘讬转 讞诇 诪讚讬谉 讙讝讬诇讛. 讜诪讘讜讗专 诪讛专诪讘"诐 讚讗诐 讛砖讜诪专 注砖讛 诪注砖讛 讙讝讬诇讛 讘诪拽爪转 讛驻拽讚讜谉 讜讙专诐 谞讝拽 讘讞驻抓 讻讜诇讜 讛讜"诇 砖讜诇讞 讬讚 讘讻讜诇讜 讜讞诇 讚讬谉 讙讝讬诇讛 注诇 讻诇 讛讞驻抓. 讜诇讻谉 讻砖谞讟诇 讛砖讜诪专 专讘讬注讬转 讬讬谉 诪讛讞讘讬转 讜砖诇讞 讘讛 讬讚 谞注砖讛 讙讝诇谉 讜讛讛讬讝拽 砖诇讗讞"讻 讘讻诇 讛讬讬谉 诪爪讟专祝 诇诪注砖讛 讛讙讝讬诇讛, 讜讞讬讬讘 注诇 讛讻诇 诪讚讬谉 讙讝讬诇讛. 讜谞专讗讛 讚讚讬谉 讝讛 讞诇 专拽 讘砖讜诪专 诪讚讬谉 砖诇讬讞讜转 讬讚, 讚讘讙讝诇谉 讚注诇诪讗 讗讬谉 爪讬专讜祝 讘讬谉 讛诪注砖讛 讙讝讬诇讛 讘讞诇拽 砖诇 讛讞驻抓 诇讛讛讬讝拽 砖讗讬专注 讗讞"讻 讘砖讗专 讛讞驻抓, 诪砖讗"讻 讘砖讜诪专 砖讞诇 注诇讬讜 讞讬讜讘 讗讞专讬讜转 注诇 讻诇 讛讞驻抓 讜讗诐 讙讝诇 讞爪讬 讛驻拽讚讜谉 讜讛讬讝拽 讘讘转 讗讞转 砖讗专 讛驻拽讚讜谉 讛专讬 讛讜讗 讞讬讬讘 诪讚讬谉 讙讝诇谉 注诇 讛谞讝拽 砖讘讻讜诇讜, 讚讛讛讬讝拽 诪爪讟专祝 诇诪注砖讛 讛讙讝讬诇讛. 讜讞讝讬谞谉 讚讬转讻谉 砖诪注砖讛 讛讬讝拽 诪爪讟专祝 诇诪注砖讛 讛讙讝讬诇讛 讜讛讞讬讜讘 谞讝拽 讞诇 诪讚讬谉 讙讝讬诇讛, 讜讚讜诪讛 诇讚讬谉 转讘专讗 讜砖转讬讗 讗诇讬讘讗 讚讛专诪讘"诐.81
转讜住' 讚"讛 讗转谞谉 讗住专讛 转讜专讛 讗驻讬诇讜 讘讗 注诇 讗诪讜 讜讝"诇 讚注讬拽专 讗转谞谉 讘注专讬讜转 讻转讬讘 讚讝讜谞讛 诪讞讬讬讘讬 讻专讬转讜转 讛讬讗 讜讻讜'.
讜诪讘讜讗专 诪讚讘专讬 讛转讜住' 讚讞诇 讚讬谉 讗转谞谉 讝讜谞讛 讘注专讬讜转 讚讞讬讬讘讬 讻专讬转讜转 讛谉, 讜诇讻讗讜专讛 住"诇 讻砖讬讟转 讛专讗讘"讚 讚讞诇 讚讬谉 讝讜谞讛 专拽 讘谞讘注诇讛 诇讞讬讬讘讬 讻专讬转讜转 讜讘诪讬 砖讗讬谉 拽讬讚讜砖讬谉 转讜驻住讬诐 讘讜. 讚讛谞讛 注讬讬谉 讘专诪讘"诐 (驻讬"讞 诪讛诇' 讗讬住讜专讬 讘讬讗讛 讛"讗) 讜讝"诇 诪驻讬 讛砖诪讜注讛 诇诪讚谞讜 砖讛讝讜谞讛 讛讗诪讜专讛 讘转讜专讛 讛讬讗 讻诇 砖讗讬谞讛 讘转 讬砖专讗诇 讗讜 讘转 讬砖专讗诇 砖谞讘注诇讛 诇讗讚诐 砖讛讬讗 讗住讜专讛 诇讛谞砖讗 诇讜 讗讜 讗讬住讜专 讛砖讜讛 诇讻诇, 讗讜 砖谞讘注诇讛 诇讞诇诇 讗注"驻 砖讛讬讗 诪讜转专转 诇讛谞砖讗 诇讜 讜讻讜' 讜讛讘讗 注诇 讛谞讚讛 讗注"驻 砖讛讬讗 讘讻专转 诇讗 谞注砖讬转 讝讜谞讛 讜诇讗 谞驻住诇转 诇讻讛讜谞讛 砖讛专讬 讗讬谞讛 讗住讜专讛 诇讛谞砖讗 诇讜 注讻"诇. 讜注讬讬谉 讘专讗讘"讚 讜讝"诇 诇讬转谞讛讜 诇讛谞讬 讻诇诇讬 砖讗讬谉 讝讜谞讛 讗诇讗 诪讞讬讬讘讬 讻专讬转讜转 讗讜 诪注讻讜"诐 讜注讘讚 砖讗讬谉 讘讛谉 拽讬讚讜砖讬谉 诪讬讛讜 讻诇 讛驻住讜诇讬诐 诇讘讗 讘拽讛诇 讗诐 讘讗讜 注诇讬讛 驻住讜诇讛 诪谉 讛讻讛讜谞讛 讜诪谉 讛转专讜诪讛 讜讗驻讬诇讜 讞诇诇 诪砖讜诐 讚讻转讬讘 讜诇讗 讬讞诇诇 讝专注讜 诪讛 讛讜讗 诪讞诇诇 讗祝 讝专注讜 诪讞诇诇 讗讘诇 诇诇拽讜转 注诇讬讛 诪砖讜诐 讝讜谞讛 诇讗 注讻"诇. 讜诪讘讜讗专 砖谞讞诇拽讜 讛专诪讘"诐 讜讛专讗讘"讚 讘讞诇讜转 驻住讜诇 讜砖诐 讝讜谞讛, 讚讛专讗讘"讚 住讜讘专 讚讞诇讜转 砖诐 讝讜谞讛 转诇讜讬 讘讗讬 - 转驻讬住转 拽讬讚讜砖讬谉, 讜诇讻谉 住讜讘专 讚讞诇 驻住讜诇 讝讜谞讛 讘讞讬讬讘讬 讻专讬转讜转 讜注讻讜"诐 讜注讘讚 讚诇讬转 讘讛讜 转驻讬住转 拽讬讚讜砖讬谉. 讜讗讬诇讜 讛专诪讘"诐 住讜讘专 讚讞诇 驻住讜诇 讝讜谞讛 讗祝 讘讞讬讬讘讬 诇讗讜讬谉 讜讗注"驻 讚讞诇 讘讛讜 转驻讬住转 拽讬讚讜砖讬谉, 讜注诇 讻专讞讱 爪专讬讱 诇讜诪专 讚讛专诪讘"诐 住讜讘专 讚讞诇讜转 砖诐 讝讜谞讛 讗讬谞讜 转诇讜讬 讘讗讬 - 转驻讬住转 拽讬讚讜砖讬谉. 讜讛谞讛 注讬讬谉 讘专诪讘"诐 (驻讬"讞 诪讛诇' 讗讬住讜专讬 讘讬讗讛 讛"讙) 讚讙讬讜专转 讗住讜专讛 诇讻讛谉 诪砖讜诐 讝讜谞讛, 讜诪讜讻讞 讚住"诇 讚讚讬谉 讝讜谞讛 讗讬谞讜 转诇讜讬 讘讗讬 转驻讬住转 拽讬讚讜砖讬谉 - 讚讞诇 拽讬讚讜砖讬谉 讘讙讬讜专转 诇讻讛谉. 讜谞专讗讛 讚诇讛专诪讘"诐 砖诐 讝讜谞讛 讘谞讜讙注 诇讗讬住讜专 诇讻讛谉 转诇讜讬 讗讜 讘讘讬讗转 讗讬住讜专 (讻讞讬讬讘讬 诇讗讜讬谉) 讗讜 讘讞诇讜转 砖诐 讝讜谞讛 砖讞诇 讘讙讘专讗 (讻讙讬讜专转 注讻讜"诐 讜砖驻讞讛). 讜讗讬诇讜 诇讛专讗讘"讚 (驻讬"讞 讗讬住讜专讬 讘讬讗讛 讛诇"讙) 讙讬讜专转 讗讬谞讛 讗住讜专讛 诇讻讛谉 诪砖讜诐 讞诇讜转 砖诐 讝讜谞讛 讗诇讗 诪砖讜诐 讗讬住讜专 注砖讛, 讜讛专讗讘"讚 讗讝讬诇 诇砖讬讟转讜 讚住"诇 讚驻住讜诇 讝讜谞讛 转诇讜讬 讘讗讬 转驻讬住转 拽讬讚讜砖讬谉, 讜诪讗讞专 讚讞诇讬谉 拽讬讚讜砖讬 讻讛谉 讘讙讬讜专转 注诇 讻专讞讱 讚讙讬讜专转 讗讬谞讛 讗住讜专讛 诇讻讛谉 诪讚讬谉 讝讜谞讛 讗诇讗 砖讗住讜专讛 诇讻讛谉 诪砖讜诐 讗讬住讜专 注砖讛 讚讻转讬讘 讘转讜诇讜转 诪讝专注 讘讬转 讬砖专讗诇.
讗诪谞诐 谞专讗讛 诇讜诪专 砖讚讬谉 讗转谞谉 讝讜谞讛 讗讬谞讜 转诇讜讬 讘讞诇讜转 砖诐 驻住讜诇 讝讜谞讛 讘讙讘专讗 讜讘讙讚专 讚讬谉 讝讜谞讛 诇讙讘讬 讗讬住讜专 讝讜谞讛 诇讻讛谉, 讚注讬讬谉 讘专诪讘"诐 (驻"讚 诪讛诇' 讗讬住讜专讬 诪讝讘讞 讛"讞) 讜讝"诇 讗讬讝讛讜 讗转谞谉 讛讗讜诪专 诇讝讜谞讛 讛讗 诇讬讱 讚讘专 讝讛 讘砖讻专讬讱 讗讞讚 讝讜谞讛 讻讜转讬转 讗讜 砖驻讞讛 讗讜 讬砖专讗诇讬转 砖讛讬讗 注专讜讛 注诇讬讜 讗讜 诪讞讬讬讘讬 诇讗讜讬谉, 讗讘诇 讛驻谞讜讬讛 讗驻讬诇讜 讛讬讛 讻讛谉 讗转谞谞讛 诪讜转专, 讜讻谉 讗砖转讜 谞讚讛 讗转谞谞讛 诪讜转专 讗注"驻 砖讛讬讗 注专讜讛 注讻"诇. 讜讬砖 诇讚拽讚拽 讚讛专诪讘"诐 讛砖诪讬讟 讚讬谉 讗转谞谉 讘讞讬讬讘讬 注砖讛, 讜诪砖诪注 讚住"诇 讚诇讗 讞诇 讘讻讛"讙 讚讬谉 讗转谞谉, 讜爪"注 讘讝讛 讚讘谞讜讙注 诇讻讛谉 驻住拽 讛专诪讘"诐 (讘驻讬"讞 诪讛诇' 讗讬住讜专讬 讘讬讗讛 讛"讘) 讚讗讬 谞讘注诇讛 诇讗' 诪讗讬住讜专讬 注砖讛 谞注砖讬转 讝讜谞讛 讜讗住讜专讛 诇讻讛谉. 讜讗"讻 爪"注 诪讚讜注 讛砖诪讬讟 讚讬谉 讗转谞谉 讝讜谞讛 讘讞讬讬讘讬 注砖讛, 讚诪"砖 讚讬谉 讗转谞谉 讝讜谞讛 诪讞诇讜转 砖诐 讝讜谞讛 诇讙讘讬 讗讬住讜专 讝讜谞讛 诇讻讛谉. 讜讘讬讗专 讛讙专"诪 讝爪"诇 讚讬砖 讞讬诇讜拽 讘讬谉 讞诇讜转 砖诐 讝讜谞讛 讛谞讗住专讛 诇讻讛谉 讜讘讬谉 讚讬谉 讗转谞谉 讝讜谞讛, 讚讞诇讜转 砖诐 讝讜谞讛 诇讙讘讬 讗讬住讜专 讝讜谞讛 诇讻讛谉 讞诇 诪讞诪转 砖谞讘注诇讛 诇诪讬 砖驻讜讙诐 讗讜转讛 讘讘讬讗转讜, 讜讻诪砖"讻 讛专诪讘"诐 (驻讬"讞 诪讛诇' 讗讬住讜专讬 讘讬讗讛 讛"讛) 讜讝"诇 讛讗 诇诪讚转 砖讗讬谉 讛讬讜转讛 讝讜谞讛 转讜诇讛 讘讘注讬诇讛 砖诇 讗讬住讜专 砖讛专讬 讛讘讗 注诇 讛谞讚讛 讜注诇 讛拽讚砖讛 讜讛谞专讘注转 诇讘讛诪讛 谞讘注诇讛 讘注讬诇讛 砖诇 讗讬住讜专 讜诇讗 谞注砖讬转 讝讜谞讛, 讜诪讬 砖谞砖讗转 诇讞诇诇 谞讘注诇讛 讘注讬诇讛 砖诇 讛讬转专 讜讻讜' 讜谞注砖讬转 讝讜谞讛, 讜讗讬谉 讛讚讘专 转诇讜讬 讗诇讗 讘驻讙讬诪讛 讜诪驻讬 讛砖诪讜注讛 诇诪讚讜 砖讗讬谞讛 驻讙讜诪讛 讗诇讗 诪讗讚诐 讛讗住讜专 诇讛 讗讜 诪讞诇诇 注讻"诇. 讜讘谞讘注诇转 诇讞讬讬讘讬 注砖讛 讞诇 驻讙讬诪讛 讜诪砖讜"讛 谞注砖讬转 讝讜谞讛 诇讙讘讬 讻讛谉. 讗讜诇诐 讞诇讜转 讚讬谉 讗转谞谉 讝讜谞讛 讞诇 专拽 讻砖注爪诐 诪注砖讛 讛讘讬讗讛 讛讜讬讗 讘讬讗转 讝谞讜转. 讜讛专诪讘"诐 住讜讘专 讚讘讞讬讬讘讬 注砖讛 讛讘讬讗讛 诇讗 讛讜讬 讞驻爪讗 讚讘讬讗转 讝谞讜转 讚专拽 讘讞讬讬讘讬 诇讗讜讬谉 讜讞讬讬讘讬 讻专讬转讜转 讞诇 讞驻爪讗 砖诇 讘讬讗转 讝谞讜转, 讜诪讻讬讜谉 讚讘讞讬讬讘讬 注砖讛 诇讗 讞诇 讞驻爪讗 讜讞诇讜转 砖诐 讘讬讗转 讝谞讜转 诇讻谉 诇讬讻讗 讘讞讬讬讘讬 注砖讛 讚讬谉 讗转谞谉 讝讜谞讛, 讜讗注"驻 砖讞诇 驻讙诐 讘讘讬讗讛 诇讞讬讬讘讬 注砖讛 诇驻讜住诇讛 诇讻讛谉82.
讜讛谞讛 讬诇"注 讘诪砖"讻 讛专诪讘"诐 (驻"讚 诪讛诇' 讗讬住讜专讬 诪讝讘讞 讛"讞) "讜讻谉 讗砖转讜 谞讚讛 讗转谞谞讛 诪讜转专 讗注"驻 砖讛讬讗 注专讜讛", 讚诇讻讗讜专讛 爪"注 讘诪砖"讻 讛专诪讘"诐 讚谞讚讛 讛讜讬讗 注专讜讛, 讚讘驻砖讟讜转 谞讚讛 讗讬谞讛 注专讜讛 讚讛专讬 转驻住讬 讘讛 拽讬讚讜砖讬谉 讜讗讬谉 讛讜诇讚 诪诪讝专. 讜谞专讗讛 诇讘讗专 注驻"讬 诪砖"讻 讛专诪讘"诐 (讘驻讬"讞 诪讛诇' 讗讬住讜专讬 讘讬讗讛 讛"讗) "讜讛讘讗 注诇 讛谞讚讛 讗注"驻 砖讛讬讗 讘讻专转 诇讗 谞注砖讬转 讝讜谞讛 讜诇讗 谞驻住诇转 诇讻讛讜谞讛 砖讛专讬 讗讬谞讛 讗住讜专讛 诇讛谞砖讗 诇讜". 讜谞专讗讛 讚谞讚讛 讞诇讜拽讛 诪砖讗专 讗讬住讜专讬 注专讬讜转 - 讚讘砖讗专 注专讬讜转 讚讞讬讬讘讬 讻专讬转讜转 讬住讜讚 讛讗讬住讜专 讛讜讗 讗讬住讜专 讗讬砖讜转, 诪砖讗"讻 讗讬住讜专 谞讚讛 讛讜讬 讞诇讜转 砖诐 讗讬住讜专 讘讬讗讛 讘注诇诪讗. 讜诇讻谉 讘砖讗专 注专讬讜转 讚讞讬讬讘讬 讻专讬转讜转 诇讗 讞诇讜 拽讬讚讜砖讬谉 讚讬住讜讚 讛讗讬住讜专 讘讛讜 讛讜讬 讗讬住讜专 讗讬砖讜转 讜讛讗讬住讜专 诪驻拽讬注 讗转 讞诇讜转 转驻讬住转 拽讬讚讜砖讬谉. 讜讝讛讜 诪砖"讻 讛专诪讘"诐 "讜讛讘讗 注诇 讛谞讚讛 讗注"驻 砖讛讬讗 讘讻专转 诇讗 谞注砖讬转 讝讜谞讛 讜讻讜' 砖讛专讬 讗讬谞讛 讗住讜专讛 诇讛谞砖讗 诇讜" 讚讗讬谉 讘谞讚讛 讞诇讜转 砖诐 讝讜谞讛 诪砖讜诐 砖讗讬谞讛 讗住讜专讛 诇讛谞砖讗 诇讜 讻诇讜诪专 讚讗讬谉 谞讚讛 讞驻爪讗 砖诇 注专讜讛 讚讞诇 讘讛 讗讬住讜专 讗讬砖讜转, 讚谞讚讛 诇讗 讛讜讬 讗诇讗 讞诇讜转 砖诐 讗讬住讜专 讘讬讗讛 讘注诇诪讗. 讜谞专讗讛 诇讛讘讬讗 专讗讬讛 诇讝讛 诪讚讘专讬 讛转讜住' 讘讬讘诪讜转 (讚祝 讘. 讚"讛 讜讗讞讜转 讗砖转讜) 讜讝"诇 讗讬谉 诇讛拽砖讜转 讚谞讚讛 转讗住专 诇讬讘诐 讗注"驻 砖诪讟讛专讛 讗讞"讻 讻诪讜 讗讞讜转 讗砖转讜 砖讗讬谉 诪转讬讬讘诪转 讗驻讬诇讜 诪转讛 讗砖转讜 讗讞"讻 讚诇讗 讚诪讬 讚讗讞讜转 讗砖讛 讜砖讗专 注专讬讜转 讛讗讬住讜专 注讜诪讚 注诇 讛讬讘诐 讟驻讬 诪砖讗专 讘谞讬 讗讚诐 讗讘诇 谞讚讛 诇讻讜诇讬 注诇诪讗 讗住讬专讛 注讻"诇. 讜讘讘讬讗讜专 讚讘专讬讛诐 谞专讗讛 讚转讜住' 住"诇 讚讗讬谉 讗讬住讜专 讻专转 讘注爪诪讜 驻讜讟专 讗转 讛讬讘诪讛 诪讬讘讜诐 讜讞诇讬爪讛 讗诇讗 讞诇讜转 砖诐 注专讜讛 讘讙讘专讗, 讜讗注"驻 砖讞诇 讗讬住讜专 讻专转 讘讘讬讗转 谞讚讛 诪"诪 讗讬谉 讛谞讚讛 注爪诪讛 讞驻爪讗 砖诇 注专讜讛 讚讛专讬 讛讬讗 讗住讜专讛 诇讻讜诇讬 注诇诪讗, 讜诪讻讬讜谉 讚谞讚讛 诇讗 讛讜讬 讞诇讜转 砖诐 注专讜讛 诪砖讜"讛 转驻住讬 讘讛 拽讬讚讜砖讬谉 讜讗讬谉 讜讜诇讚讬讛 诪诪讝专讬谉 (注讬讬谉 讘讬讘诪讜转 讚祝 诪讟:), 讜诇驻讬讻讱 谞讜驻诇转 谞讚讛 诇讬讘讜诐. 讜谞专讗讛 讚讝讛 讻讜讜谞转诐 讘诪砖"讻 讚谞讚讛 砖讗谞讬 诪砖讗专 注专讬讜转 讚谞讚讛 讗住讜专讛 诇讻诇 讚讛讜讬 讞诇讜转 砖诐 讗讬住讜专 讘讬讗讛, 讜讗讬诇讜 讞诇讜转 砖诐 注专讜讛 讗讜住专 讗转 讛讗砖讛 诇讬讘诐 讟驻讬 诪砖讗专 讘谞讬 讗讚诐. 讜诪讘讜讗专 讚转讜住' 谞拽讟讜 讚谞讚讛 讛讜讬 讗讬住讜专 讘讬讗讛 讘注诇诪讗 讜讗讬谞讛 讞驻爪讗 砖诇 注专讜讛, 讜诇讗 讞诇 讘讛 砖诐 注专讜讛 讘讙讘专讗83.
讜讛谞讛 讬砖 诇注讬讬谉 讛讗诐 讞诇 讘谞讚讛 讚讬谉 讬讛专讙 讜讗诇 讬注讘讜专 讻砖讗专 注专讬讜转, 讚讛专讬 谞讚讛 讗讬谞讛 讗住讜专讛 讘讞诇讜转 砖诐 讗讬住讜专 注专讜讛 讘讙讘专讗 讜讗讬谞讛 讞驻爪讗 砖诇 注专讜讛 讚转驻住讬 讘讛 拽讬讚讜砖讬谉, 讜专拽 讚讛讗讬住讜专 讘讬讗讛 讛讜讬 讗讬住讜专 讻专转 讻注专讬讜转. 讜注讬讬谉 讘讘"讬 (讘讟讜专 讬讜"讚 住讬诪谉 拽爪"讛) 讚谞拽讟 讚讞诇 讚讬谉 讬讛专讙 讜讗诇 讬注讘讜专 讘谞讚讛 诪砖讜诐 砖讛讬讗 注专讜讛 (讜讻"讻 讛砖"讱 讬讜"讚 住讬诪谉 拽爪"讛 住"拽 讻' 讜注讬讬谉 讘讘讬讗讜专 讛讙专"讗 住"拽 讻'). 讗诪谞诐 讛讙专"讞 讝爪"诇 讛住转驻拽 讘讝讛 讚砖诪讗 讬"诇 讚诇讗 讞诇 讚讬谉 讬讛专讙 讜讗诇 讬注讘讜专 讘谞讚讛 诪砖讜诐 砖讗讬谞讛 讗诇讗 讞诇讜转 砖诐 讗讬住讜专 讘讬讗讛 讘注诇诪讗 讜诇讗 讛讜讬 讞诇讜转 砖诐 讗讬住讜专 注专讜讛 讘讙讘专讗84. 讜谞专讗讛 诇讛讘讬讗 专讗讬讛 讚讚讬谉 讬讛专讙 讜讗诇 讬注讘讜专 转诇讜讬 讘讞诇讜转 砖诐 注专讜讛 讜诇讗 讘讗讬住讜专 讘讬讗讛 砖讞讬讬讘 注诇讬讛 讻专转, 讚注讬讬谉 讘专诪讘"诐 (驻"讛 诪讛诇' 讬住讜讚讬 讛转讜专讛 讛"讘) 讜讝"诇 讗讘诇 砖诇砖 注讘讬专讜转 讗诇讜 讗诐 讬讗诪专 诇讜 注讘讜专 注诇 讗讞转 诪讛谉 讗讜 转讛专讙 讬讛专讙 讜讗诇 讬注讘讜专 讘讚"讗 讘讝诪谉 砖讛注讻讜"诐 诪转讻讜讬谉 诇讛谞讗转 注爪诪讜 讻讙讜谉 砖讗谞住讜 诇讘谞讜转 诇讜 讘讬转讜 讘砖讘转 讜讻讜' 讗讜 讗谞住 讗砖讛 诇讘讜注诇讛 讜讻讬讜爪讗 讘讝讛 讜讻讜' 注讻"诇, 讜诪讘讜讗专 诇讛讚讬讗 讘专诪讘"诐 砖讗诐 注讻讜"诐 讗谞住 讘转 讬砖专讗诇 讜讘讗 注诇讬讛 诇讛谞讗转 注爪诪讜 讚诇讬讻讗 讚讬谉 讚讬讛专讙 讜讗诇 讬注讘讜专. 讜注讬讬谉 讘讻住"诪 砖讻转讘 讘砖诐 讛谞诪讜"讬 讚注讻讜"诐 讛讘讗 注诇 讘转 讬砖专讗诇 诇讗 讛讜讬 讘讻诇诇 讙讬诇讜讬 注专讬讜转, 讗讘诇 讬砖专讗诇 讛讘讗 注诇 注讘讜讚转 讻讜讻讘讬诐 讘讻诇诇 讙"注 注专讬讜转 讚拽谞讗讬谉 驻讜讙注讬谉 讘讜 讜讗诐 诇讗 驻讙注讜 讘讜 拽谞讗讬诐 讞讬讬讘 讻专转. 讜诪讘讜讗专 讚讗注"驻 砖诪爪讚 讛讗讬住讜专 讘讬讗讛 讗讬谉 讞讬诇讜拽 讘讬谉 注讻讜"诐 讛讘讗 注诇 讘转 讬砖专讗诇 诇讬砖专讗诇 讛讘讗 注诇 讛讻讜转讬转 讚讘转专讜讜讬讬讛讜 讞诇 讗讬住讜专 讘讬讗讛 诇注讻讜"诐 讘砖讜讛, 诪"诪 讞诇 讚讬谉 拽谞讗讬谉 驻讜讙注讬谉 讘讜 讜讚讬谉 讬讛专讙 讜讗诇 讬注讘讜专 讚讜拽讗 讘讬砖专讗诇 讛讘讗 注诇 讛讻讜转讬转, 讚讞诇 讘讻讜转讬转 讞诇讜转 砖诐 讗讬住讜专 注专讜讛 讘讙讘专讗, 讜讬砖专讗诇 讛讘讗 注诇 讛讻讜转讬转 讛讜讬 讘讻诇诇 讙"注. 诪砖讗"讻 讬砖专讗诇讬转 讛谞讘注诇转 诇注讻讜"诐 诇讗 讛讜讬 讘讻诇诇 讙讬诇讜讬 注专讬讜转. 讜诇驻讬"讝 讬"诇 讚讗讬 谞讚讛 讛讜讬 讞诇讜转 砖诐 注专讜讛 讗讝讬 讞诇 讘讘讬讗转 谞讚讛 讚讬谉 讬讛专讙 讜讗"讬, 诪砖讗"讻 讗讬 讛讜讬 专拽 讞诇讜转 砖诐 讗讬住讜专 讘讬讗讛 讗注"驻 砖讬砖 讘讛 讞讬讜讘 讻专转 诇讬讻讗 讘讛 讚讬谉 讚讬讛专讙 讜讗诇 讬注讘讜专.
61 讜注讬讬谉 讘住' 专砖讬诪讜转 砖讬注讜专讬诐 诇诪住' 砖讘讜注讜转 讜谞讚专讬诐 讞"讗 注诪' 拽驻"讚 讘注谞讬谉 诇讗讜 砖讗讬谉 讘讜 诪注砖讛 讗讜转 讝'.
62 讜讗诪专 专讘谞讜 讝爪"诇 讘砖诐 讗讘讬讜 诪专谉 讛讙专"诪 讛诇讜讬 讝爪"诇 砖讘讬讗专 注驻"讬 讬住讜讚 讝讛 诪讚讜注 讛诇讗讜 讚诇驻谞讬 注讜专 诇讗 转转谉 诪讻砖讜诇 讛讜讬 诇讗讜 砖讘讻诇诇讜转, 讚讗讬谞讜 讗讜住专 诪注砖讛 诪住讜讬诐 讚讞诇 讗讬住讜专 诇驻谞讬 注讜专 讘谞转讬谞转 注爪讛 专注讛 讜讘砖讬诪转 讗讘谉 诇驻谞讬 注讜专 讜讻讜' 讜诇讗讜 砖讗讬谉 诇讜 诪注砖讛 注讘讬专讛 诪住讜讬诪转 讛讜讬 诇讗讜 砖讘讻诇诇讜转 讜讗讬谉 诇讜拽讬谉 注诇讬讜. 讜注讬讬谉 讘住' 专砖讬诪讜转 砖讬注讜专讬诐 诇诪住' 砖讘讜注讜转 讜谞讚专讬诐 讞"讗 (注诪' 拽爪"讘 - 拽爪讜) 讘注谞讬谉 诇讗讜 砖讘讻诇诇讜转 砖讚谉 专讘谞讜 讝爪"诇 讘讗专讜讻讛 讘讚讘专讬 诪专谉 讛讙专"诪 讝爪"诇.
63 讜注讬讬谉 讘住' 专砖讬诪讜转 砖讬注讜专讬诐 诇诪住' 砖讘讜注讜转 讜谞讚专讬诐 讞"讗 (注诪' 拽驻"讛) 讘注谞讬谉 诇讗讜 砖讗讬谉 讘讜 诪注砖讛 讗讜转 讝'.
64 讜注讬讬谉 注讜讚 讘住' 专砖讬诪讜转 砖讬注讜专讬诐 注诪"住 砖讘讜注讜转 讞"讗 注诪' 拽驻"讛 - 拽驻"讝, 讜讘住' 专砖讬诪讜转 砖讬注讜专讬诐 诇诪住' 讘讘"拽 讞"讗 注诪' 拽谞"讟 - 拽住"讗 砖讛讗专讬讱 专讘讬谞讜 讘讚讘专讬 讛讙专"讞 讝爪"诇 讘讬住讜讚 讛诪讞讬讬讘 讚注讚讬诐 讝讜诪诪讬诐.
65 讜注讬讬谉 讘专砖讬诪讜转 砖讬注讜专讬诐 诇诪住' 砖讘讜注讜转 讞"讗 (注诪' 拽讟 - 拽讬讚) 讘注谞讬谉 注谞讬讬转 讗诪谉 讘砖讘讜注讛.
66 讜讗诪专 专讘讬谞讜 讝爪"诇 讚讝讛 讻讜讜谞转 讛专诪讘"谉 讘诪砖"讻 "讚讻讬 讗诪专讬谞谉 讛讜讗讬诇 讛谞讬 诪讬诇讬 诇注谞讬谉 拽专讘谉 讚讻转讬讘讛 讘讬讛 注砖讬讛" 讚专"诇 讚讞讬讜讘 拽专讘谉 讘注讬 注砖讬讬讛 讜诪注砖讛 注讘讬专讛 讘驻讜注诇, 讜诪讗讞专 讚讬砖谞讜 讘讗讬讛 诇讻谉 讗驻讬诇讜 讚讬讘讜专 砖讘讛拽爪转 砖驻转讬诐 诇讗 讞砖讬讘 诪注砖讛 注讘讬专讛 诇讞讬讬讘 拽专讘谉. 讜诪砖"讻 "讗讘诇 讞住诪讛 讘拽讜诇 诇注谞讬谉 诪诇拽讜转 讻诇 讛讬讻讗 讚讗讬讻讗 讛拽爪转 砖驻转讬诐 讞讬讬讘, 讜诇讗 注砖讜 讘讜 讚讬讘讜专 砖讬砖 讘讜 诪注砖讛 讝讜讟讗 讻讚讬讘讜专 砖讗讬谉 讘讜 诪注砖讛 讻诇诇 讚讞讬讜讘讬讛 讚讛讗讬 诇讗讜 讚讬讘讜专讗 讛讜讗 诇注讜诇诐 讜讘讻讛"讙 诇讗 诪讬注讟 专讞诪谞讗 诪诪诇拽讜转" 专"诇 讚讛讞讬讜讘 讚讞住讬诪讛 讛讜讗 诪讛 砖讛驻专讛 讞住讜诪讛 讘砖注转 讚讬砖讛 讜诇讗 注爪诐 讛讚讬讘讜专, 讜讙讜祝 讛诇讗讜 讚讞住讬诪讛 讛讜讬 诇讗讜 砖讬砖 讘讜 诪注砖讛, 讜诇注谞讬谉 诪诇拽讜转 讚谞讬诐 注诇 注爪诐 讛讙讚专 砖诇 讛诇讗讜 讜诇讗 讗讬 拽注讘讬讚 讛讙讘专讗 诪注砖讛 注讘讬专讛 讘驻讜注诇, 讜讛讗 讚讘注讬谞谉 讚讬讘讜专 砖讘讛拽爪转 砖驻转讬讬诐 讛讜讗 讻讚讬 诇讬讬讞住 讗转 诪注砖讛 讛讞住讬诪讛 诇讞讜住诐, 讜诪砖讜"讛 讞住诪讛 讘拽讜诇 诇讜拽讛 讗注"驻 讚讬砖谞讜 讘讗讬讛. 讗诪谞诐 注讬讬谉 讘讞讬讚讜砖讬 讛讙专讬"讝 诇讻专讬转讜转 (讚祝 讚. 讚"讛 诪转讬讘 专讘 讝讬专讗) 砖讘讬讗专 讚讘专讬 讛专诪讘"谉 讘诪诇讞诪讜转 讘讗讜驻谉 讛驻讜讱 诪讚讘专讬 专讘讬谞讜 讝爪"诇, 讜讝"诇 讜讛谞讛 讘专诪讘"谉 讻转讘 砖诐 讘诇讗讜 讚讞住讬诪讛 讚讗诐 讞住诪讛 讘拽讜诇 讚讝讛 讛讜讬 诪注砖讛 诇讙讘讬 诇讗讜 讗讘诇 诇讗 诇讙讘讬 拽专讘谉, 讜讛谞专讗讛 讘讝讛 讚讞诇讜拽 讛讗 讚讘注讬 诇讗讜 砖讬砖 讘讜 诪注砖讛 诇讙讘讬 诪诇拽讜转, 诪诇讗讜 砖讬砖 讘讜 诪注砖讛 讚讘注讬 诇讙讘讬 拽专讘谉, 讚诇讙讘讬 诪诇拽讜转 讛注讬拽专 转诇讜讬 讘注讘讬专转 讛诇讗讜 讗诐 注讘专 讗讜转讜 注"讬 诪注砖讛 讗讜 诇讗, 讻诪讜 讙讘讬 诪拽讬祝 讜谞讬拽祝 讚讗诐 住讬讜注 讛讜讬 诪注砖讛 讞讬讬讘, 讜讘诇讗 住讬讜注 驻讟讜专 诪砖讜诐 讚讗讬谉 讘讝讛 诪注砖讛. 诪砖讗"讻 诇讙讘讬 拽专讘谉 讛注讬拽专 转诇讜讬 讘讞驻爪讗 砖诇 诇讗讜 讙讜驻讗, 讗诐 讛讜讗 诇讗讜 砖讬砖 讘讜 诪注砖讛, 讗讜 诇讗 讞砖讬讘 讬砖 讘讜 诪注砖讛, 讜诇讗 讞砖讜讘 诇谞讜 讻诇诇 讗诐 注讘专 注"讬 诪注砖讛 讗讜 讘诇讗 诪注砖讛, 讚讛注讬拽专 转诇讜讬 讘讛诇讗讜 讙讜驻讗 讜讻讜' 讜讝讛讜 讘讬讗讜专 讚讘专讬 讛专诪讘"谉 讚诇讙讘讬 诪诇拽讜转 讗诐 讞住诪讛 讘拽讜诇 讞砖讬讘 诪注砖讛, 讚讛讗 注讘专 注诇 讛诇讗讜 注"讬 诪注砖讛, 诪砖讗"讻 诇讙讘讬 拽专讘谉 讚讘讝讛 讗谞讜 讚谞讬诐 注诇 讛诇讗讜 讙讜驻讗, 讜讛诇讗讜 讙讜驻讗 讞砖讬讘 讗讬谉 讘讜 诪注砖讛 注讻"诇, (讜注讬讬谉 注讜讚 讘讞讬讚讜砖讬 讛讙专讬"讝 砖诐). 讗讜诇诐 注讬讬谉 讘专诪讘"诐 (驻"讗 诪讛诇' 砖讙讙讜转 讛"讚) 砖驻住拽 讚讛注讜砖讛 诪注砖讛 讬讚注讜谞讬 讘诪注砖讛 讘砖讜讙讙 讞讬讬讘 讞讟讗转, 讜讘诇讞诐 诪砖谞讛 (驻"讜 诪讛诇' 注讘讜讚转 讻讜讻讘讬诐 讛"讗) 讚讬讬拽 讚诇驻讬 讛专诪讘"诐 讬讚注讜谞讬 砖讗讬谞讜 注讜砖讛 诪注砖讛 讜讻讙讜谉 砖爪讜驻讛 讛注转讬讚讜转 诪讘诇讬 诇砖讬诐 注爪诐 讘驻讬讜 驻讟讜专 诪拽专讘谉. 讜诪讜讻讞 讚讻讚讬 诇讛转讞讬讬讘 拽专讘谉 讘注讬谞谉 砖讬注砖讛 讛讙讘专讗 诪注砖讛 注讘讬专讛 讘驻讜注诇 讜诇讗 专拽 砖注爪诐 讛诇讗讜 讬讛讗 谞讞砖讘 讻诇讗讜 砖讬砖 讘讜 诪注砖讛. 讜注讬讬谉 讘住' 砖讬注讜专讬 专讘谞讜 讬讞讬讗诇 诪讬讻诇 注诪"住 住谞讛讚专讬谉 讚祝 住讛.
67 讜注讬讬谉 讘住' 专砖讬诪讜转 砖讬注讜专讬诐 诇诪住' 砖讘讜注讜转 讞"讗 (注诪' 拽注"讝) 讘注谞讬谉 诇讗讜 砖讗讬谉 讘讜 诪注砖讛 讗讜转 讗'.
68 讜注讬讬谉 注讜讚 讘专砖讬诪讜转 砖讬注讜专讬诐 诇诪住' 砖讘讜注讜转 讜谞讚专讬诐 讞"讗 讘注谞讬谉 讛转专讗转 住驻拽 讗讜转 讘' (注诪' 拽爪"讞 - 拽爪"讟).
69 讜注"注 讘住' 专砖讬诪讜转 砖讬注讜专讬诐 诇诪住' 砖讘讜注讜转 讜谞讚专讬诐 讞"讗 (注诪' 拽注"讝 - 拽注"讟) 讘注谞讬谉 诇讗讜 砖讗讬谉 讘讜 诪注砖讛 讗讜转 讗 - 讙, 讜讘住' 专砖讬诪讜转 砖讬注讜专讬诐 诇诪住' 讘专讻讜转 注诪' 注专"讘 - 专注"讙.
70 讜注讬讬谉 讘住' 专砖讬诪讜转 砖讬注讜专讬诐 诇诪住' 讘讘讗 拽诪讗 讚祝 注: 讚"讛 专讘讗 讗诪专 (注诪' 转诇"讚) 讚专讘讬谞讜 讝爪"诇 谞住转驻拽 讘讘讬讗讜专 讚讘专讬 讛诪讗讬专讬 讚讬转讻谉 诇驻专砖 讚住"诇 讚讚讬谉 拽诇讘讚"诪 讞诇 讚讜拽讗 讘讞讬讜讘讬诐 砖讞诇讬谉 诪讚讬谉 注讜谞砖, 诪砖讗"讻 讘砖讗专 讞讬讜讘讬 诪诪讜谉 诇讬讻讗 讚讬谉 拽诇讘讚"诪. 讗讜诇诐 诇驻讬"讝 诪讘讜讗专 讚讛诪讗讬专讬 住讜讘专 讚讞讬讜讘 转砖诇讜诪讬 谞讝拽 讞诇 诪讚讬谉 注讜谞砖. 讘专诐 讛讙专"讞 讝爪"诇 谞拽讟 讚专拽 讞讬讜讘 转砖诇讜诪讬 讞讘诇讛 讞诇讬谉 诪讚讬谉 注讜谞砖 讜讗讬诇讜 转砖诇讜诪讬 谞讝拽 讛讜讬 讞讬讜讘 诪诪讜谉. 诪讗讬讚讱 讬转讻谉 讚讛诪讗讬专讬 住"诇 讚讞诇 拽诇讘讚"诪 讘讻诇 讞讬讜讘讬 诪诪讜谉 砖讞诇讬谉 诪讘诇讬 讚注转 讛诪转讞讬讬讘 讜讗驻讬诇讜 讗讬谞诐 注讜谞砖讬谉 讻讙讜谉 讞讬讜讘讬 谞讝拽 讗诇讬讘讗 讚讛讙专"讞 讝爪"诇.
71 讜注讬讬谉 讘诪讛专砖"诇 讘讬砖"砖 讘"拽 驻专拽 讛讻讜谞住 住讬诪谉 讜', 讜讘拽爪讜转 讛讞砖谉 住讬诪谉 讻"讞 住"拽 讗', 讜讘砖"讱 住"拽 讘' 讜讘驻转讞讬 转砖讜讘讛 住"拽 讜'.
72 注讬讬谉 讘专诪讘"诐 驻"讗 诪讛诇' 讙讝诇讛 讛"讚 讜讝"诇 讗讬讝讛讜 注讜砖拽 讝讛 砖讘讗 诪诪讜谉 讞讘讬专讜 诇转讜讱 讬讚讜 讘专爪讜谉 讛讘注诇讬诐 讜讻讬讜谉 砖转讘注讜讛讜 讻讘砖 讛诪诪讜谉 讗爪诇讜 讘讞讝拽讛 讜诇讗 讛讞讝讬专讜, 讻讙讜谉 砖讛讬讛 诇讜 讘讬讚 讞讘讬专讜 讛诇讜讗讛 讗讜 砖讻讬专讜转 讜讛讜讗 转讜讘注讜 讜讗讬谞讜 讬讻讜诇 诇讛讜爪讬讗 诪诪谞讜 诪驻谞讬 砖讛讜讗 讗诇诐 讜拽砖讛 讜注诇 讝讛 谞讗诪专 诇讗 转注砖讜拽 讗转 专注讱 注讻"诇. 讜诪讘讜讗专 讚讻讜讘砖 砖讻专 砖讻讬专 注讜讘专 讘诇讗 转注砖讜拽, 讜诇讻讗讜专讛 诇驻讬"讚 专砖"讬 讚讞诇 讞讬讜讘 转砖诇讜诪讬谉 讗祝 讘讚讬谞讬 讗讚诐 讗诇讗 砖讗讬谉 讻讞 诇讘"讚 诇注讜谞砖讜 讘砖转讬诐 讬"诇 讚讗祝 讘讗转谞谉 讝讜谞讛 讻砖讘讗 注诇 讗诪讜 讬注讘讜专 讘诇讗讜 讚诇讗 转注砖讜拽 讗诐 诇讗 讬砖诇诐 诇讛 讛讗转谞谉. (专讘讬谞讜 讝爪"诇)
73 讜注讬讬谉 诇注讬诇 讚祝 爪: 讘讚"讛 讗讬转讬讘讬讛 专讘讬 讬讜讞谞谉 讜讻讜' 讗讜转 讛' 讘注谞讬谉 讬住讜讚 讛讞讬讜讘 讚注讚讬诐 讝讜诪诪讬诐. 讜注讬讬谉 注讜讚 讘住' 专砖讬诪讜转 砖讬注讜专讬诐 注诪"住 砖讘讜注讜转 讞"讗 注诪' 拽驻"讛 - 拽驻"讝, 讜讘住' 专砖讬诪讜转 砖讬注讜专讬诐 诇诪住' 讘讘"拽 讞"讗 注诪' 拽谞"讟 - 拽住"讗 砖讛讗专讬讱 专讘讬谞讜 讘讚讘专讬 讛讙专"讞 讝爪"诇 讘讬住讜讚 讛诪讞讬讬讘 讚注讚讬诐 讝讜诪诪讬诐.
74 讜讻谉 讛拽砖讛 讛专诪讘"谉 讘诪诇讞诪转 讛' (砖诐) 讜讝"诇 讜注讜讚 诪讗讬 讗讬讻讗 讘讬谉 谞讟诇 讜诇讗 砖讘专 诇砖讘专 诇讗讞专 讝诪谉, 讻讬讜谉 砖诇讗 拽谞讗讜 诪砖注讛 专讗砖讜谞讛 讜注诇 讗讜转讛 砖注讛 驻讟专讜, 讗诐 砖讘专 诇讗讞专 讝诪谉 讗诪讗讬 驻讟讜专 讛专讬 注诇 砖讘讬专讛 讝讜 讗转讛 诪讞讬讬讘 讻讚讗诪专讬谞谉 讘诪讗谉 讚讙讝诇 讞讘讬转讗 讚诪专讗 讘诪住' 讘"拽 讜诪爪讬讗讛, 讜讛"谞 讻讬讜谉 砖谞驻讟专 诪诪讬转讛 讜注讻砖讬讜 讛讜讗 砖讜讘专 讻诇讬讜 砖诇 讞讘讬专讜 讗诪讗讬 驻讟讜专 讜讻讜' 注讻"诇.
75 讜讻讚讛拽砖讛 讛专诪讘"谉 讘诪诇讞诪转 讛' 讜讝"诇 讜诪讛 砖讗诪专 讘注讛"诪 讚讘讚诪讬讛 拽谞谞讛讜 讜讻讬 讗讬转谞讛讜 讚讛讚专讬 讞讜诪专讗 讚专讘谞谉 讛讜讗 讚讘专讬 讛讘讗讬 砖讛专讬 诪驻讜专砖 讘讙诪' 讚讻讬 讗讜拽诪讬讛 专讞诪谞讗 讘专砖讜转讬讛 讛"诪 诇注谞讬谉 讗讜谞住讬谉 讗诇诪讗 诪讚讬谞讗 讚讗讜专讬讬转讗 讛讚专讬, 讜讛专讬 讚诪讜讛讜 讘驻讬专讜砖 诇砖讜讗诇 讜讻讜' 注讻"诇.
76 讜讻谉 诪砖诪注 诪诇砖讜谉 讛专诪讘"谉 (讘诪诇讞诪转 讛') 讜讝"诇 讜讗诪专 专讘讗 诪住转讘专 诇讬 诪讬诇转讗 讚专讘 讚讗诪专 讘讚诪讬讛 拽谞讬谞讛讜 讘砖砖讘专 讘诪讞转专转 讘注讜讚 砖讛讜讗 诪转讞讬讬讘 讘谞驻砖讜 讜讻讜' 讗讘诇 谞讟诇 讞讬讬讘 讜诇讗 诪住转讘专 讘讛 讟注诪讬讛 讚专讘 讜讛"讛 诇砖讘专 讛讜讗 讞讜抓 诇诪讞转专转 讚讞讬讬讘 讜讗注"讙 讚诇讬转谞讛讜 讜讻讜' 讗诇讗 讚诇讗 谞讞讬转 讙诪专讗 讛砖转讗 诇讛讗讬 讚讬谞讗 讗诇讗 诇诪讬诪专 讗讬 拽谞讬谞讛讜 讘砖讛讜爪讬讗谉 讗讜 诇讗, 讜讘讗诪转 专讘 讗诪专讛 讘讻诇 注谞讬谉 讜讗驻讬诇讜 谞讟诇 讞讬讬讘 讜诪砖讜诐 讚拽住讘专 讚讘专砖讜转讬讛 拽讗讬 讜讟注讛 专讘 讚诇讗 讗讜拽诪讬谞讛讜 专讞诪谞讗 讘专砖讜转讬讛 讗诇讗 诇注谞讬谉 讗讜谞住讬谉 讜诇讗 诇注谞讬谉 诪讬拽谞讗 注讻"诇. 讜诪讘讜讗专 讚讛专诪讘"谉 诪驻专砖 讚讛诪讞诇讜拽转 讘讬谉 专讘 诇专讘讗 讛讜讗 讚讗诇讬讘讗 讚专讘 讬砖 诇讘讗 讘诪讞转专转 拽谞讬谉 讘讙讜祝 讛讞驻抓 讜讗讬谞讜 讞讬讬讘 诇讛讞讝讬专 讗转 讛讘注讬谉, 讜讗讬诇讜 专讘讗 住讜讘专 砖讗讬谉 诇讙谞讘 拽谞讬谉 讘讞驻爪讗 讜讗讬谉 诇讙谞讘 讗诇讗 讞诇讜转 讞讬讜讘 讗讞专讬讜转 讗讜谞住讬谉 讘讚讜诪讛 诇砖讜讗诇. 讗讜诇诐 讛讘注讛"诪 住讜讘专 讚专讘 讜专讘讗 诇讗 谞讞诇拽讜 讛讗诐 讬砖 诇讘讗 讘诪讞转专转 拽谞讬谉 讘讙讜祝 讛讞驻爪讗 讗讜 诇讗, 讚诇转专讜讜讬讬讛讜 讬砖 诇讙谞讘 诪拽爪转 拽谞讬谉 讜诇谞讙讝诇 诪拽爪转 拽谞讬谉, 讗诇讗 讚专讘讗 住"诇 讚讛诪拽爪转 拽谞讬谉 砖诇 讛谞讙讝诇 诪讞讬讬讘 讗转 讛讙讝诇谉 讘讛砖讘转 讛讘注讬谉 讗注"驻 砖讗讬谞讜 诪讞讬讬讘讜 诪讚讬谉 诪讝讬拽. 讜讗讬诇讜 专讘 住讜讘专 讚讛诪拽爪转 拽谞讬谉 砖诇 讛讙讝诇谉 诪驻拽讬注 谞诪讬 讞讜讘转 讛砖讘转 讛讘注讬谉. (专讘讬谞讜 讝爪"诇)
77 注讬讬谉 讘讬讚 专诪讛 住谞讛' 讚祝 注讘. 讚"讛 诪转讬讘 (讜讘讛注专讛 66 砖诐) 砖驻讬专砖 讻讚讘专讬 专讘讬谞讜 讝爪"诇. 讜注讬讬谉 讘拽爪讛"讞 住讬诪谉 砖谞"讗 住"拽 讘'
78 注讬讬谉 讘讞讬讚讜砖讬 专讘谞讜 讞讬讬诐 讛诇讜讬 驻"讝 诪讛诇' 讞讜讘诇 讜诪讝讬拽 讛"讚, 讜讘驻"讗 诪讛诇' 讙谞讬讘讛 讛讟"讜, 讜注讬讬谉 讘拽爪讛"讞 住讬诪谉 诇"讚 住"拽 讙', 讜讘谞转讬讘讜转 讛诪砖驻讟 (诇讚: 讛'), 讜注讬讬谉 讘住' 专砖讬诪讜转 砖讬注讜专讬诐 诇诪住' 讘讘"拽 注诪' 砖住"讟, 转讬"讝, 转拽谞"讗.
79 讜注讬讬谉 讘谞转讬讘讜转 讛诪砖驻讟 (住讬诪谉 砖谞"讗 住"拽 讗') 砖讻转讘 讚讛讙讜谞讘 讘砖讘转 讗讬谞讜 拽讜谞讛 讘砖讬谞讜讬 讜讝"诇 讚讻讬讜谉 讚讗讬谉 注诇讬讜 讞讬讜讘 讚诪讬诐 诇讙专讬注讜转讗 讚讬讚讬讛 讗讬谉 诇讜 讙"讻 拽谞讬谉 讛讙讜祝 诇诪注诇讬讜转讗 注讻"诇.
80 讜注讬讬谉 讘诪讙讬讚 诪砖谞讛 (驻"讙 诪讛诇' 讙谞讬讘讛 讛"讘) 砖讻转讘 讚讛专诪讘"诐 讞讜诇拽 注诇 讛专诪讘"谉. 讗诪谞诐 诪讛专诪"讗 (住讬诪谉 砖谞"讗) 诪砖诪注 讚住"诇 讚讛专诪讘"诐 诪讜讚讛 诇砖讬讟转 讛专诪讘"谉, 讜讻"讻 讘讘讬讗讜专 讛讙专"讗 (砖诐 住"拽 讙'), 讜讻谉 谞拽讟 讛讘"讞 (住讬诪谉 砖谞"讗 住"拽 讘') 注"驻 诪砖诪注讜转 驻住拽 讛专诪讘"诐 (讘驻"讟 诪讛诇' 讙谞讬讘讛 讛讬"讙 讜讘驻"讙 砖诐 讛"讘).
81 讜注讬讬谉 讘住' 专砖讬诪讜转 砖讬注讜专讬诐 诇诪住' 讘"拽 注诪' 爪"讗.
82 讜注讬讬谉 注讜讚 讘讞讬讚讜砖讬 讛讙专"诪 讛诇讜讬 驻"讗 诪讛诇' 谞注专讛 讜讘转讜诇讛 讛讬"讗 - 讬讘. 讗讜诇诐 注讬讬谉 讘诪谞"讞 诪爪讜讛 转拽注"讗 讗讜转 讬' 讚谞拽讟 讚讛专诪讘"诐 讛讜讗 诇讗讜 讚讜拽讗 讜讗祝 讘讞讬讬讘讬 注砖讛 讞诇 讚讬谉 讗转谞谉 诪讗讞专 讚讛讜讬 讘讬讗讛 讗住讜专讛 讜谞注砖讬转 注"讬 讘讬讗讛 讝讜 讝讜谞讛 诇讙讘讬 讻讛谉.
83 讜注讬讬谉 讘诪讛 砖讘讬讗专 讘讝讛 专讘讬谞讜 讝爪"诇 讘讗专讜讻讛 讘住' 专砖讬诪讜转 砖讬注讜专讬诐 诇诪住' 讬讘诪讜转 注诪' 诇"讛 - 诇"讝.
84 讜注讬讬谉 讘砖讜"注 讬讜"讚 住讬诪谉 拽爪"讛 住注讬祝 讟"讝 - 讬"讝 讚讛诪讞讘专 驻住拽 讚讗住讜专 诇讬讙注 讘讗砖转讜 谞讚讛 讻砖讛讬讗 讞讜诇讛 讻讚讬 诇砖诪砖讛 讜讛专诪"讗 诪拽讬诇, 讜讬转讻谉 讚谞讞诇拽讜 讘讙讚专 谞讚讛 讗讬 讛讜讬 讞诇讜转 讗讬住讜专 注专讜讛 讜讞诇 讘讛 讚讬谉 讬讛专讙 讜讗诇 讬注讘讜专 讗祝 讘谞讙讬注讛 诪砖讜诐 讗讘讝专讬讬讛讜 讚注专讬讜转 (注讬讬谉 讘砖"讱 砖诐 住"拽 讻' 讜讘讘讬讗讜专 讛讙专"讗 住"拽 讻') 讗讜 讚讛讜讬讗 专拽 讞诇讜转 砖诐 讗讬住讜专 讘讬讗讛 讘注诇诪讗 讜诪讜转专 诇讬讙注 讘讛 诇专驻讜讗转讛 诪讞诇讬讛. 讜注"注 讘专讬讟讘"讗 诇驻住讞讬诐 讚祝 讻讛 讚住"诇 讚讗讬谉 讚讬谉 讬讛专讙 讜讗诇 讬注讘讜专 讘谞讚讛 讚讗讬谞讛 注专讜讛. 讗讜诇诐 诪诇砖讜谉 讛专诪讘"诐 驻"讚 诪讛诇' 讗讬住讜专讬 讘讬讗讛 讛"讗 "谞讚讛 讛专讬 讛讬讗 讘讻诇诇 砖讗专 讛注专讬讜转" 诪砖诪注 讚讞诇 讘谞讚讛 讚讬谉 注专讜讛, 讜讬诇"注 讘讝讛.
专砖讬诪讜转 砖讬注讜专讬诐 诇讙专讬"讚 住讜诇讜讘讬讬爪'讬拽 (谞讬讜 讬讜专拽, 2016), 讘讗讚讬讘讜转 住驻专讬讗, 讘专讬砖讬讜谉 CC BY-NC.






image1.png
e 9T WNSE




